এখন যুদ্ধ (দেৱপ্ৰতীম হাজৰিকা) - সাহিত্য ডট অৰ্গ\nশাক-পাচলি বাহিনীৰ যুদ্ধৰ প্ৰস্তুতি ইতিমধ্যে প্ৰায় সম্পূৰ্ণ হৈছিল। দুয়োপক্ষৰ মাজত হোৱা মতানৈক্যৰ পাছত এই যুদ্ধৰ ঘোষণা হৈছিল। আমিষ বাহিনীৰ বিভিন্ন কটূ সমালোচনা, ইতিকিং ভৰা মন্তব্য আদিৰে এই বিতৰ্কৰ সূত্ৰপাত হৈছিল, আৰু শেষত এই যুদ্ধ।\nশাক-পাচলি বাহিনীৰ ৰজা বন্ধা কবিয়ে ৰাণী লাইৰ লগত আলোচনা কৰি আছিল। তেনেতে মন্ত্ৰী ধনিয়া কোঠাত প্ৰৱেশ কৰিলে।\n-“মহাৰাজ, যুদ্ধৰ প্ৰস্তুতি প্ৰায় শেষ হৈছে। সেনাপতি আলুৱে মোক ইতিমধ্যে জনাইছে আৰু এসপ্তাহৰ পাছতেই আমি আমিষ বাহিনীৰ ওপৰত আক্ৰমণ কৰিব পাৰিম।”\n-“হমমম, বৰ ভাল কথা। বাৰু গুপ্তচৰে কি খবৰ আনিছে?”\n-“গুপ্তচৰ নহৰুৱে জনোৱা মতে আমিষ বাহিনীৰ প্ৰস্তুতি তুংগত। তুলনামুলভাৱে সিহঁতৰ সৈন্যৰ সংখ্যা আমাতকৈ কম যদিও সিহঁত যথেষ্ঠ শক্তিশালী।”\nতেনেতে লাইয়ে মাত লগালে,\n-“মন্ত্ৰী সেইবিলাক চিন্তা নকৰিবা। আমাৰ বহুতৰ অবিহনে সিহঁত শক্তিহীন। যুদ্ধত আমাৰে বিজয় নিশ্চিত। আমি অহা সপ্তাহত যুদ্ধক্ষেত্ৰলৈ যাত্ৰা কৰিম। আমাৰ মূল শক্তি হ’ব পিয়াজ, ওল কবি, আৰু আলুবাহিনী। লগতে ফলৰ ৰজা আমে আমাক সহায় কৰিম বুলি কৈছে। গতিকে চিন্তা নাই আমাৰ। তদুপৰি সিহঁত দুই বিশেষ বাহিনী পৰ্ক আৰু বীফৰ মাজত থকা বহুদিনীয়া মতানৈক্যৰ সুযোগ আমি ল’ব লাগিব।”\n-“আমাৰ মূল চিন্তা পিয়াজ। সিহঁতৰ সেই বিশেষ পানীৰ পৰা আমি বাচিব লাগিব। সেইবিধ এবিধ মাৰনাস্ত্ৰ।”\n-“হয় চিকেনৰাজ। তদুপৰি আমাৰ সৈন্যৰ সংখ্যা বৰ বেছি নহয়। আলুবাহিনীক বাধা দিবলৈ আমাৰ পাৰ মাংস বাহিনী যথেষ্ঠ হ’ব। শক্তিশালী হাঁহ মাংস বাহিনীয়ে পিয়াজ বাহিনীৰ মুখামুখি হ’ব। আমাৰ মূল বাহিনী মাছ সাজু আছে পিয়াজৰ আক্ৰমণ প্ৰতিহত কৰিবলৈ।”\n-“সেনাপতি মাটন, সকলোতকৈ আগত যাব পাৰ মাংস বাহিনী। সিহঁত সংখ্যাত বেছি। তাৰ পাছে পাছে চিকেন বাহিনী।”\nতেনেতে কোঠাত পৰ্কৰাজ আৰু বীফৰজে প্ৰৱেশ কৰিলে।\n-“চিকেন ৰাজ মোক মাতিছিল।”\nপৰ্ক বাহিনীৰ জেনেৰেললৈ চায়,\n-“অ’ তোমাক মাতিছিলো, লগতে বীফৰাজকো। তোমালোকৰ মাজত থকা মতানৈক্য এই যুদ্ধতকৈ ডাঙৰ নহয়। যুদ্ধৰ পাছতেই এই সমস্যাৰ সমাধান মই নিজেই কৰিম।”\nবীফৰাজে মাত লগালে,\n-“এটা চৰ্তত। আমি একেলগে যুদ্ধক্ষেত্ৰলৈ নাযাওঁ।”\n-“নিশ্চয়, তোমালোক আমাৰ মূল শক্তি। তোমালোকে বেলেগে বেলেগেকৈ নিৰামিষৰ আক্ৰমণ প্ৰতিহত কৰিব লাগিব।”\n-“ঠিক আছে, আমি পৰ্ক বাহিনী সাজু আছো। নিৰামিষৰ চিন-চাব নাইকিয়া হ’ব।”\n-“আমিয়ো বীফ বাহিনীৱো সাজু আছো চিকেনৰাজ।”\nপৰ্কৰাজ আৰু বীফৰাজে বিদায় লোৱাৰ পাছত চিকেনৰাজ আকৌ ব্যস্ত হৈ পৰিল সেনাপতি মাটনৰ লগত আলোচনাত ব্যস্ত হৈ পৰিল।\n-“শক্তিশালী ফলবাহিনীয়ে শাক-পাচলি বাহিনীক সহায় কৰিব বুলি মই জানিব পাৰিছোঁ। সিহঁতক যথেষ্ঠ শক্তিশালী। এক চুক্তি লৈ দূত পঠিয়াইছো ইতিমধ্যে ফলবাহিনীৰ ৰাজদৰবাৰলৈ।”\n-“সিহঁতক শাক-পাঅচলি বাহিনীৰ লগত যোগ দিবলৈ আমি দিব নোৱাৰো। আমাৰ কোনো শত্ৰুতা নাই সিহঁতৰ লগত। এই চুক্তি কাৰ্য্যকৰী হ’লে শাক-পাচলি বাহিনী দুৰ্বল হৈ পৰিব।”\nশাক-পাচলি বাহিনীৰ ৰাজদৰবাৰত।\n-“মহাৰাজ এটা বেয়া খবৰ আছে।”\n-“কি সেনাপতি আলুৰাজ?”\n-“ফলাবাহিনীয়ে যুদ্ধত অংশগ্ৰহণ নকৰো বুলি কৈছে। সিহঁতৰ কাৰো লগত শত্ৰুতা নাই, সেয়েহে এই যুদ্ধ সিহঁতৰ কাৰণে লাভদায়ক নহয় বুলি কৈছে।”\n-“হমমম, ইয়াৰ পাছত নিশ্চয় চতুৰ চিকেনৰাজৰ হাত আছে। গুপ্তচৰে জনোৱা চিকেনৰাজে পৰ্ক আৰু বীফ দুয়ো বাহিনীকে মান্তি কৰাইছে।”\n-“চিন্তাৰ কথা নাই মহাৰাজ। আমাৰ বাহিনী যথেষ্ঠ শক্তিশালী। আমি কাইলৈ কাহিলীপুৱাতে আমিষ বাহিনীৰ ওপৰত আক্ৰমণ চলাম।”\nঅতৰ্কিতে হোৱা আক্ৰমণত আমিষ বাহিনীৰ পাৰ মাংসবাহিনী তিষ্ঠিব নোৱাৰি পিছুৱাব লগিয়া হ’ল। আলুবাহিনীৰ পৰাক্ৰমত পাৰ মাংসবাহিনী ঠান-বান হৈ পৰিল। বিজয়ৰ গোন্ধ পাই শাক-পাচলি বাহিনী আনন্দত মতলীয়া হৈ পৰিল।\nচিকেন ৰাজ চিন্তিত হৈ পৰিল।\n-“সেনাপতি কি হৈছে এইবিলাক?”\n-“মহাৰাজ এই আক্ৰমণ অতৰ্কিতে হ’ল। আমি প্ৰস্তুত নাছিলোঁ। সিহঁতি যুদ্ধৰ নিয়ম মানি চলা নাই।”\n-“বাদ দিয়া যুদ্ধৰ নিয়ম, পৰ্কবাহিনীক সাজু হ’বলৈ কোৱা। আলুবাহিনীৰ চিন-চাব নাইকীয়া হৈ যাব লাগিব আজি।”\nশাক-পাচলি বহিনীৰ ৰজা বন্ধাকবিয়ে সেনাপতি আলুৰাজৰ লগত আলোচনাত ব্যস্ত হৈ আছিল।\n-“সেনাপতি, ওল কবি বাহিনীক যুদ্ধক্ষেত্ৰলৈ যাবলৈ কোৱা। এতিয়া মই কোনো সুযোগ ল’ব নিবিচাৰো। লগতে ডাঙৰ আলুবাহিনীকো পঠিওৱা। এতিয়া আমিষ বাহিনীয়ে নিশ্চয় এক শক্তিশালী বাহিনী যুদ্ধক্ষেত্ৰলৈ পঠিয়াব। গতিকে সিহঁতক সুযোগ দিয়াতো উচিত নহয়।”\n-“হয় মহাৰাজ। মই ইতিমধ্যে ওলকবি বাহিনীৰ লগতে ৰঙালাও বাহিনীকো পঠিয়াইছো যুদ্ধক্ষেত্ৰলৈ।”\n-“ঠিক আছে, সকলো লাও বাহিনীকে সাজু হ’বলৈ কোৱা। এই জয় আমি এতিয়াই নিশ্চিত কৰিম।”\nতয়াময়া ৰণ চলি আছে আলু বাহিনী আৰু পৰ্ক বাহিনীৰ মাজত।\n-“আলু ক’ত লুকুৱাই ৰাখিছ তহঁতৰ সুন্দৰী লাই ৰাণীক। যথেষ্ঠ সুন্দৰী তহঁতৰ ৰাণী।”\n-“খবৰদাৰ, আমাৰ ৰাণীৰ বিষয়ে একো নক’বি।”\nপৰ্ক বাহিনীৰ পৰাক্ৰমত আলু বাহিনীৰ সংখ্যা কমিবলৈ লৈছিল। তেনেতে ভুঁইকপ অহাদি সকলো লৰিবলৈ ধৰিলে। পৰ্ক বাহিনীয়ে একো ধৰিব নোৱৰিলে।\nতেনেতে এটা আলুৱে মাত লগালে,\n-“তহঁতৰ মৃত্যু নিচেই কাষত। সেইয়া ৰঙালাও বাহিনী আহি আছে।”\n-“চিকেনৰাজ, বীফ বাহিনী যুদ্ধক্ষেত্ৰলৈ গমন কৰিছে। ৰঙালাও বাহিনীৰ লগত পৰ্ক বাহিনীয়ে যথেষ্ঠ পৰাক্ৰমেৰে যুঁজি আছে।”\n-“সেনাপতি, তুমি মাটন বাহিনী আৰু হাঁহ মাংস বাহিনীক পিয়াজ বাহিনীৰ ওপৰত আক্ৰমণ কাৰিবলৈ কোৱা। গুপ্তচৰে গম লৈছে সিহঁতৰ অৱস্থানৰ বিষয়ে। সিহঁতি অপেক্ষা কৰি আছে আমাৰ দুৰ্বল হোৱালৈ। আমি এই আক্ৰমণ অতি সোনকালেই কৰিব লাগিব। সিহঁতক গুপ্ত পথেদি আগবাঢ়িবলৈ কোৱা হওঁক।”\nপৰ্ক বাহিনী ৰঙালাও বাহিনীৰ আগত দুৰ্বল আছিল। তথাপিও সিহঁতি মহা পৰাক্ৰমেৰে যুঁজি আছিল। তেনেতে পৰ্ক বাহিনীয়ে একে হুলস্থুল শুনি পালে। ৰঙালাও বাহিনী অলপ আচৰিত হ’ল।\nসেইয়া বীফ বাহিনীৰ আক্ৰমণ আছিল।\n-“কিহে পৰ্কৰাজ, আচৰিত হৈছা নেকি? আমাৰ মতানৈক্য পাছত দেখা যাব, আগেয়ে এই নিৰামিষ বাহিনীক শেষ কৰি লওঁ।”\n-“হাঃ হাঃ, যি কোৱা তুমি।”\nশক্তিশালী বীফ বাহিনী আৰু পৰ্ক বাহিনীৰ যুটীয়া আক্ৰমণৰ সন্মুখীন হৈ ৰঙালাও বাহিনী অলপ দুৰ্বল হৈ পৰিল।\nইফালে পিয়াজ বাহিনীৰ ওপৰত অতৰ্কিতে হোৱা আক্ৰমণত পিয়াজ বাহিনীৰ যথেষ্ঠ সংখ্যক সৈন্য মৃত্যু মুখত পৰিল। তথাপি নিজৰ স্থিতি চম্ভালিবলৈ সক্ষম হ’ল পিয়াজ বাহিনী। হাঁহ মাংস বাহিনী আৰু মাটন বাহিনীৰ যুটীয়া আক্ৰমণ শক্তিশালী আছিল।\n-“মজাৰাজ, আমাৰ পিয়াজ বাহিনীৰ ওপৰত আক্ৰমণ হৈছে। কেনেদৰে সিঁহতৰ অৱস্থানৰ বিষয়ে গম পালে আমি নাজানো। আমি লাও বাহিনীক দুভাগ কৰি পঠিয়াইছো। এভাগ পিয়াজ বাহিনীৰ ওচৰলৈ আৰু এভাগ মূল যুদ্ধক্ষেত্ৰলৈ।”\n-“সিহঁতৰ মাছ বাহিনী এতিয়াও আছে। বেঙেনা, বন্ধাকবি আৰু ফুলকবি বাহিনীক সাজু হৈ থাকিবলৈ কোৱা। মাছ বাহিনীৰ মুখামুখি হ’ব লাগিব।”\nইতিমধ্যে এই যুদ্ধত দুয়োপক্ষৰে যথেষ্ঠসংখ্যক সৈন্যৰ মৃত্যু হৈছিল। লাহে লাহে কমি আহিছিল দুয়োপক্ষৰে সৈন্য সংখ্যা। ভাগৰি পৰিছিল দুযোপক্ষ।\nৰাতি হৈ আহিছিল। দুয়োপক্ষই যুদ্ধবিৰতি ঘোষণা কৰিছিল। সকলো শুই পৰিছিল। তেনেতে যুদ্ধক্ষেত্ৰত এটা অজান বাহিনীয়ে আক্ৰমণ চলালে। কোনেও ধৰিব নোৱাৰিলে কি হ’ল। সেই অজান বাহিনীৰ বাবে ভাগৰি পৰা শাক-পাচলি আৰু আমিষ বাহিনীক পৰাস্ত কৰিবালৈ বেছি সময় নালাগিল। এই আক্ৰমণত শাক-পাচলি আৰু আমিষ দুয়োপক্ষৰে যথেষ্ঠ সংখ্যক সৈন্যৰ মৃত্যু হ’ল। বহু সৈন্য বন্দী হ’ল।\nএই অজান বাহিনীয়ে দুয়োপক্ষৰে ৰাজধানীতো আক্ৰমণ কৰি দুয়ো ৰাজ্য হস্তক্ষেপ কৰিলে। শাক-পাচলি বাহিনী আৰু আমিষ বাহিনীৰ ৰজাক বন্দী কৰা হ’ল।\nঅজান বাহিনীৰ ৰাজদৰবাৰত।\n-“মহাৰাজ বন্ধাকবি আৰু চিকেনৰাজ, কিবা অসুবিধা হোৱা নাইতো ইয়াত?”\nমহাৰাজ বন্ধাকবি আৰু চিকেনৰাজ খঙত অগ্নিশৰ্মা হৈ গৰজী উঠিল।\n-“আমৰাজ, তই আমাৰ লগত বিশ্বাসঘাটকতা কৰিলি?”\n-“হাঃ হাঃ, কেনে বিশ্বাসঘাটকতা? মইতো কাৰো পক্ষতেই নাছিলোঁ। তেন্তে কেনে বিশ্বাসঘাটকতা?”\nএই অজান বাহিনী আন কোন নহয় ফলবাহিনী আছিল। দুয়োপক্ষৰ দুৰ্বলতাৰ সুযোগ লৈ শেষ হাঁহি মাৰিছিল ফলবাহিনীয়ে। দুটা বাহিনীৰ কাজিয়াত এটা তৃতীয় পক্ষই সদায় সুযোগ লোৱাৰ দৰে শাক-পাচলি বাহিনী আৰু আমিষ বাহিনীৰ যুদ্ধৰ সুবিধা লৈছিল নিৰপেক্ষ ভাৱে থকা ফলবাহিনীয়ে।\nফলবাহিনীৰ ৰজা আমৰাজে অট্টহাস্য কৰি উঠিল।\n-“সেনাপতি কঁঠাল। এই দুয়ো ৰজাকে কাৰাৰুদ্ধ কৰা। ইহঁতৰ সৈন্য সকলোকে আমাৰ সৈন্যবাহিনীত অন্তৰ্ভুক্ত কৰা, যি ৰাজী নহয় সিহঁতক মৃত্যুদণ্ড দিয়া। এতিয়া এই দুয়ো ৰাজ্য আমাৰ। হাঃ হাঃ হাঃ।”\n-“মহাৰাজ বন্ধাকবি, যি হ’ল ভাল নহ’ল।”\n-“হয় চিকেন ৰাজ। সৰু কথাতে আমি ইমান ডাঙৰ যুদ্ধ এখন কৰিলোঁ। কিন্তু আচলতে আমি শত্ৰু নাছিলোঁ। এতিয়া লাভ হ’ল সেই ফলবাহিনীৰ।”\n-“হয় বন্ধু, আমি এই যুদ্ধ কৰিব নালাগিছিল। আমাৰ অবিহনে কি হ’ব এই পৃথিৱীখনৰ। অকল ফলেৰে জানো সম্ভৱ পৃথিৱীখন চলি থকা।”\n-“হয় অসম্ভৱ আমাৰ অবিহনে পৃথিৱী। আমি ভুল কৰিলো।”\nদুই ৰজাই এক অসহায় দৃষ্টিৰে কাৰাগাৰৰ দুৱাৰৰ পিনে চাই ৰ’ল।\n← কৃতিত্ব: ইমান ইমান পানী\nমধুমেহ বা বহুমূত্ৰ ৰোগৰ বিষয়ে আলোচনা (ডাঃ ভূপেন শইকীয়া) →


সংঘমিত্ৰা - অসমীয়া ৱিকিপিডিয়া\nসংঘমিত্ৰা (ইংৰাজী: Sangamitra; পালি: সংঘমিত্তা) সংঘামিত্ৰা সম্ৰাট অশোক (৩০৪ খ্ৰীঃপূঃ- ২৩২ খ্ৰীঃপূঃ) আৰু দেৱীৰ জ্যেষ্ঠা কন্যা। ভাতৃ মহেন্দ্ৰৰ সৈতে তেওঁ বৌদ্ধ ভিক্ষুত্ব গ্ৰহণ কৰিছিল। সম্ৰাট অশোকৰ সমসাময়িক ৰজা দেৱনামপ্ৰিয় তিস্যৰ (২৫০ খ্ৰীঃপূঃ- ২১০ খ্ৰীঃপূঃ) অনুৰোধত এই দুই ভাই-ভনীয়ে সিংহল দ্বীপলৈ বৌদ্ধ ধৰ্মৰ বাণী প্ৰচাৰৰ গৈছিল। অশোকে প্ৰথমে নিজৰ জীয়ৰীক বিদেশলৈ পঠাবলৈ অনিচ্ছুক আছিল, কিন্তু সংঘামিত্ৰাৰ আগ্ৰহত তেওঁ অৱশেষত মান্তি হৈছিল। ৰাণী অনুলা আৰু অনুৰাধাপুৰৰ দৰবাৰৰ মহিলাসকলক মহিন্দ্ৰই বৌদ্ধ ধৰ্মত দিক্ষিত কৰাৰ পাছত তেওঁলোকে ভিক্ষুণী হোৱাৰ আগ্ৰহ প্ৰকাশ কৰাত ৰজা তিস্যৰ অনুৰোধত সংঘামিত্ৰাক অন্যান্য ভিক্ষুণীসকলৰ সৈতে একেলগে সিংহল দ্বীপলৈ পঠিওৱা হৈছিল।\nশ্ৰীলংকাৰ বৌদ্ধ মঠ এটা থকা সংঘামিত্ৰাৰ প্ৰতিমূৰ্তি\n2 শেষ জীৱন\nসংঘমিত্তৰ পিতৃ-মাতৃ আছিল সম্ৰাট অশোক আৰু তেওঁৰ প্ৰথম পত্নী দেৱী। ২৮২ খ্ৰীষ্টপূৰ্বত তেওঁৰ জন্ম হৈছিল। প্ৰকাশিত জনপ্ৰিয় ৰচনাসমূহৰ মতে তেওঁ সম্ৰাট অশোকৰ দ্বিতীয় সন্তান আৰু মহিন্দ্ৰ তেওঁৰ ককায়েক। তেওঁৰ জন্ম উজ্জেনীত হৈছিল (বৰ্তমান মধ্য প্ৰদেশৰ উজ্জয়িনীত)। ১৪ বছৰ বয়সত তেওঁ অশোকৰ ভতিজাক অগ্ৰিব্ৰাহ্মীৰ সৈতে বিবাহ পাশত আবদ্ধ হৈছিল। অগ্ৰিব্ৰাহ্মী এজন অৰ্হৎ আছিল। তেওঁলোকৰ পুত্ৰ সামনেৰ সুমনও পিছলৈ এজন অৰ্হৎ হৈছিল আৰু মোমায়েক মহিন্দ্ৰৰ সৈতে বৌদ্ধ ধৰ্ম প্ৰচাৰ কৰিবলৈ সিংহললৈ গৈছিল। ১৮ বছৰ বয়সত তেওঁ গুৰু ধৰ্মপালৰ নিৰ্দেশত থেৰাবাদী বুদ্ধধৰ্মত শৰণ লৈছিল। একে সময়তে মহিন্দ্ৰয়ো শৰণ লৈছিল। ‘ধম্ম’ৰ প্ৰতি সমৰ্পিত তেওঁৰ অধ্যাৱসায়ৰ বাবে তেওঁ অৰ্হৎ থেৰীলৈ উত্তৰণ হৈছিল আৰু পাতালিপুত্ৰত (বৰ্তমানৰ পাটনা) বাস কৰিবলৈ লৈছিল।\n২০৩ খ্ৰীষ্টপূৰ্বত ৰজা উত্তিয়ৰ শাসনৰ নৱম বৰ্ষত অনুৰাধাপুৰত সংঘমিত্তৰ ৭৯ বছৰ বয়সত মৃত্যু হয়। ৰজা উত্তিয়ই তেওঁৰ শেষকৃত সমাপন কৰিছিল। তেওঁৰ সন্মানত সিংহলত এসপ্তাহ জুৰি অনুষ্ঠানৰ আয়োজন কৰা হৈছিল। তেওঁক চিত্তশালাৰ ওচৰত থুপাৰামত, বোধিবৃক্ষৰ সন্মুখত সৎকাৰ কৰা হৈছিল। এই স্থান মৃত্যুৰ পূৰ্বে সংঘমিত্তই নিজে বাচনি কৰিছিল। থেৰীগৰাকীৰ চিতাভস্মৰ ওপৰত ৰজা উত্তিয়ই এটা স্তুপ নিৰ্মাণ কৰাই দিছিল।\nপ্ৰতি বছৰে শ্ৰীলংকাত ডিচেম্বৰ মাহৰ পূৰ্ণিমাৰ দিনা ভিক্ষুণী সংঘ প্ৰতিষ্ঠা কৰিবলৈ সংঘমিত্তই শ্ৰীলংকালৈ অহা আৰু বোধগয়াৰ বোধিবৃক্ষৰ ডাল এটা অনুৰাধাপুৰত ৰোপন কৰা দিনটোক স্মৰণ কৰিবলৈ দেশখনত 'উন্দুভাপ পোয়া' উৎসৱ পালন কৰা হয়। এই উৎসৱক ‘সংঘমিত্ত দিৱস’ হিচাপে নিৰ্দ্ধাৰিত কৰা হৈছে। ১৯০৩ চনত শ্ৰীলংকাৰ মহাবোধি সমিতিৰ পৰামৰ্শত পুনৰ্জীৱিত কৰা এই অনুষ্ঠানটো প্ৰতি বছৰে দহগৰাকী নিৰ্দিষ্ট ভিক্ষুণীয়ে অনুষ্ঠান উদযাপন আৰম্ভ কৰে।\n↑ "Sanghamittā Therī". What the Buddha said in plain English!. http://What-Buddha-Said.net/library/DPPN/sa/sanghamitta_theri.htm.\n↑ "A brief history of Sanghamitta". Bodhistav Foundation. http://www.thaibhikkhunis.org/eng/index.php?option=com_content&task=view&id=51&Itemid=21.\n↑ "Mahindagamanaya was more thanadiplomatic mission". Daily Mirror. http://webcache.googleusercontent.com/search?q=cache:e0KJ_d4Xa9UJ:dhammatimes.blogspot.com/2007/06/mahindagamanaya-was-more-than.html+Thera+Samanera+son+of+Sangamitta&cd=1&hl=en&ct=clnk&gl=in.\n↑ "Theerrii Sanghamiitttta and The Bodhii—tree". প্ৰকাশক California: A Gift of Dhamma:Maung Paw. পৃষ্ঠাসমূহ: 1–8. http://www.usamyanmar.net/Buddha/Article/The%20Theri%20Arahant%20Sanghamitta.pdf.\n↑ 5.0 5.1 Harishchanndar, Walisinha (1998). The sacred city of Anuradhapura. Asian Educational Services. পৃষ্ঠা. 29–36. ISBN 81-206-0216-1. https://books.google.com/books?id=aWv0A4abVyQC&q=Sanghamitta&pg=PA30। আহৰণ কৰা হৈছে: 2010-05-02.\n↑ 6.0 6.1 "Sangamitta Teri". What Buddha Said Net. http://What-Buddha-Said.net/library/DPPN/sa/sanghamitta_theri.htm.\n↑ Malalasekera, G.P. (2003). Dictionary of Pali Proper Names: Pali-English. Asian Educational Services. পৃষ্ঠা. 990. ISBN 81-206-1823-8. https://books.google.com/books?id=x8ObMQ1GGsUC&q=Sanghamitta&pg=PA990। আহৰণ কৰা হৈছে: 2010-05-02.\n"https://as.wikipedia.org/w/index.php?title=সংঘমিত্ৰা&oldid=269040"ৰ পৰা অনা হৈছে\nশেষ সম্পাদনা কৰা হৈছে 26 March 2021 তাৰিখে 03:23 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=68322।\nএই পৃষ্ঠাখন ২৬ মাৰ্চ, ২০২১ তাৰিখে ০৮:৫৩ বজাত অন্তিম সংশোধন কৰা হৈছিল।


হেম বৰুৱাৰ দুটি কবিতা - বৌদ্ধিক বিচাৰ\nচ’ৰাঘৰ / অতিথি সম্পাদকৰ চ’ৰা / হেম বৰুৱাৰ দুটি কবিতা\nঅক্টোবৰ 29, 2017\tঅতিথি সম্পাদকৰ চ’ৰা, অসমীয়া প্ৰগতিশীল কবিতা মন্তব্য কৰক 964 দৰ্শন\nসময়ৰ বলুকাৰাশিত পদচিহ্ন ৰখা\nউন্মাদ বাসনা আমাৰ নাই ৷ আমি\nবুৰঞ্জীৰ শিলাখণ্ডৰ জীৱন্ত ফছিল\nহেৰা শকুন্তলা,তোমাৰ চকুৰ শেৱালি পাহিত\nদুষ্মন্তৰ চুমাৰ চেকা ৷ কোৰিয়াত জৰাসন্ধৰ কংকাল\nএছিয়াৰ আকাশত আগুৰি শগুণৰ জাক ৷\nআমি জীয়াই আছো যুগৰ সীমান্তত\nপ্ৰাচীন নাবিকৰ জঁকা ৷ কালিদাস তুমি কোন\nঅলকাৰ পলাতক কবি? ডাৱৰ দেখি উন্মাদ?\nতোমাৰ কাব্য-বেদীত আমাৰ জীৱন অৰ্চনা\nসৰি পৰা মদাৰৰ ফুল? ( গুৰুতো নেলাগে,\nগোসাঁইতো নেলাগে, থাকে তলে ভৰি সৰি )\nৰজাই ৰজাই ৰণ-বিগ্ৰহ,তীখাৰ আম্ফালন৷\nঅগ্নি-শিখাৰ পুৰি ছাই হোৱা বিৰিঙাৰ ফুল; আমাৰ\nপিৰামিড হিৰোছিমা নাগাছাকি৷\nহেৰা শকুন্তলা তোমাৰ আঙুলিৰ অগ্নিকণাৰে নুমাই দিয়া\nৰাজ কাৰেঙৰ শলিতাৰ জুই৷ দুষ্মন্তৰ ভাগক স্বপ্ন\nপোহৰতকৈ এন্ধাৰ ভাল৷\nজীৱনৰ অগ্ৰগতিত ৰামেশ্বৰৰ সেতু বান্ধ ৷\nনতুন পুৱাৰ কেঁচা পোহৰত আশাৰ জুই ৷\nআমাৰ চকুত তীখাৰ শান ৷\nবুৰঞ্জীৰ সেতুৰ বন্ধন। আমি আহি আছোঁ ।\nআলোক-যাত্ৰীৰ দল। মৰাঘুলিত সাঁতুৰি..\nচহৰতলিৰ নিষ্প্ৰভ চাকি। এন্দুৰৰ শোভাদল ।\nআমাৰ মৃত্যু ক’ত ?\n(তলুৱাত মৰণৰ ৰেখা , অস্পষ্ট মধুৰ)… অৰ্থাৎ\nআমাৰ মৃত্যু ক’ত ? শলমাৰি ভাঙোতাৰ দল (মৰণ ৰে তুহুঁ\nমম দোচৰ, তুহুঁ মম বান্ধৱ) ।…\nমহাকাব্যৰ তেজেৰে ৰঙা আমাৰ নিচান। খেয়ালৰ দ্ৰুতলয় ।\nতোমাৰ আৰু মোৰ হেজাৰ জনৰ কেঁচা\nজেতুকাৰ বোল। ( একঃৰসঃ কৰুণ এব।)\nআঁউসীৰ আকাশত জোনটোৰ জীৱন-সংগ্ৰাম ।\n(মৃত্য, মৃত্যুৱে জীৱনৰ চিৰসখা) বন্ধু, তোমাৰ\nমেখেলাৰ পাতলিত হেজাৰ কাৰ্শলাবন ।\nভয় নাই। আমাৰ নাঙলৰ সীৰলুত অশকবনৰ\nঅৱৰুদ্ধা সীতা । (চকুৰ আগত স্বৰ্ণমৃগ। মুখত দুৰ্বাদল ।)\nশকুন্তলা, তোমাৰ দেহৰ কেঁচা হালধি বৰণ ? মই পুৰি\nছাই হৈ যাওঁ.. ।\nকোৰিয়াত বগা কাউৰী আৰু ক’লা ভাত । মাজুলীৰ\nসৰিয়হ ফুলত নীলা জুই । ( ভোৰতালে খাওঁ খাওঁ\nকৰে )। পোহনীয়া শালিকাৰ কণ্ঠত মহাকাব্যৰ গান ।\nনামঘোষা । ৰামায়ণ । আৰু ক’ত কি ? …\nশকুন্তলা, আমাৰ পথাৰ ৰমক-জমক । ভৰ-দুপৰীয়া ভদাইৰ\nআগ-চোতালত দোৰপতি থৰক্-বৰক্ মাকো সৰি সৰি পৰে।\n…( তোমালৈ চাওঁতে, জপনা ডেওঁতে…) ।\nবুৰঞ্জীৰ চোঁ-ঘৰত নতুন সূৰুযে উম লয় । যুগৰ নিমাতী চাপৰিত\nপ্ৰতিধ্বনি । কাৰ শোভাদল ? কিহৰ শ্ল’গান্ ?\n( নপুংসক বৃ্হন্নলা, তুমি ক’ত ?) … তোমাৰ গাণ্ডীৱ অচল ।\nতুমি আৰু মই । আৰু লাখ জন । পেটত যুগৰ তয়াময়া ভোক ।\n(আকৌ এবাৰ বগা কৰোঁ লুইতৰ বগা পানী ) জীয়াই থকাৰ\nআহ্বান । কাৰ ? তোমাৰ ? মোৰ ? আৰু ?…\nআহাঁ, মোৰ কাষৰতে বহাঁ । নাহৰফুটুকীৰ চকুতকৈয়ো চোকা\nতোমাৰ চকুৰ জুইত মৰ-আঁউসীৰ জোন পুৰি\nভস্ম হয় । আমাৰ যাত্ৰা-পথ সমুজ্জ্বল । জনমৰ যুগমীয়া ।\nপদূলিত আলকাতৰাৰ বান্ধ ( হেৰা শকুন্তলা, পৃথিৱীত\nকবিতাৰ শেষ নাই)…\n(হেম বৰুৱা (১৯১৫ – ১৯৭৭) অসমৰ এজন আগশাৰীৰ কবি আৰু ৰাজনীতিবিদ৷ তেওঁ ১৯৭২ চনত ধুবুৰীত অনুষ্ঠিত হোৱা অসম সাহিত্য সভাৰ সভাপতি আছিল । তেওঁৰ ৰচিত গ্ৰন্থসমূহ – ‘আধুনিক সাহিত্য’ (১৯৪৮), ‘বালিচন্দা’ (১৯৫৯), ‘সান মিহলি’ (১৯৫৮), ‘কিউপিড আৰু চাইকী’ (১৯৫৯), ‘ৰঙা কৰবীৰ ফুল’ (১৯৫৯),‘কন্নকী’ (১৯৬০), ‘এই গীত’ (১৯৬১), ‘অসমীয়া সাহিত্য’ (১৯৬২), ‘সাহিত্য আৰু সাহিত্য’ (১৯৬২), ‘আঁচুফুল’ (১৯৬৪), ‘মন ময়ুৰী’ (১৯৬৫), ‘স্মৃতিৰ পাপৰি’ (১৯৭০) ইত্যাদি ।)\nটেগকবিতা তোমাৰ দেহৰ ৰাজ কাৰেঙৰ শকুন্তলা\nপূৰ্বৱৰ্তী লেখা কমল কুমাৰ তাঁতীৰ তিনিটি কবিতা\nপৰৱৰ্তী লেখা মেগন কছাৰীৰ তিনিটি কবিতা


গুৱাহাটীৰ প্ৰাইভেট হস্পিতালত চাকৰি । অৰ্হতা দশম মানৰ পৰা আৰম্ভ । Hayat Hospital Jobs in Guwahati - Dimpu Baruah\nHome 10th Pass COMPANY JOB গুৱাহাটীৰ প্ৰাইভেট হস্পিতালত চাকৰি । অৰ্হতা দশম মানৰ পৰা আৰম্ভ । Hayat Hospital Jobs in Guwahati\nগুৱাহাটীৰ প্ৰাইভেট হস্পিতালত চাকৰি । অৰ্হতা দশম মানৰ পৰা আৰম্ভ । Hayat Hospital Jobs in Guwahati\nDATA ONE November 10, 2020 10th Pass, COMPANY JOB,\nহায়াত চুপাৰস্পেচিয়েলটি হস্পিটেল, গুৱাহাটী।\nআবেদনৰ অন্তিম তাৰিখ: 15/11/2020\nগুৱাহাটীত থকা হায়াত চুপাৰস্পেচিয়েলটি হস্পিটালে শেহতীয়াকৈ মুকলি কৰা এক নিযুক্তিৰ বিজ্ঞাপনত ষ্টাফ নাৰ্চ আৰু চিকৰিটি গাৰ্ডৰ বাবে আবেদন বিচাৰিছে । কত কিদৰে কেনেকৈ আবেদন কৰিব সবিশেষ আজি জনাম ।\n১. চিকৰিটি গাৰ্ড\nপদৰ সংখ্যা: 10 টা।\nদৰমহা : Industry Standard ।\nশিক্ষাগত অৰ্হতা: মেট্ৰিক অৰ্থাৎ এইচ.এছ.এছ.চি. পাছ।\nবয়স 25ৰ পৰা 35 বছৰ হব লাগিব ।\nনিম্নতম অভিজ্ঞতা: 1ৰ পৰা2বছৰ।\nপদৰ সংখ্যা: 30 টা ।\nশিক্ষাগত অৰ্হতা: B.Sc নাৰ্চিং / জি.এন.এম. ।\nবয়স - বয়সৰ কোনো সীমা দিয়া হোৱা নাই ।\nনিম্নতম অভিজ্ঞতা: 1 —2বছৰ ।\nকোনো ধৰণৰ আবেদন মাচুল নাই ।\nআগ্ৰহী প্ৰাৰ্থীসকলে তেওঁলোকৰ বায়ডাটা নিম্নলিখিত ইমেইল idত মেইল কৰিব পাৰে recruitment@hayathospital.in নাইবা 9954931913ত ফোন কৰিব পাৰে। প্ৰাৰ্থীসকলক প্ৰমাণীকৰণৰ বাবে তেওঁলোকৰ বায়ডাটাৰ ওপৰত 'AssamCareer.com' বুলি লিখিবলৈ অনুৰোধ জনোৱা হৈছে।\nTags # 10th Pass # COMPANY JOB\nWritten by DATA ONE at November 10, 2020\nLabels: 10th Pass, COMPANY JOB\nUnknown November 10, 2020 at 8:56 PM\nUnknown November 11, 2020 at 12:28 AM


বাইবেলে দশম ভাগ দিয়াৰ বিষয়ে কি কয়?\nপ্রশ্ন: বাইবেলে দশম ভাগ দিয়াৰ বিষয়ে কি কয়?\nউত্তৰ: বহুতো খ্ৰীষ্টীয়ানে দশম ভাগ দিয়াৰ কথাটো লৈ যুঁজ-বাগৰ কৰে। কিছুমান মণ্ডলীত দান দিয়াৰ কথাত বেছি জোৰ দিয়ে। একে সময়ত, বহুতো খ্ৰীষ্টীয়ানে প্ৰভুৰ উদ্দেশ্যে বাইবেলে দান দিবলৈ কোৱা কথাটো মানিবলৈ অস্বীকাৰ কৰে। দশমাংশ/দান দিয়াটো আনন্দ আৰু আশীৰ্বাদৰ বিষয়হে হোৱা উচিত। দুখজনকভাৱে আজিৰ মণ্ডলীত কেতিয়াবা নহয়।\nদশম ভাগ দিয়াটো এটা পুৰণি নিয়মৰ ধাৰণা। বিধানে বিচাৰে যে ইস্ৰায়েলসকলে খেতিৰ আৰু পোহনীয়া জন্তুৰ উত্পাদনৰ দহ ভাগৰ এভাগ বেদী/মন্দিৰলৈ আনিব(লেবীয়া ২৭:৩০; গণনাপুস্তক ১৮:২৬; দ্বিতীয় বিবৰণ ১৪:২৪; ২ বংশাৱলি ৩১:৫)। দৰাচলতে, পুৰণি নিয়মৰ বিধানে বহুসংখ্যক দশম ভাগ বিচাৰিছিল- লেবীয়াসকলৰ বাবে এটা, এটা মন্দিৰ ঘৰ আৰু উৎসৱত ব্যৱহাৰৰ বাবে, আৰু এটা দেশৰ দৰিদ্ৰৰ বাবে-যিবিলাক মুঠ একেলগে প্ৰায় ২৩.৩ শতাংশ হ’ব। কিছুমানে কয় যে পুৰণি নিয়মৰ দশমাংশ পুৰোহিতসকলৰ আৰু লেবীয়াসকলৰ বলিৰ প্ৰয়োজনীয়তাৰ বাবে কৰ দিয়া এটা পদ্ধতি।\nনতুন নিয়মৰ কোনো ঠাইতে তেনে কোনো আদেশ, নতুবা অনুমোদন নাই যে খ্ৰীষ্টীয়ানসকলে বিধিগতভাৱে দশমাংশ দিব লাগে। নতুন নিয়মৰ কোনো ঠাইতে এজন ব্যক্তিয়ে তেওঁৰ উপাৰ্জনৰ কোনো শতাংশ আছুটীয়া কৰি ৰাখিব লাগে বুলি কোৱা নাই, কিন্তু কৈছে কেৱল দান “নিজ আয় অনুসাৰে” দিব(১ কৰিন্থীয়া ১৬:২)। কিছুমান খ্ৰীষ্টীয় মণ্ডলীত পুৰণি নিয়মত দশম ভাগ দিয়াটো খ্ৰীষ্টীয়ানে “নাই কমেও অনুমোদন” দান দিবলগীয়া বুলি লৈছে।\nনতুন নিয়মে দান দিয়াৰ প্ৰয়োজনীতা আৰু ইয়াৰ উপকাৰিতাৰ বিষয়ে কৈছে। আমি সামৰ্থ অনুযায়ী দিয়া উচিত। কেতিয়াবা দান দিয়াটো ১০% তকৈ অধিক; কেতিয়াবা তাতকৈ কম। এইটো নিৰ্ভৰ কৰে খ্ৰীষ্টীয়ানে দিয়াৰ সামৰ্থতা আৰু মণ্ডলীৰ প্ৰয়োজনীয়তাৰ ওপৰত। প্ৰত্যেক খ্ৰীষ্টীয়ানে দশম ভাগ/বা কিমান অধিক দিব(যাকোব ১:৫) দিব মনোযোগে প্ৰাৰ্থনাসহকাৰে ঈশ্বৰৰ জ্ঞান বিচাৰিব লাগে। সকলোৰে ওপৰত, সকলো দশম ভাগ আৰু দান শুদ্ধ মনেৰে আৰু ঈশ্বৰক সেৱা আৰু খ্ৰীষ্টৰ শৰীৰৰ পৰিচৰ্যা কৰা মনোভাৱেৰে দিয়া উচিত। “প্ৰতিজনে মনোদুখ বা আৱশ্যকতাৰে নিদি, নিজৰ হৃদয়ত যেনেকৈ ঠাৱৰ কৰিলে, তেনেকৈ দিয়ক; কিয়নো হৰ্ষিত মনেৰে দিয়াজনক ঈশ্বৰে প্ৰেম কৰে”( ২ কৰিন্থীয়া ৯:৭)।


স্তব্ধ আকাশ - Hourly Times\nপিতাইও সোমাই পৰিছে\nঅস্বক্লান্ত ত বহি\nঅস্তমিত সূৰুযক বুকুত বান্ধি বৈ যোৱা\nবুঢ়া লুইতৰ জলৰাশিক চাই আছোঁ\nনিমাতে নিতালে বৈ যাব সূৰুয\nঅচিনাকি চৰাই জনীৰ বিকট উৰুলি\nমোৰ কেঁচা তেজেৰে তিতি থকা পাথৰ বোৰত\nমোৰ শুকান হাড়ত,\nজিৰ জিৰ শব্দ\nৰিব ৰিব বতাহ\nস্তব্ধ অস্বক্লান্ত ।\nতোমাক দেখিছিলোঁ আজি\nলগত সেই জন কোন আছিল!\nমোক অহংকাৰি হ’বলৈ\nবাধ্য কৰা জন নে!\nতুমি আজিও ৰঙাৰ আভোৰত আহিছিলা\nলুইতত বিলিন হোৱা সূৰুজক\nআঙুলিয়াই তেওঁক দেখুৱাইছিলা,\nমোকতো দেখা নাছিলা ,\nমই তাতেই বহি\nআকাশত চিলনী কেইজনী দেখিছিলা!\nসিহঁত মোৰ কাষৰলৈকেই আহিছিল মোৰ কেঁচা তেজেৰে\nতিতি থকা পাথৰ বোৰত ৰৈ\nসিহঁতে মোক ভগাই লৈছিল


ইসাইয়া 29 - पवित्र बाइबिल [ইণ্ডিয়ান ৰিভাইচ ভাৰচন] - (ইসা 29)\nহে অৰিয়েল, হে অৰিয়েল, দায়ুদে ছাউনি পতা নগৰ! বছৰত বছৰ যোগ দিয়া; উৎসৱৰ পাছত উৎসৱ আহক।\nকিন্তু মই অৰিয়েলক অৱৰোধ কৰিম; আৰু তেওঁ শোক আৰু বিলাপ কৰিব, আৰু তেওঁ মোৰ পক্ষে অৰীয়েলৰ দৰে হ’ব।\nমই তোমাৰ বিৰুদ্ধে চাৰিওফালে চাউনি পাতিম, আৰু লোহাৰ বেৰেৰে তোমাক বেৰি ধৰিম, আৰু তোমাৰ বিৰুদ্ধে কাম কৰা গড় তুলিম।\nতুমি নত হ’বা, ভুমিৰ পৰা কথা কবা; তোমাৰ বাক্য সৰু হৈ ধুলিৰ পৰা ওলাব। তোমাৰ মাত ভূতৰ দৰে ভুমিৰ পৰা ওলাব, আৰু তোমাৰ বাক্যৰ অতি দুৰ্বল হৈ ধুলিৰ পৰা ওলাব।\nকিন্তু তোমাৰ আক্রমণকাৰীৰ দলসমূহ মিহি ধুলিৰ দৰে হ’ব, আৰু ভয়ানক লোক সমূহ উৰি যোৱা তুঁহৰ দৰে হ’ব; এই সকলো অকস্মাতে, চকুৰ প্ৰচাৰতে ঘটিব।\nমেঘ-গৰ্জ্জন, ভূমিকম্প, মহাশব্দ, বা’মৰলী বতাহ, ধুমুহা আৰু সংহাৰক অগ্নিশিখাৰে সৈতে বাহিনীসকলৰ যিহোৱাৰ দ্বাৰাই দণ্ড দিয়া যাব।\nঅৰিয়েলৰ বিৰুদ্ধে যি সকলো জাতি সমূহে যুদ্ধ কৰিব, আৰু তেওঁৰ দৃঢ় কোঁঠৰ বিৰুদ্ধে যুদ্ধ কৰিব, আৰু তেওঁক ক্লেশ দিব, এই সকলো এটা সপোন, আৰু ৰাতিৰ এটা দৰ্শনৰ দৰে হ’ব।\nযেনেকৈ ক্ষুধাতুৰ মানুহে সপোনত ভোজন কৰে, কিন্তু সাৰ পালে পেট খালী হৈ থাকে, বা যেনেকৈ তৃষ্ণাতুৰ মানুহে সপোনত পান কৰে, কিন্তু সাৰ পালে পিয়াহত দুৰ্ব্বল হয়, আৰু অন্তৰত পিয়াহ লাগে, হয়, তেনেকৈয়ে চিয়োন পৰ্ব্বতৰ বিৰুদ্ধে যুদ্ধ কৰা সকলো দেশ সমূহ হ’ব।\nনিজকে বিস্মিত কৰা, আৰু বিস্মিত হোৱা! নিজকে অন্ধ কৰা, আৰু অন্ধ হোৱা; মতলীয়া হোৱা, কিন্তু দ্ৰাক্ষাৰসেৰে নহয়; ঢলং পলং হোৱা, কিন্তু যবসুৰাৰে নহয়;\nকিয়নো যিহোৱাই তোমালোকৰ ওপৰত ঘোৰ নিদ্ৰাজনক আত্মা ঢালি দিলে, তেওঁ তোমালোকৰ ভাববাদীৰূপ চকুবোৰ মুদালে, আৰু তোমালোকৰ দৰ্শকৰ মূৰ ঢাকিলে।\nসকলো দৰ্শন তোমালোকলৈ চাব মাৰি বন্ধ কৰা এখনি পুথিৰ বাক্যস্বৰূপ; “ইয়াক পাঠ কৰা।” এই বুলি কৈ জ্ঞানী এজনক সেই পুথি খন দিলে তেওঁ কয়, “মই নোৱাৰোঁ, কাৰণ এয়ে চাব মাৰি বন্ধ কৰা।”\nযদি “ইয়াক পাঠ কৰা,” এই বুলি কৈ অজ্ঞান এজনক পুথিখন দিয়ে, তেওঁ কয়, “মই পঢ়িব নাজানো।”\nএই হেতুকে, চোৱা, মই এই লোকসকলৰ মাজত অদ্ভুত ৰূপে, আৰু এটাৰ পাছত এটা আচৰিত কাৰ্য কৰি থাকিম, তেওঁলোকৰ জ্ঞানী লোকসকলৰ জ্ঞান নষ্ট হ’ব, আৰু তেওঁলোকৰ বুদ্ধিমন্ত লোকসকলৰ সুবুদ্ধি লুপ্ত থাকিব।\nযিহোৱাৰ পৰা নিজৰ কল্পনা গভীৰ ভাৱে লুকুৱাব খোজা জনৰ সন্তাপ হ’ব, আৰু আন্ধাৰত কাৰ্য কৰা জন, তেওঁলোকে কয়, “আমাক কোনে দেখে? আমাক কোনে জানে?” তেওঁলোকৰ সন্তাপ হ’ব।\nতোমালোকৰ বিষয়সমূহ বিপৰীত দিশে ঘূৰোৱা! কুমাৰ কুমাৰৰ মাটিৰ সমান বিবেচিত হয় নে? “তেওঁ মোক নিৰ্ম্মাণ কৰা নাই,” এই বুলি নিৰ্ম্মিত বস্তুৱে নিৰ্ম্মণকৰ্ত্তাৰ বিষয়ে ক’ব পাৰে নে? “তেওঁ বুজা নাই,” গঠিত বস্তুৱে তাৰ গঠনকাৰীৰ বিষয়ে ক’ব পাৰে নে?\nঅতি অলপ সময়, লিবানোন এটা পথাৰত পৰিণত হ’ব, আৰু সেই পথাৰ জংঘললৈ পৰিণত হ’ব।\nসেই দিনা কলাসকলে পুস্তকখনৰ বাক্য শুনিব, আৰু অন্ধসকলৰ চকুৱে অন্ধকাৰৰ মাজৰ পৰা দেখিবলৈ পাব।\nনিপীড়িত লোকসকলে পুনৰ যিহোৱাত আনন্দ কৰিব, আৰু দৰিদ্ৰ লোকসকলৰ মাজত ইস্ৰায়েলৰ পবিত্ৰ ঈশ্বৰ জনাত উল্লাস কৰিব।\nকিয়নো নিষ্ঠুৰ লোক লোপ হ’ব, আৰু নিন্দক শেষ হৈছে, আৰু পাপ কাৰ্য কৰিবলৈ ভাল পোৱা সকলো লোক নিষ্কাশন হ’ব,\nযিবোৰে গোচৰত মানুহক অপৰাধী পাতে, নগৰৰ দুৱাৰত প্ৰতিবাদী জনলৈ ফান্দ পাতে, আৰু মিছা কথাৰে ধাৰ্মিকৰ ন্যায় দূৰ কৰে, সেই সকলোকে উচ্ছন্ন কৰা হৈছে।\nএই হেতুকে অব্ৰাহামৰ মুক্তি দাতা যিহোৱাই যাকোবৰ বংশৰ বিষয়ে এই কথা কৈছে, এতিয়াৰ পৰা যাকোব লজ্জিত নহ’ব, আৰু নাইবা তেওঁৰ মুখ বিবৰ্ণ নহ’ব।\nকিন্তু যেতিয়া তেওঁ মোৰ হাতৰ কাৰ্য নিজৰ সন্তান সকলক দেখিব, তেতিয়া তেওঁলোকে মোৰ নাম পবিত্ৰ কৰিব; এনে কি, তেওঁলোকে যাকোবৰ পবিত্ৰ জনাক পবিত্ৰ বুলি মানিব, আৰু ইস্ৰায়েলৰ ঈশ্বৰক ভয় কৰিব।\nভ্ৰান্ত মনৰ লোকসকলেও বিবেচনা শক্তি পাব, অভিযোগ কৰা সকলে জ্ঞান শিকিব।”


দ্য টেলছ অফ বিডল দ্য বাৰ্ড - অসমীয়া ৱিকিপিডিয়া\n(দা টেলছ অফ বিডল দা বাৰ্ডৰ পৰা পুনঃনিৰ্দেশিত)\nদ্য টেলছ অফ বিডল দ্য বাৰ্ড (ইংৰাজী: The Tales of Beedle the Bard) শিশু তথা কিশোৰসকলৰ বাবে লিখা এখন সাধুকথাৰ কিতাপ। জে. কে. ৰাউলিঙে লিখা এই কিতাপখনৰ প্ৰকাশক চিলড্ৰেনছ হাই লেভেল গ্ৰুপ (Children's High Level Group)। প্ৰথমতে ২০০৭ চনৰ ১৩ ডিচেম্বৰত গ্ৰন্থখনৰ হাতেলিখা সাতটা কপি নীলাম কৰা হৈছিল। ইয়াৰ পৰা হোৱা লাভ লণ্ডনৰ দ্য চিল্ড্ৰেনছ ভইছ নামৰ শিশুৰ এক হিতাকাংক্ষী স্বেস্ছাসেৱী অনুষ্ঠানৰ উদ্দেশ্যে দান কৰা হয়। পিছত ২০০৮ চনৰ ৩১ জুলাইত লণ্ডনৰ ব্লুমছবেৰী পাব্লিছিং হাউচৰ বেনাৰত ইয়াক ছপা আকাৰ দিয়া হয়।\nহেৰী পটাৰ শৃংখলাৰ সহায়ক গ্ৰন্থাৱলী\n১৩ ডিচেম্বৰ ২০০৭\nচিলড্ৰেনছ হাই লেভেল গ্ৰুপ\n৪ ডিচেম্বৰ ২০০৮ (ৰাজহুৱা প্ৰকাশ)\nহাতেলিখা সংস্কৰণ: ১৫৭\nছপা সংস্কৰণ: ১১০\nসংগ্ৰাহকৰ সংস্কৰণ: ১৮০\n1.1 দ্য ৱিজাৰ্ড এণ্ড দ্য হ'পিং পট্\n1.2 দ্য ফাউণ্টেইন অফ ফেয়াৰ ফৰচুন\n1.3 দ্য ৱাৰলকছ হেয়াৰী হাৰ্ট\n1.4 বেবিটি ৰেবিটি এণ্ড হাৰ কেক্লিং ষ্টাম্প\n1.5 দ্য টেল অফ দ্য থ্ৰি ব্ৰাদাৰ্ছ\n2 হেৰী পটাৰ গ্ৰন্থ শৃংখলাৰে সম্পৰ্ক\nগ্ৰন্থখনত মুঠতে পাঁচটা সাধু আছে। এইকেইটা হৈছে-\nদ্য ৱিজাৰ্ড এণ্ড দ্য হ'পিং পট্ (The wizard and The Hopping Pot)\nদ্য ফাউণ্টেইন অফ ফেয়াৰ ফৰচুন (The Fountain of Fair Fortune)\nদ্য ৱাৰলকছ হেয়াৰী হাৰ্ট (The Warlock's Hairy Heart)\nবেবিটি ৰেবিটি এণ্ড হাৰ কেক্লিং ষ্টাম্প (Babbity Rabbity and her Cackling Stamp)\nদ্য টেল অফ দ্য থ্ৰি ব্ৰাদাৰ্ছ (The Tale of The Three Brothers)\nদ্য ৱিজাৰ্ড এণ্ড দ্য হ'পিং পট্সম্পাদনা কৰক\nদ্য ফাউণ্টেইন অফ ফেয়াৰ ফৰচুনসম্পাদনা কৰক\nএটা পাহাৰৰ টিঙত এখন যাদুকৰী বাগিচা আছিল। বাগিছাখনৰ চাৰিওফালে সুউচ্চ দেৱালেৰে ঘেৰা আছিল। তদুপৰি ইয়াক যাদুৰদ্বাৰা সুৰক্ষিত কৰি ৰখা হৈছিল। সেই বাগিছাখনৰ ভিতৰতেই এটা নিজৰা আছিল, সৌভাগ্যৰ নিজৰা। বছৰৰ আটাইতকৈ দীঘল দিনটোত এজন মাত্ৰ দুৰ্ভাগ্যৱান লোকে নিজৰাটোত স্নান কৰি নিজৰ দুৰ্ভাগ্য উটুৱাই দি চিৰকালৰ বাবে সৌভাগ্যৱান হোৱাৰ সুযোগ লাভ কৰিছিল। এবাৰ বছৰটোৰ সেই বিশেষ দিনটোত নিজৰাটোত স্নান কৰিবলৈ পোৱাৰ আশাত পোহৰ নৌহওঁতেই দেশ-বিদেশৰ অসংখ্য লোক আহি বাগিছাৰ দেৱালৰ কাষ পালে। ইয়াৰ মাজত ডেকা-বুঢ়া, মতা-তিৰোতা, সাধাৰণ মানুহ-যাদুকৰ সকলোধৰণৰ লোক আহিছিল। মানুহবোৰৰ মাজত তিনিগৰাকী যাদুকৰীও আছিল। তেওঁলোক লগ হৈ নিজৰ নিজৰ দুৰ্ভাগ্যৰ কথা আলচিবলৈ লাগিল।\nপ্ৰথমগৰাকীৰ নাম আছিল আশা (Asha)। তেওঁ দুৰাৰোগ্য ৰোগত ভুগিছিল আৰু ইয়াৰ পৰা পৰিত্ৰাণ পাবলৈকে নিজৰাটোলৈ আহিছিল। দ্বিতীয়গৰাকীৰ নাম আছিল আল্থেডা (Altheda)। তেওঁৰ সকলোবোৰ ধন-সোণ আৰু যাদুকাঠী দুষ্ট যাদুকৰ এটাই চুৰ কৰি নিছিল। তেওঁ নিজৰ দৰিদ্ৰতা নিবাৰণ আৰু যাদুশক্তি পুনৰ ঘূৰাই পাবলৈ তালৈ আহিছিল। তৃতীয়গৰাকীৰ নাম আছিল অমাতা (Amata)। তেওঁক তেওঁৰ প্ৰেমিকে এৰি গৈছিল। এই দুখৰ পৰিত্ৰাণ বিচাৰি তেওঁ বাগিছালৈ আহিছিল। পৰস্পৰ সহানুভূতিৰ তিনিওগৰাকীয়ে থিৰাং কৰিলে যে তেওঁলোকে সৌভাগ্যৰ নিজৰাটো গৈ পাবলৈ পৰস্পৰক সহায় কৰিব। ৰ'দৰ প্ৰথমজাক ৰেঙনিৰ লগে লগে বাগিছাৰ দেৱালত এটা বাটৰ সৃষ্টি হ'ল। ভিৰৰ মাজৰপৰাই বাগিছাৰ লতাই আশাত মেৰিয়াই ধৰি ভিতৰলৈ টানি নিলে। লৰালৰিকৈ আশাই আল্থেডাৰ আৰু আল্থেডাই অমাতাৰ কাপোৰত টানকৈ ধৰিলে। অমাতাৰ গাৰ কাপোৰত বৰ্ম লাগি ধৰি এজন অশ্বাৰোহী সৈনিকো বাগিছাৰ ভিতৰ সোমাল। পিছমুহূৰ্ত্ততে বাটটো পুনৰ বন্ধ হৈ থাকিল। সৈনিকজনৰ প্ৰতি তিনিও ৰুষ্ট হ'ল যদিও চাৰিও একেলগে আগুৱাবলৈ ঠিক কৰিলে।\nপাহাৰৰ নামনিতে এক পোকসদৃশ চকুহীন শুকুলা দৈত্যৰ সৈতে তেওঁলোকৰ ভেঁটাভেটি হ'ল। দৈত্যটোৱে ক'লে,"মোক তহঁতৰ যন্ত্ৰণাৰ প্ৰমাণ দে। " (give me the proof of your pain) সেনিকজনে তৰোৱালেৰ দৈত্যক আক্ৰমণ কৰিলে যদিও তৰোৱালখনহে দুটুকুৰা হ'ল। ইফালেদি বেলি দুপৰ হ'ল। তিনিওগৰাকী যাদুকৰীয়ে সকলোধৰণে যাদু কৰিও দৈত্যটো অতিক্ৰম কৰিব নোৱাৰাত আশা ভাগি পৰিল আৰু উচুপিবলৈ ধৰিলে। পিছে তেওঁৰ চকুপানী ওলোৱাৰ দৈত্যই এইখিনি শুহি পেলালে আৰু বাট এৰি দিলে। উৎফুল্ল হৈ তেওঁলোক আগবাঢ়ি গ'ল আৰু পাহাৰৰ মাজভাগতে এটা শিল পালে। তাত লিখা আছিল, "মোক তহঁতৰ কষ্টৰ ফল দে। " (give me the fruit of your labour) সৈনিকজনে তেওঁৰ হাতত থকা একমাত্ৰ মুদ্ৰাটো শিলটোত থ'লে। পিছে ই বাগৰি পৰি হেৰাই থাকিল। তেওঁলোকে বহুদেৰী খোজ কাঢ়িও অলপো আগুৱাব নোৱাৰিলে। আল্থেডাই হাৰ নামানি বাকীকেইজনকো উৎসাহ যোগাই থাকিল। বেলি লহিয়াবলৈ ল'লে। তেনেতে আল্থেডাৰ কপালৰ ঘাম মাটিত পৰিল। লগে লগে তেওঁলোকৰ প্ৰতিবন্ধক আঁতৰ হ'ল।\nপুনৰবাৰ উৎফুল্ল হৈ তেওঁলোক আগুৱাই গ'ল আৰু অৱশেষত সৌভাগ্যৰ নিজৰাৰ নিচেই কাষ চাপিল। কিন্তু পাহাৰৰ টিঙটো ঘেৰি থকা পানীৰ এক সুঁতি তেওঁলোকৰ প্ৰতিবন্ধকৰূপে থিয় হ'ল। পানীৰ তলত শিল এটাত লিখা আছিল,"মোক তহঁতৰ অতীতৰ সঞ্চয় দে। " (give me the treasure of your past) সৈনিকজনে নিজৰ ঢালখনত উঠি সুঁতিটো পাৰ কৰিবলৈ চেষ্টা কৰিলে। কিন্তু ই পানীত ডুবি গ'ল। অমাতাই শিলটোত লিখা কথাষাৰৰ প্ৰকৃত অৰ্থ অনুধাৱন কৰিলে। তেওঁ যাদুকাঠীৰে তেওঁক এৰি যোৱা প্ৰেমিকৰ সৈতে কটোৱা সুখকৰ মুহূৰ্ত্তৰ আটাইবোৰ স্মৃতি পানীত উটুৱাই দিলে। লগে লগে তেওঁলোকৰ বাট মুকলি হ'ল। তেওঁলোক নিজৰাৰ কাষত থিয় হৈ তেওঁলোকৰ ভিতৰত কোনজনে তাত স্নান কৰিব তাক আলোচনা কৰোঁতে ৰুগীয়া আশা দিনটোৰ ভাগৰত মাটিত বাগৰি পৰি মৃতপ্ৰায় হ'ল। বাকী তিনিজনে তেওঁকে দাঙকোলাকৈ নি গা ধুৱাই দিবলৈ ওলাল। কিন্তু আশাই বাকীকেইজনক তেওঁক স্পৰ্শ নকৰিবলৈ কাতৰাই ক'লে। তাকে দেখি আল্থেডাই ওচৰে-পাজৰে থকা বনৌষধি খুন্দি তাৰ ৰস আশাৰ ওঁঠত বাকি দিলে। আচৰিত ধৰণে কিছুসময়ৰ পিছতে আশা সুস্থ হৈ উঠিল। তেওঁক ৰোগে এৰা দিলে। তেওঁ বাকীকেইজনক স্নান কৰিবলৈ অনুৰোধ কৰি ক'লে যে তেওঁক আৰু নিজৰাৰ প্ৰয়োজন নাই। পিছে আল্থেডা বনৌষধি গছবোৰ গোটোৱাত ব্যস্ত হৈ পৰিল। তেওঁ অমাতা আৰু সৈনিকৰ কোনো এজনক স্নান কৰিবলৈ কৈ ক'লে যে তেওঁ আশাৰ ৰোগ ভাল কৰিব পাৰিলে যেতিয়া আনৰো পাৰিব আৰু এনেদৰেই পুনৰ উপাৰ্জন কৰিব পাৰিব। আনহাতে অমাতাই ক'লে যে তেওঁৰ মনত এতিয়া কোনো দুখ নাই কাৰণ তেওঁ তেওঁৰ পুৰণি স্মৃতিবোৰ ইতিমধ্যে পানীত উটুৱাই দিছে। গতিকে সৈনিকজনে স্নান কৰক। সূৰ্যৰ শেষ কিৰণত নিজকে দুৰ্ভাগ্যৱান বুলি ভবা সৈনিকজনে সৌভাগ্যৰ নিজৰাত গা ধুলে আৰু উঠি আহি অমাতাক তেওঁৰ হৃদয় নিবেদন কৰিলে। অমাতায়ো তেওঁৰ প্ৰস্তাৱ আনন্দেৰে গ্ৰহণ কৰিলে। দিনান্তত চাৰিও ঘৰমুৱা হ'ল আৰু বাকীছোৱা কাল সুখেৰে কটালে। কিন্তু তেওঁলোকৰ কোনো এজনেই কেতিয়াও উপলব্ধি নকৰিলে যে তথাকথিত সৌভাগ্যৰ নিজৰাত কোনোধৰণৰ যাদুকৰী গুণ নাছিল।\nদ্য ৱাৰলকছ হেয়াৰী হাৰ্টসম্পাদনা কৰক\nবেবিটি ৰেবিটি এণ্ড হাৰ কেক্লিং ষ্টাম্পসম্পাদনা কৰক\nদ্য টেল অফ দ্য থ্ৰি ব্ৰাদাৰ্ছসম্পাদনা কৰক\nএবাৰ তিনিজন ভাই-ককাই জোনাক ৰাতি নিৰ্জন বাট এটাৰে গৈ আছিল। আদবাটতে তেওঁলোকে এখন বৰ দ আৰু ভয়ানক নদী পালে। তিনিওজন ভাই-ককাই দক্ষ যাদুকৰ আছিল। তেওঁলোকে যাদুৰে এখন দলং সাজি পাৰ হ'বলৈ ধৰিলে। দলঙৰ সোঁমাজতে তেওঁলোকে স্বয়ং মৃত্যুক লগ পালে। তেওঁলোকে জীৱন্তে নদী পাৰ হোৱা দেখি মৃত্যু ৰুষ্ট হৈছিল। কপট ভাৱ লুকুৱাই তেওঁ তিনিওঁজন ভাতৃকে অভিনন্দন জনালে আৰু তেওঁলোকৰ যাদুবিদ্যাত আপ্লুত হোৱা যেন দেখুৱাই প্ৰত্যেককে একোটাকৈ উপহাৰ দিব খুজিলে। জ্যেষ্ঠ ভাতৃয়ে আটাইতকৈ শক্তিশালী এক যাদুদণ্ড বিচাৰিলে যি সদায় দ্বন্দ্ব্বযুদ্ধত ইয়াৰ গৰাকীৰ বিজয় সাব্যস্ত কৰিবলৈ সক্ষম। তেতিয়া মৃত্যুয়ে তাৎক্ষণিকভাৱে তেনে এডাল যাদুদণ্ড (Elder Wand) সাজি জ্যেষ্ঠ ভাতৃজনক দিলে। দ্বিতীয়জন ভাতৃয়ে মৃত লোকক ঘূৰাই আনিব পৰা শক্তি বিচাৰিলে। মৃত্যুৱে তেওঁক এটা সঞ্জীৱনী বাখৰ (Resurrection Stone) উপহাৰ দিলে। কনিষ্ঠ ভাতৃজনে কিন্তু মৃত্যুক তিলমানো বিশ্বাসত লোৱা নাছিল। সেয়ে তেওঁ মৃত্যুৰপৰা এনে কোনো বস্তু বিচাৰিলে যি তেওঁক মৃত্যুয়ে অনুসৰণ কৰিব নোৱাৰাকৈ সেই ঠাইৰ পৰা যোৱাত সহায় কৰে। তেতিয়া মৃত্যুৱে অনিচ্ছাকৃতভাৱে তেওঁৰ নিজৰ অদৃশ্য সাজযোৰ (Cloak of Invisibility) কনিষ্ঠ ভাতৃজনক দিলে। নদী পাৰ হৈয়েই তিনিওজন ভাতৃ তিনিভাগ হৈ নিজ নিজ গন্তব্যস্থললৈ ৰাওনা হ'ল। জ্যেষ্ঠ ভাতৃজন গৈ এখন গাঁৱত উপস্থিত হ'ল। তাতেই কিবা কথাত মনোমালিন্য ঘটাত আন এজন যাদুকৰৰে তেওঁ যুঁজত অৱতীৰ্ণ হ'ল আৰু মৃত্যুৱে দিয়া যাদুদণ্ডৰ তেওঁৰ প্ৰতিদ্বন্দ্ব্বীক হত্যা কৰিলে। ইয়াৰ পিছত উৎফুল্ল মনেৰে তেওঁ এখন চৰাইখানাত সকলোৰে আগত মৃত্যুৰ এই উপহাৰৰ কথা গৌৰৱেৰে ঘোষণা কৰিলে। পিছে সেই ৰাতিয়েই আন এজন যাদুকৰে তেওঁক নিদ্ৰিত অৱস্থাতে হত্যা কৰি যাদুদণ্ডডাল চুৰ কৰি নিয়ে। এনেকৈয়ে মৃত্যুৱে প্ৰথম ভাতৃজনক নিজৰ কবললৈ আনে। দ্বিতীয়জন ভাতৃ পোনেই নিজ ঘৰলৈ যায় আৰু সঞ্জীৱনী বাখৰটোৰ সহায়ত তেওঁৰ মৃত প্ৰেমিকাক আহ্বান কৰে। সঁচাকৈয়ে শৰীৰহীন ৰূপত মৃত প্ৰেমিকাৰ আবিৰ্ভাৱ ঘটে। তেওঁক তেনে অৱস্থাত দেখি ভাতৃজন উন্মাদপ্ৰায় হয় আৰু প্ৰকৃতাৰ্থত প্ৰেমিকাৰ কাষ চাপিবলৈ তেওঁ আত্মহত্যা কৰে। এনেদৰে মৃত্যুয়ে তেওঁকো বশীভূত কৰে। কনিষ্ঠ ভাতৃজনক মৃত্যুয়ে বহুবছৰ চলাথ কৰিও বিচাৰি নাপায়। অৱশেষত বৃদ্ধ বয়স পোৱাত কনিষ্ঠ ভাতৃজনে অদৃশ্য সাজযোৰ সোলোকাই নিজ পুত্ৰক দিয়ে আৰু হাঁহিমুখে মৃত্যুক আঁকোৱালি লয়।\nহেৰী পটাৰ গ্ৰন্থ শৃংখলাৰে সম্পৰ্কসম্পাদনা কৰক\nৰাউলিঙে হেৰী পটাৰ গ্ৰন্থ শৃংখলাৰ সৈতে দ্য টেলছ অফ বিডল দ্য বাৰ্ডৰ পোনপটীয়া সম্পৰ্ক স্থাপন কৰিছে। শৃংখলাটোৰ সপ্তম তথা অন্তিমখন গ্ৰন্থ হেৰী পটাৰ এণ্ড দ্য ডেথ্লী হেল'জত ই গুৰুত্বপূৰ্ণ ভূমিকা লৈছে। তাত এই গ্ৰন্থখন এলবাছ ডাম্বলডোৰে উইলপত্ৰযোগে হাৰমায়নি গ্ৰিঞ্জৰক দিয়ে। ইয়াৰে 'দ্য টেল অফ দ্য থ্ৰি ব্ৰাদাৰ্ছ' নামৰ সাধুটোত মৃত্যুৰ তিনিটা উপহাৰৰ (Hallows) কথা উল্লেখ আছে। পিছত কুইব্লাৰ (Quibbler) আলোচনীৰ সম্পাদক জেন'ফিলিয়াছ লাভগুডৰপৰা (Xenophilius Lovegood) হেৰীহঁতে জানিব পাৰে যে এই তিনিটা যাদুকৰী উপহাৰ সঁচাকৈয়ে আছে। ইয়াতে কাহিনীয়ে ন-ৰূপ লৈছে।\n↑ "J. K. Rowling's The Tales of Beedle the Bard". Amazon.com. http://www.amazon.co.uk/beedlebard.\n↑ "Never-Before-Told Wizarding Stories by J. K. Rowling Sell at Sotheby's for £1,950,000". chlg.co.uk. 13 December 2007. Archived from the original on 17 December 2007. http://web.archive.org/web/20071217054728/http://www.chlg.org/News-ViewItem.asp?ID=21। আহৰণ কৰা হৈছে: 21 May 2008.\n↑ "New Harry Potter Out In December". booktrade.info. 31 July 2008. http://www.booktrade.info/index.php/showarticle/15813। আহৰণ কৰা হৈছে: 31 July 2008.\n↑ "J. K. Rowling’s Children’s Charity to Publish The Tales of Beedle the Bard on4December 2008". Scholastic Inc.. http://www.scholastic.com/aboutscholastic/news/press_07302008_CP.htm.\n↑ The Tales of Beedle The Bard-ebook-http://mobile9.com\n↑ Rowling, J. K. (2007). "The Will of Albus Dumbledore". Harry Potter and the Deathly Hallows.\n↑ Harry Potter and The Deathly Hallows-chapter21\n"https://as.wikipedia.org/w/index.php?title=দ্য_টেলছ_অফ_বিডল_দ্য_বাৰ্ড&oldid=230297"ৰ পৰা সংকলিত\nLast edited on 22 May 2020, at 08:50\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=28198।


Essential Software for PC কম্পিউটাৰৰ বাবে প্ৰয়োজনীয় ছফ্‌টৱেৰ\nHome » Assamese » Essential Software for PC কম্পিউটাৰৰ বাবে প্ৰয়োজনীয় ছফ্‌টৱেৰ\nAssamese Article Software\nby Koustubh|Published June 1, 2022\n1 কম্পিউটাৰত থাকিব লগীয়া কেইটামান অতি প্ৰয়োজনীয় ছফ্‌টৱেৰ Essential Software for PC:\n1.1 এণ্টিভাইৰাচ ছফ্‌টৱেৰ (Antivirus Software) :\n1.2 অফিচ প্ৰ’গ্ৰাম (Office Program / Office Suite):\n1.3 ৱেব ব্ৰাউজাৰ – Web Browser or Internet Browser:\n1.4 File archiver আৰু Compression Software\n1.5 PDF Reader:\n1.6 অভিধান বা শব্দকোষ (Dictionary Software):\n1.7 Best Free English Dictionary App for PC:\n1.8 কম্পিউটাৰৰ বাবে অসমীয়া ভাষাৰ অভিধান Assamese Dictionary for PC:\n1.9 মিডিয়া প্লেয়াৰ – Media Player:\n1.10 মিডিয়া কনভাৰৰ্টাৰ ছফ্‌টৱেৰ (Media Converter Software):\n1.11 Best Free Video Converter for Computer:\n1.12 অডিঅ’ এডিটিং ছফ্‌টৱেৰ Audio Converter:\nকম্পিউটাৰত থাকিব লগীয়া কেইটামান অতি প্ৰয়োজনীয় ছফ্‌টৱেৰ Essential Software for PC:\nতথ্য-প্ৰযুক্তিৰ দ্ৰুত বিকাশৰ লগে লগে সকলো দিশতে কম্পিউটাৰৰ ব্যৱহাৰ হবলৈ ধৰিছে। সৰু- ডাঙৰ সকলো উদ্যোগ প্ৰতিস্থান, ব্যৱসায় বাণিজ্য, অনুষ্ঠান-প্ৰতিস্থানৰ লগতে বৰ্তমান প্ৰায় সকলো মানুহৰ ঘৰে ঘৰে কম্পিউটাৰৰ (Personal Computer) ব্যৱহাৰ ব্যাপক ভাবে হৈছে। কিছুমানে নিজৰ সন্তানক কম্পিউটাৰ শিক্ষা প্ৰদানৰ বাবে. কিছুমানে ব্যক্তিগত ব্যৱসায়-বাণিজ্যৰ হিচাপ-নিকাচৰ বাবে, আন কিছুমানে মনোৰঞ্জনৰ বাবে কম্পিউটাৰৰ ব্যৱহাৰ কৰে দেখা যায়।\nবৰ্তমান যুগত প্ৰায় সকলো ব্যক্তিৰে কম্পিউটাৰ ব্যৱহাৰৰ বাবে প্ৰযোজনীয় জ্ঞান আছে যদিও নতুনকৈ কম্পিউটাৰ ব্যৱহাৰ কৰা সকল এই বিষয়ে কিছু পৰিমানে অজ্ঞ। বিশেষকৈ নতুনকৈ কিনি অনা কম্পিউটাৰ এটাত কেনেধৰণৰ Software Install কৰিব লাগে, কেনেধৰণৰ Software ব্যৱহাৰ কৰিলে অধিক উপকৃত হব এনে বিষয়বোৰ সম্পৰ্কে তেওঁলোক কিছু পৰিমানে অজ্ঞাত। কোনো কোনোৱে উপৰা-উপৰি কৈ লাগতিয়াল-অলাগতিয়াল বিভিন্ন ধৰণৰ Software Install কৰি মূল অপাৰেটিং চিষ্টেম (Operating System / OS) টোকে নিষ্ক্ৰিয় কৰি পেলোৱাৰ উদাহৰণো নোহোৱা নহয়।\nব্যক্তিগত কম্পিউটাৰ (PC) সমুহত বেছিভাগ ব্যৱহাৰকাৰীয়েই Windows Operating System ব্যৱহাৰ কৰে। এই Windows Operating System অৰ লগতে বিভিন্ন ধৰণৰ Pre-loaded Software থাকে যদিও সেই সমুহ কম্পিউটাৰ ব্যৱহাৰকাৰীৰ চাহিদা পুৰণ কৰিব পৰাকৈ যথেষ্ট নহয় আৰু সেয়ে আমি নিজাববীয়াকৈ কিছুমান ছফ্‌টৱেৰ (Software) কম্পিউটাৰ টোত Install কৰি লব লগীয়া হয় ।\nআজিৰ এই ৱেব পৃষ্ঠাটোত আমাৰ কম্পিউটাৰ (Personal Computer বা PC) সমুহত থাকিব লগীয়া বা সঘনে ব্যৱহাৰ হোৱা কেইটামান অতি প্ৰয়োজনীয় আৰু গুৰুত্বপুৰ্ণ ছফ্‌টৱেৰ (Software) আৰু সেইবোৰৰ ব্যৱহাৰৰ বিষয়ে অসমীয়াত এটি লেখা যুগুত কৰা হ’ল।\nএণ্টিভাইৰাচ ছফ্‌টৱেৰ (Antivirus Software) :\nব্যক্তিগত কম্পিউটাৰ (PC) অত থাকিব লগীয়া এটা অতি প্ৰয়োজনীয় ছফ্‌টৱেৰ হ’ল এণ্টিভাইৰাচ ছফ্‌টৱেৰ (Antivirus Software). Antivirus Software টোৰ কাম হ’ল আমাৰ কম্পিউটাৰটো যিকোনো কম্পিউটাৰ ভাইৰাচ (Computer Virus), মালৱেৰ (Malware), Trojans, Worms, Spywares, হানিকাৰক ছফ্‌টৱেৰ, অনলাইন হেকিং আদিৰ পৰা সুৰক্ষিত কৰি ৰখা। বৰ্তমান বজাৰত বা ইণ্টাৰনেটত বহু নামী-দামী ব্ৰেণ্ডৰ এণ্টিভাইৰাচ ছফ্‌টৱেৰ কিনিবলৈ পোৱা যায়। কিন্তু এনে এণ্টিভাইৰাচ ছফ্‌টৱেৰ সমুহ যথেষ্ট দামী আৰু ব্যয়বহুল আৰু প্ৰতি বছৰে এনে এণ্টিভাইৰাচ ছফ্‌টৱেৰ সমুহ নতুনকৈ কিনিব লগীয়া হয় বা re-register কৰিব লগীয়া হয়। তাৰ পৰিবৰ্তে এনে কিছুমান এণ্টিভাইৰাচ ছফ্‌টৱেৰো পোৱা যায় যিবোৰ সম্পুৰ্ণ বিনামুলীয়া কৈ ব্যৱহাৰ কৰিব পাৰি।\nবিনামুলীয়া যদিও এনে Free antivirus software সমুহে কম্পিউটাৰক সুৰক্ষা প্ৰদান কৰিব পৰাকৈ যথেষ্ট শক্তিশালী আৰু প্ৰয়োজন অনুসৰি এনে Free antivirus software সমুহ Free Version অৰ পৰা Paid Version অলৈ Upgrade কৰি লব পাৰি। এনে কিছুমান উন্নতমানৰ বিনামূলীয়া কম্পিউটাৰ এণ্টিভাইৰাচ ছফ্‌টৱেৰ আৰু সেইবোৰৰ ডাউন-লোড লিংক সমুহ তলত উল্লেখ কৰা হ’ল । এই তলত উল্লেখ কৰা এণ্টিভাইৰাচ ছফ্‌টৱেৰ সমুহ আপোনাৰ ব্যক্তিগত কম্পিউটাত সম্পুৰ্ণ নিঃশুল্ক ভাৱে ব্যৱহাৰ কৰিব পাৰিব ।\nCalmWin Free Antivirus\nএটা কথা মনত ৰখা ভাল যে এটা কম্পিউটাৰ কেতিয়াও এটাতকৈ অধিক এণ্টিভাইৰাচ ছফ্‌টৱেৰ Install কৰি ৰাখিব নালাগে। কিছু সংখ্যক লোকে দেখা যায় যে তেওঁলোকৰ কম্পিউটাৰ টোক অধিক সুৰক্ষা প্ৰদান কৰিবলৈ কেতিয়াবা এটাতকৈ অধিক এণ্টিভাইৰাচ ছফ্‌টৱেৰ Install কৰে । কিন্তু ইয়াৰ প্ৰভাৱ ভাল হোৱাৰ বিপৰীতে অধিক বেয়া হোৱাহে দেখা যায়। লগতে, যি এণ্টিভাইৰাচ ছফ্‌টৱেৰেই ব্যৱহাৰ নকৰক, সেইটো অতি কমেও সপ্তাহ-পোন্ধৰ দিনৰ অন্তৰে অন্তৰে ইণ্টাৰনেটৰ জৰিয়তে Update কৰি থাকিব লাগে।\nঅফিচ প্ৰ’গ্ৰাম (Office Program / Office Suite):\nব্যক্তিগত কম্পিউটাৰ (PC) অত বহুল ভাবে ব্যৱহৃত আৰু অতি প্ৰয়োজনীয় এটা ছফ্‌টৱেৰ বা প্ৰ’গ্ৰাম হ’ল অফিচ প্ৰ’গ্ৰাম (Office Program). অফিচ প্ৰ’গ্ৰামৰ ভিতৰত Word Processor, Spreadsheet, Presentation software আদি Program সমুহ অন্তৰ্ভুক্ত। বৰ্তমান অতি জনপ্ৰিয় অফিচ প্ৰ’গ্ৰাম হ’ল Microsoft Office (MS Office). কিন্তু Microsoft Office ছফ্‌টৱেৰটো যথেষ্ট দামী। সেয়ে আমি MS Office ছফ্‌টৱেৰৰ বিকল্প স্বৰূপে তলত উল্লেখিত বিনামুলীয়া অফিচ প্ৰ’গ্ৰাম বা ছফ্‌টৱেৰ সমুহ ব্যৱহাৰ কৰিব পাৰোঁ। এই বিনামুলীয়া অফিচ চুইট (Office Suite) সমুহত Microsoft Office প্ৰ’গ্ৰামৰ দৰে প্ৰায় একেই সা-সুবিধা (Features) আছে আৰু এইসমুহৰ কাৰ্যপ্ৰণালীও প্ৰায় একে ধৰণৰ । তলত উল্লেখ কৰা বিনামুলীয়া অফিচ প্ৰ’গ্ৰাম কেইটাই Microsoft Office প্ৰ’গ্ৰামৰ File সমুহো খুলিব পাৰে ।\nৱেব ব্ৰাউজাৰ – Web Browser or Internet Browser:\nবৰ্তমান যুগটোৱেই ইন্টাৰনেটৰ যুগ। সকলো ব্যক্তিয়েই, বিশেষকৈ যুৱ সমাজে বৃহৎ পৰিমানে বৰ্তমান ইন্টাৰনেট ব্যৱহাৰ কৰে। কম্পিউটাৰত বা স্মাৰ্টফোন একোটাত ইন্টাৰনেট ব্ৰাউজিং কৰিবলৈ প্ৰয়োজন হোৱা ছফ্‌টৱেৰ টোৱেই হ’ল ইন্টাৰনেট ব্ৰাউজাৰ বা ৱেব ব্ৰাউজাৰ। ৱেব ব্ৰাউজাৰৰ যোগেদিয়েই আমি ঘণ্টাৰ পিছত ঘণ্টা ইন্টাৰনেটত অতিবাহিত কৰো। উন্নত মানৰ ইন্টাৰনেট ব্ৰাউজাৰৰ যোগেদিহে ইন্টাৰনেটত বিচৰণ কৰিবলৈ অধিক সুবিধা হয়।\nকিছুদিনৰ আগলৈকে উইণ্ড’জ অপাৰেটিং চিষ্টেম (Windows Operatin System) চালিত কম্পিউটাৰ সমুহত ইন্টাৰনেট এক্সপ্ল’ৰাৰ (Internet Explorer) বা চমুকৈ IE নামৰ ৱেব ব্ৰাউজাৰ এটা সংলগ্ন হৈ আহিছিল । কিন্তু যিহেতু এই ইন্টাৰনেট এক্সপ্ল’ৰাৰ এটা পুৰণা ছফ্‌টৱেৰ, সেয়ে ইয়াৰ কাৰ্য ক্ষমতা আন আধুনিক ৱেব ব্ৰাউজাৰ সমুহতৈ যঠেষ্ট কম আৰু গতি মন্থৰ । গতিকে ইন্টাৰনেটত কাম কৰাৰ আনন্দ ল’বলৈ হ’লে আপোনাৰ কম্পিউটাৰত এটা আধুনিক ৱেব ব্ৰাউজাৰ ভৰাই লোৱাটো অতি প্ৰয়োজনীয় । অৱশ্যে বৰ্তমান উইণ্ড’জ অপাৰেটিং চিষ্টেমৰ লগত Microsoft Edge নামৰ আধুনিক ব্ৰাউজাৰ এটা সংলগ্ন কৰা হৈছে ।\n[লগতে পঢ়ক: কম্পিউটাৰৰ বাবে ভাল ব্ৰাউজাৰ এটা কেনেকৈ বাছি ল’ব- 12 টা Tips]\nবৰ্তমান বহুল ভাবে ব্যৱহৃত আৰু উন্নত কেইটামান ইন্টাৰনেট ব্ৰাউজাৰ হ’ল Google Chrome, Mozila Firefox, Opera ইত্যাদি। এনে উন্নত ইন্টাৰনেট ব্ৰাউজাৰৰ সহায়ত কম সময় আৰু কম খৰচতে অধিক ব্ৰাউজিং কৰাৰ সুবিধা লব পাৰি। অৰ্থাত এই আধুনিক ৱেব ব্ৰাউজাৰ সমুহত আন ৱেব ব্ৰাউজাৰতকৈ কম সময়তে Web Site সমুহ উপস্থাপন হয় আৰু কামসমুহ আগতকৈ ক্ষীপ্ৰভাৱে কৰিব পাৰি ।\nকিছুমান উন্নতমানৰ ৱেৱ ব্ৰাউজাৰৰ নাম তলত উল্লেখ কৰা হ’ল ।\nOpera আদি ।\nFile archiver আৰু Compression Software\nকম্পিউটাৰ (PC) ব্যৱহৃত আৰু এটা প্ৰয়োজনীয় ছফ্‌টৱেৰ হ’ল File Archiver আৰু Compression Software. এনে ধৰণৰ ছফ্‌টৱেৰৰ ব্যৱহাৰ কৰি কম্পিউটাৰত থকা বিভিন্ন ধৰণৰ ফাইল আৰু তথ্য সমুহ চেপি-খুন্দি সৰু কৰি একে ঠাইতে জমা কৰি ৰাখি কম্পিউটাৰৰ হাৰ্ডডিস্ক (Hard disc) অত অতিৰিক্ত খালী-ঠাই উলিয়াব পাৰি। এনে Compression Software ব্যৱহাৰ কৰি 100 MB (Megabyte) ফাইল এটা প্ৰায় 10 MB লৈকে সৰু কৰি Save কৰি থব পাৰি। ই-মেইল কৰাৰ ক্ষেত্ৰতো এনে ছফ্‌টৱেৰ বৰ উপযোগী যদিহে এটা ই-মেইল যোগে এটাতকৈ অধিক ফাইল পঠিয়াব লগীয়া হয়। এনে ছফ্‌টৱেৰৰ জৰিয়তে বিভিন্ন ধৰণৰ ফাইল আৰু তথ্য সমুহক এটা Zip বা Rar ফাইললৈ পৰিবৰ্তন কৰি ই-মেইল যোগে পঠিয়াব পাৰি। আনহাতে ই-মেইল যোগে প্ৰাপ্ত কৰা কৰা যিকোনো Zip বা Rar ফাইল খুলি চাবলৈও এনে ছফ্‌টৱেৰৰ প্ৰয়োজন হয়।\nবৰ্তমান অতি জনপ্ৰিয় এটা Compression Software হ’ল WinRar. যদিও ই এটা Payware বা Commercial Software (Software produce for Sale বা বাণিজ্যিক ভাৱে ব্যৱহাৰ কৰাৰ বাবে বনোৱা ছফ্‌টৱেৰ), তথাপিও ইয়াৰ Trial Version টো Registration নকৰাকৈও ব্যৱহাৰ কৰিব পাৰি। আনহাতে কিছুমান জনপ্ৰিয় বিনামুলীয়া Compression Software হ’ল:\nPea Zip আদি\nআজিকালি বিভিন্ন ক্ষেত্ৰত PDF ফাইলৰ ব্যৱহাৰ অধিক ভাবে হব ধৰিছে ৷ PDF ফাইলৰ সম্পুৰ্ণ নাম হ’ল Portable Document Format। PDF ফাইল সমুহ আমি সাধাৰণতে যিকোনো কম্পিউটাৰ বা স্মাৰ্টফোন জাতীয় ডিভাইচত খুলি চাব পাৰোঁ ৷ এই PDF file সমুহ ইমেইল যোগে আদানপ্ৰদান কৰিবলৈও সহজ ৷ এনে PDF File এটা খুলি চাবলৈ বা PDF ফাইলৰ লগত জড়িত কিছুমান কাম কৰিবলৈ যিবোৰ ছফটৱেৰ ব্যৱহাৰ কৰা হয় সেইবোৰক PDF Reader বা PDF Viewer বোলে ৷\nযিহেতু PDF ফাইল সমুহ আমি প্ৰায়ে ব্যৱহাৰ কৰোঁ, সেয়ে আমাৰ কম্পিউটাৰত এটা উন্নতমানৰ PDF Reader Software এটা ৰখাটো অতিশয় প্ৰয়োজনীয়। PDF Reader Software অৰ ভিতৰত Adobe Acrobat Pro অন্যতম। ইয়াৰ সহায়ত PDF File অৰ লগত জড়িত বহুখিনি কাম কৰিব পাৰি যদিও, ইয়াৰ মূল্য যথেষ্ট বেছি। সেয়ে Adobe Acrobat অৰ বিকল্প স্বৰূপে আমি Foxit Reader, Nitro PDF, Sumatra PDF আদি Software সমুহ বিনামূলীয়াকৈ ব্যৱহাৰ কৰিব পাৰো। এই Software সমুহৰ দ্বাৰা PDF File খুলি চোৱাৰ উপৰিও এটা PDF File আন এটা Format অলৈ [যেনে Image file (.JPEG .JPG), Word Document (.DOC), Excel Document (.xlx .xlsx)] Convert কৰিব পাৰি আৰু আন এটা Format অৰ পৰাও PDF File অলৈ Convert কৰিব লব পাৰি।\nFree PDF Reader /viewer অৰ ডাউন-লোড লিংক সমুহ তলত উল্লেখ কৰা হ’ল:\nঅভিধান বা শব্দকোষ (Dictionary Software):\nঅভিধান বা শব্দকোষৰ ব্যৱহাৰ আমি সকলোৱেই কৰোঁ ৷ কিন্তু বৰ্তমান কম্পিউটাৰৰ যুগত আমি লিখামেলা বা পঢ়া কাম সমুহ কম্পিউটাৰৰ জৰিয়তেই সমাধা কৰিব পাৰোঁ বা কৰোঁ ৷ সেয়েহে আমাৰ কম্পিউটাৰত এখন অভিধান বা শব্দকোষ (Dictionary) Install কৰি ৰখাটো এটা অতি প্ৰয়োজনীয় আৰু বুদ্ধিমানৰ কাম। তাতে যদি সেইখন সম্পুৰ্ণ বিনামূলীয়া হয় ? কম্পিউটাৰ ব্যৱহাৰকাৰী সকলৰ বাবে এইটো এটা অতি প্ৰয়োজনীয় ছফ্‌টৱেৰ। বিশেষকৈ ছাত্ৰ-ছাত্ৰী সকলৰ বাবে এইটো অতি লাগতিয়াল। বৰ্তমান বহুল ভাবে ব্যৱহৃত দুটা English Dictionary Software হ’ল WordWeb আৰু Artha আনহাতে অসমীয়া ভাষাৰ উল্লেখযোগ্য অভিধান ছফ্‌টৱেৰ (Assamese Dictionary Software) হ’ল “শব্দ” (Xobdo).\nওপৰত উল্লেখ কৰা আটাইকেইটা অভিধান ছফ্‌টৱেৰ সম্পুৰ্ণ বিনামূলীয়াকৈ ব্যৱহাৰ কৰিব পাৰি। যদিও WordWeb টো এটা Commercial Software, তথাপিও এই অভিধান ছফ্‌টৱেৰটোক বিনামূলীয়াকৈ ব্যৱহাৰ কৰি থাকিব পাৰি।\nএই অভিধান ছফ্‌টৱেৰ সমুহ ডাউন-লোড কৰক তলৰ লিংক সমুহৰ পৰা :\nBest Free English Dictionary App for PC:\nকম্পিউটাৰৰ বাবে অসমীয়া ভাষাৰ অভিধান Assamese Dictionary for PC:\nশব্দ অসমীয়া অভিধান (Xobdo Assamese Dictionary)\nমিডিয়া প্লেয়াৰ – Media Player:\nবিভিন্ন ধৰণৰ কাম সমুহ সমাধা কৰাৰ ওপৰিও কম্পিউটাৰৰ আন এটা ব্যবহাৰ হ’ল গান শুনা, যিকোনো ভিডিঅ’ বা চিনেমা আদি উপভোগ কৰা । এনে গান শুনা, ভিডিঅ’ চোৱা আদি কামবোৰ যিবোৰ কম্পিউটাৰত Software অৰ সহায়ত কৰা হয়, সেইবোৰক মিডিয়া প্লেয়াৰ (Media Player) বোলে । উক্ত কামসমুহ কৰিবলৈ কম্পিউটাৰত ৰাখিবলগীয়া এটা মিডিয়া প্লেয়াৰ ছফ্‌টৱেৰ হ’ল VLC Media Player. VLC Media Player অৰ সহায়ত প্ৰায় সকলো ধৰণৰ ফৰমেটত থকা গান বা ভিডিঅ’(MP3, WAV, MP4, DAT, 3GP) উপভোগ কৰিব পাৰি আৰু এই ছফ্‌টৱেৰ টো সম্পুৰ্ণ ভাবে বিনামূলীয়া।\nVLC Media Player অৰ নতুন সংস্কৰণটো (Latest version) টো উইণ্ড’জ কম্পিউটাৰৰ বাবে তলৰ লিংকটোৰ সহায়ত ডাউন-লোড কৰিব পাৰিব:\nমিডিয়া কনভাৰৰ্টাৰ ছফ্‌টৱেৰ (Media Converter Software):\nমিডিয়া কনভাৰৰ্টাৰ ছফ্‌টৱেৰ একোটাও আমাৰ কম্পিউটাৰ সমুহৰ বাবে অতি প্ৰয়োজনীয় ৷ ইয়াৰ সহায়ত এটা Media File অক আন এটা Media File অলৈ Convert কৰিব পাৰি। যেনে যিকোনো Video File (যেনে .DAT .MP4 .MPEG .3GP .AVI .FLV) এটাক আন এটা Audio Fileঅলৈ (যেনে .MP3 .WAV) Convert কৰিব পাৰি বা Image File অলৈও Convert কৰিব পাৰি। তাৰোপৰি ডাঙৰ ফাইল এটাক সৰু কৰি লব পাৰি বা ফাইলটোৰ কোনোবা এটা অংশ মচিব বা কাটি (Delete) পেলাবও পাৰি। ভিডিঅ’ কনভাৰৰ্টাৰ, অডিঅ’ কনভাৰৰ্টাৰ, ইমেজ কনভাৰৰ্টাৰ, আদি ছফ্‌টৱেৰ বোৰক মিডিয়া কনভাৰৰ্টাৰ বোলা হয় ।\nকিছুমান বিনামূলীয়া কিন্তু উন্নত ভিডিঅ’ কনভাৰৰ্টাৰ ছফ্‌টৱেৰ হ’ল :\nBest Free Video Converter for Computer:\nঅডিঅ’ এডিটিং ছফ্‌টৱেৰ Audio Converter:\nকম্পিউটাৰত থকা বিভিন্ন অডিঅ’ ফাইল যেনে MP3, WAV, OGG আদি সমুহ বা সহজকৈ কবলৈ আমি প্ৰায়ে শুনা গান সমুহ Edit কৰিবলৈ যি বোৰ software ব্যৱহাৰ কৰা হয় সেইবোৰকে Audio Editor বা Audio Converter বোলে ৷ আমাৰ PC সমুহৰ বাবে এটা অতি উন্নতমানৰ Audio Editor হৈছে Audacity ৷ এইটো এটা সম্পূৰ্ণ বিনামূলীয়া এপ্লিকেচন, যাৰ বহুতো অসাধাৰণ কাৰ্য ক্ষমতা আৰু লেখত লবলগীয়া বৈশিষ্ট্য আছে ৷ Audacity ৰ সহায়ত আমি যিকোনো এটা গান Edit কৰি RingTone বনাব পাৰোঁ, দুটা গান যোৰা লগাব পাৰোঁ, বা গান এটাৰ যিকোনো অংশ এটা কাটি আঁতৰাই পেলাব পাৰো, গানৰ স্বৰ সলনি কৰিব পাৰোঁ, ইত্যাদি ৷\nইয়াৰ সহায়ত পেছাদাৰি গত ভাবে কৰা Audio Editing অৰ কাম সমুহো বিনামূলীয়াকৈ কৰিব পৰা যায় ৷\nতলৰ লিংকটোত ক্লিক কৰি Audacity App টো ডাউনলড্ কৰিব পাৰিব ৷\nএই লেখাটোৰ জৰিয়তে আমাৰ ঘৰত বা কাৰ্যালয় আদিত ব্যৱহাৰ কৰা কম্পিউটাৰ সমূহত থাকিব লগীয়া কিছুমান অতি প্ৰয়োজনীয় ছফটৱেৰৰ (Most essential software for PC) বিষয়ে উল্লেখ কৰা হ’ল ৷ আৰু প্ৰয়োজন অনুসৰি সেইবোৰ যাতে download কৰিব পাৰে তাৰ বাবে লিংক সমুহো উল্লেখ কৰা হ’ল ৷ কম্পিউটাৰৰ যোগেদি আমি প্ৰতিদিনে কৰা কামবোৰ এই ছফটৱেৰ সমুহৰ যোগেদি অনায়াসে কৰিব পাৰি ৷ ইয়াত উল্লেখ কৰা প্ৰায়বোৰ ছফটৱেৰেই বিনামূলীয়া ৷ অৱশ্যে এই সমুহৰ ওপৰিও আন বিভিন্ন ধৰণৰ software আমাৰ কাম অনুসৰি প্ৰয়োজন হয় আৰু সেইবোৰ যথেষ্ট ব্যয়বহুল ৷\nDownload Avro Keyboard to Write Assamese অভ্ৰ অসমীয়া কীব'ৰ্ড\nRead Todays Assamese Newspapers Online FREE- Daily ePapers\nঅনলাইন অসমীয়া কুইজ Interesting Online Assamese Quiz Competition\nঅভ্ৰ কীব'ৰ্ডৰ সহায়ত ইন্টাৰনেট, কম্পিউটাৰত অসমীয়া কেনেকৈ লিখিব\nঅসমীয়া বিপৰীত শব্দৰ তালিকা - Assamese Opposite Word List\nআজিৰ অসমীয়া প্ৰতিদিন বাতৰি কাকত- Asomiya Pratidin Epaper\nআজিৰ অসমীয়া বাতৰি কাকত সমূহৰ অনলাইন সংস্কৰণৰ লিংক (e Paper)\nকম্পিউটাৰৰ বাবে ভাল ব্ৰাউজাৰ এটা কেনেকৈ বাছি ল'ব- 12 টা Free Tips\nEnter your email and subscribe to this blog\nI agree to site's terms and Policy\nঅসমীয়া কুইজ শিতান\nঅনলাইন জন্ম কুণ্ডলী গণনা\nবিশ্বৰ ছন্দে ছন্দে – ৰাভা সংগীত Lyrics\nThe 15 Most Useful Chrome Browser Extensions | Part-1\nLyrics: বহুতকে বহু দিও নাপালোঁ একোকে | চলচিত্ৰ- ঘৰ সংসাৰ\nকম্পিউটাৰৰ বাবে ভাল ব্ৰাউজাৰ এটা কেনেকৈ বাছি ল’ব- 12 টা Free Tips\nPrevious post অভ্ৰ কীব’ৰ্ডৰ সহায়ত ইন্টাৰনেট, কম্পিউটাৰত অসমীয়া কেনেকৈ লিখিব\nNext post কম্পিউটাৰৰ বাবে ভাল ব্ৰাউজাৰ এটা কেনেকৈ বাছি ল’ব- 12 টা Free Tips\n© 2022 Koustubh Das: The Random Blogger – All rights reserved


পৃষ্ঠা:নিৰ্ম্মল ভকত.pdf/৫০ - ৱিকিউৎস\nকোনটো বস্তু? বাপেকৰ আগত পুতেক মৰি যায়, বাপেকে দেখোন ৰাখিব নোৱাৰে। পত্নীৰ আগত পতি মৰি যায়, পত্নীয়ে ৰাখিব পাৰেনে? এই যে গছডাল দেখিছে ইও ছায়া বা মায়াহে। যিহেতু ইও অনিত্য, এদিন মৰি পচি-সৰি যাব। এই যে বিশাল ব্ৰহ্মপুত্ৰ নদটো দেখিছে ইয়াৰ গতিও এদিন লৰিব। ইও ছায়াহে। আপোনাৰ, মোৰ এই যে সুন্দৰ দেহ দেখিছোঁ ইও এদিন প্ৰাণবায়ুটো গ'লে পুৰি ছাঁই-ভস্ম হৈ মাটিৰ লগত মিলিব। এই সমস্ত বিশ্বসংসাৰো হয়তো সময়ত, কোটি কোটি যুগৰ পিছত লৰিব। কাজে কাজে এই সমস্ত বিশ্বসংসাৰেই ঈশ্বৰৰ ছায়া বা মায়াৰহে বিকাশ- অনিত্য। ঈশ্বৰেহে আচল সত্য বস্তু। সেই ঈশ্বৰক যেয়ে যিভাৱে ভাল পায় সেইভাৱে মাতে বা চিন্তে। যদি ঈশ্বৰক নিচিন্তি কেৱল খোৱা, শোৱা, পিন্ধা-উৰাত জীৱনটো কটোৱা যায় তেনেহ’লেনো মানুহৰে আৰু পশুৰে প্ৰভেদ কি? আৰু সংসাৰত সকলো জাতৰ মানুহৰেইনো ধৰ্ম্ম আছে, ঈশ্বৰ আছে বুলি কেলেই কয়? ডাঙৰীয়া, মানৱী জনমটো অকল বিষয়-সুখতে কটোৱাটো উচিত হোৱা হলে ৺মাধৱদেৱৰ নিচিনা মহাপুৰুষে নাগালেহেঁতেন—\nআতৈ—"ডাঙৰীয়া! গুৰুৱে যদি শৰণ দিয়া, শিক্ষা দিয়া, নামমন্ত্ৰ দিয়া এইবিলাক কাৰ্য্য কেৱল নিজৰ জীৱিকাৰ উপায় কৰা বা ৰোজগাৰ বঢ়োৱাৰ বাট বুলি ভাবে তেন্তে দৰাচলতে গুৰুগিৰি দোকানদাৰিত পৰে। কিন্তু যদি গুৰুসকলে শিষ্যৰ নিস্তাৰৰ কাৰণে এই সমস্ত দিয়ে তেন্তে\n"https://as.wikisource.org/w/index.php?title=পৃষ্ঠা:নিৰ্ম্মল_ভকত.pdf/৫০&oldid=20749"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৫ মাৰ্চ ২০১৯ তাৰিখে ১০:১২ বজাত সলনি কৰা হৈছিল।


five-reasons-of-india-lost-vs-bangladesh-in-1st-t20i-at-delhi– News18 assam\nT-20ত বাংলাদেশৰ হাতত পৰাজিত ভাৰত, কিয় এই দুৰ্দশা টীম ইণ্ডিয়াৰ? ভাৰতৰ পৰাজয়ৰ ৫টা কাৰণ!\n৩খনীয়া টি–২০ ছিৰিজৰ প্ৰথমখন মেচত ভাৰতে ৭ উইকেটত পৰাজয় বৰণ কৰে আৰু এই জয়েৰে ইতিহাস ৰচিলে বাংলাদেশে।\nLast Updated : November 04, 2019, 09:56 IST\nদিল্লীৰ অৰুণ জেটলী খেলপথাৰত দেখা গ’ল ক্ৰিকেট ইতিহাসত কেতিয়াও নেদেখা দৃশ্য। টি–২০ ফৰ্মেটত প্ৰথমবাৰ টীম ইণ্ডিয়াই বাংলাদেশৰ হাতত পৰাস্ত হ’বলগীয়া হ’ল। ৩খনীয়া টি–২০ ছিৰিজৰ প্ৰথমখন মেচত ভাৰতে ৭ উইকেটত পৰাজয় বৰণ কৰে আৰু এই জয়েৰে ইতিহাস ৰচিলে বাংলাদেশে। প্ৰথমে বেটিং কৰি টীম ইণ্ডিয়াই ২০ অভাৰত সংগ্ৰহ কৰে ১৪৮ ৰান। কিন্তু আলহী দল বাংলাদেশে তিনিটা বল বাকী থকা অৱস্থাতে বিজয় সাব্যস্ত কৰিবলৈ সক্ষম হয়। কিয় বাংলাদেশৰ হাতত এই দুৰ্দশা টীম ইণ্ডিয়াৰ? চাওক ইয়াৰ ৫টা কাৰণ।\nপৰাজয়ৰ প্ৰথম কাৰণ\nভাৰতৰ পৰাজয়ৰ প্ৰথমটো কাৰণ হ’ল দুৰ্বল বেটিং। অধিনায়ক ৰোহিত শৰ্মাই দলক সুন্দৰ আৰম্ভণি দিয়াত বিফল হয়। প্ৰথম অভাৰতে ৯ ৰান সংগ্ৰহ কৰি আউট হয় ৰোহিত শৰ্মা। কে এল ৰাহুলে ১৫ আৰু ঋষভ পন্তে ২৭ ৰান সংগ্ৰহ কৰে। আনহাতে, আক্ৰমণাত্মক ভূমিকা লোৱাৰ ফলত ২২ ৰানতে আউট হ’বলগীয়া হয় শ্ৰেয়ষ আয়াৰ। টি–২০ত অভিষেক ঘটোৱা শিৱম ডুবেই ১ ৰানতে পেভিলিয়নমুখী হয়। ক্ৰুণাল পাণ্ডিয়া আৰু ৱাশ্বিংটন সুন্দৰে অন্তিম দুই অভাৰত দ্ৰুতগতিৰে ৰান সংগ্ৰহ কৰি কোনোমতে দলীয় স্ক’ৰ ১৪৮লৈ লৈ যায়। অন্যথা বাংলাদেশে ১৯ অভাৰো খেলিবলগীয়া নহ’লহেঁতেন।\nপৰাজয়ৰ দ্বিতীয় কাৰণ\nভাৰতৰ পৰাজয়ৰ দ্বিতীয় কাৰণ হ’ল দুৰ্বল বলিং। বলাৰে আৰম্ভণিতে বিপক্ষৰ বেটছমেনক চাপত ৰাখিলেও ৩৯ বলতে বাংলাদেশৰ স্ক’ৰ ৫০ অতিক্ৰম কৰে। মিডিল অভাৰত বাংলাদেশৰ উইকেট পেলাবলৈ সক্ষম নহ’ল ভাৰতীয় বলাৰ। ডেথ অভাৰত টীম ইণ্ডিয়াৰ বলাৰে প্ৰদৰ্শন কৰে অতি নিম্নমানৰ বলিং। অন্তিম তিনি অভাৰত বাংলাদেশক ৩৫ ৰানৰ প্ৰয়োজন আছিল, কিন্তু ১৮ আৰু ১৯সংখ্যক অভাৰতে টীম ইণ্ডিয়াই ৩১ ৰান দি খেলখন বাংলাদেশক অৰ্পণ কৰে।\nপৰাজয়ৰ তৃতীয় কাৰণ\nভাৰতীয় দলৰ পৰাজয়ৰ তৃতীয়টো কাৰণ ফিল্ডিং। বাংলাদেশৰ বেটছমেনে আৰম্ভণিৰে পৰা ভাৰতীয় ফিল্ডাৰৰ দুৰ্বলতাৰ সুযোগ লয়। ভাৰতে ৰান আউটৰ কেইবাটাও সুযোগ নষ্ট কৰে। ১৮সংখ্যক অভাৰত য়ুজবেন্দ্ৰ চহলৰ বলত যেতিয়া ক্ৰুণাল পাণ্ডিয়াই মুছফিকুৰ ৰহিমৰ সহজ কেচ ধৰিব নোৱাৰাত বাংলাদেশৰ বাবে খেলখন আৰু সহজ হৈ পৰে। কিয়নো জীৱনদান পোৱাৰ পিছত মুছফিকুৰে সংগ্ৰহ কৰে ২০ ৰান।\nপৰাজয়ৰ চতুৰ্থ কাৰণ\nভাৰতৰ পৰাজয়ৰ আটাইতকৈ ডাঙৰ কাৰণ ডি আৰ এছৰ সঠিক ব্যৱহাৰ নকৰা। মুছফিকুৰ ৰহিম এবাৰ নহয়, ২–২ বাৰ NBW আউট আছিল, কিন্তু উইকেটকীপাৰ পন্তে এবাৰো গম নাপালে যে বল মিডিল ষ্টাম্পৰ আছিল। পন্তে য়ুজবেন্দ্ৰ চহলৰ বলত নষ্ট কৰে ডিআৰএছৰ সুযোগ। দশম অভাৰত বলত পন্তে সৌম্য সৰকাৰৰ বিৰুদ্ধে কেচৰ আপিল কৰে। আম্পায়াৰে নট আউট ঘোষণা কৰে। বলাৰ চহলেও আপিল কৰা নাছিল, কিন্তু পন্তে ৰোহিত শৰ্মাক ৰিভিউৰ বাবে কয় আৰু ভাৰতৰ ডিআৰএছ শেষ হয়।\nপৰাজয়ৰ পঞ্চম কাৰণ\nটীম ইণ্ডিয়াৰ পৰাজয়ৰ আন এটা কাৰণ হ’ল টছ। বাংলাদেশৰ অধিনায়ক মহম্মদুল্লাহে টছ জিকি প্ৰথমে বলিং কৰাৰ সিদ্ধান্ত লয়, কিয়নো দিল্লীত নিশা নিয়ৰ পৰে আৰু বেটিং কৰাত সহজ হয়। সেইবাবেই বাংলাদেশে কেৱল তিনিটা উইকেট হেৰুৱাই সহজে লক্ষ্য অতিক্ৰম কৰে।\nFirst published: November 04, 2019, 09:56 IST\nbangladesh Cricket Teamcricketindian cricket teamSportsT-20


Bollywoodৰ অভিনেতা কিং খানৰ জীয়ৰীয়ে শ্বেয়াৰ কৰিলে জোনৰ সৈতে কথা পতা এখন ধুনীয়া ছবি ! নিউইয়ৰ্কত থকা সুহানাৰ Viral ফটো চাওক...– News18 Assam\nBollywoodৰ অভিনেতা কিং খানৰ জীয়ৰীয়ে শ্বেয়াৰ কৰিলে জোনৰ সৈতে কথা পতা এখন ধুনীয়া ছবি ! নিউইয়ৰ্কত থকা সুহানাৰ Viral ফটো চাওক...\n»Bollywoodৰ অভিনেতা কিং খানৰ জীয়ৰীয়ে শ্বেয়াৰ কৰিলে জোনৰ সৈতে কথা পতা এখন ধুনীয়া ছবি ! নিউইয়ৰ্কত থকা সুহানাৰ Viral ফটো চাওক...\nUpdated:September 12, 2021, 3:10 PM IST\nশ্বাহৰুখ খানৰ (Shah Rukh Khan) মৰমৰ জীয়ৰী সুহানা খান (Suhana Khan) সদায় ষ্টাৰকিডছত বাতৰিত থাকে। তেওঁ ছ'চিয়েল মিডিয়াত (Social Media) যথেষ্ট সক্ৰিয়। সুহানা খানে (Suhana Khan) অলপতে ইনষ্টা ষ্টৰীত এখন ধুনীয়া ছবি শ্বেয়াৰ কৰিছে।\nLast Updated: September 12, 2021, 3:10 PM IST\nশ্বাহৰুখ খানৰ (Shah Rukh Khan) মৰমৰ জীয়ৰী সুহানা খান (Suhana Khan) সদায় ষ্টাৰকিডছত বাতৰিত থাকে। তেওঁ ছ'চিয়েল মিডিয়াত (Social Media) যথেষ্ট সক্ৰিয়। সুহানাই হয়তো বলীউডত প্ৰৱেশ কৰা নাই কিন্তু তেওঁৰ অনুৰাগীৰ অনুসৰণ এগৰাকী অভিনেত্ৰীতকৈ কম নহয়। সক্ৰিয় সুহানা প্ৰায়ে সামাজিক মাধ্যমত পোষ্টৰ বাবে বাতৰিত থাকে। তেওঁ অলপতে এখন ফটো শ্বেয়াৰ কৰিছিল য'ত তেওঁক চন্দ্ৰলৈ চাই থকা আৰু ইয়াৰ সৈতে কথা পাতি থকা দেখা গৈছিল।\nসুহানা খানে (Suhana Khan) অলপতে ইনষ্টা ষ্টৰীত এখন ধুনীয়া ছবি শ্বেয়াৰ কৰিছে। ছবিখনত সুহানাক নিউয়ৰ্কৰ এপাৰ্টমেণ্টৰ পৰা চন্দ্ৰলৈ চাই থকা দেখা গৈছে। তেওঁ পাতল মুগা চোফা এখনত বহি আছে। সুহানাৰ এপাৰ্টমেণ্টটো আকৰ্ষণীয় যেন লাগিছে।\nক'লা পোছাক পিন্ধা সুহানাই চুলি খোলা ৰাখিছে। তেওঁ কোনো শিৰোনাম অবিহনে ছবিখন শ্বেয়াৰ কৰিছিল।\nসুহানাৰ অনুৰাগীসকলেও এই ছবিখনৰ প্ৰতি তেওঁলোকৰ প্ৰতিক্ৰিয়া দি আছে। শ্বাহৰুখে অলপতে আন এখন ফটো পোষ্ট কৰিছিল য'ত তেওঁক এপাৰ্টমেণ্টৰ চোফাত পৰি থকা দেখা গৈছিল। তেওঁক ক'লা ক্ৰপ টপ আৰু ঢিলা পেণ্ট পিন্ধা দেখা গৈছিল। ইয়াৰ মাজতে, তেওঁ তেওঁৰ ঘৰৰ খিৰিকীৰ বাহিৰত চাই আছিল।\nসুহানা খান শ্বাহৰুখ খান আৰু গৌৰী খানৰ জীয়ৰী। তেওঁৰ ডাঙৰ ভায়েকৰ নাম আৰয়ান খান। তেওঁৰ আব্ৰাম খান নামৰ এজন সৰু ভায়েকো আছে। এই বছৰ তেওঁ তেওঁৰ ২১ তম জন্মদিন উদযাপন কৰিছিল। সংবাদ মাধ্যমৰ বাতৰি অনুসৰি, মুম্বাইৰ ধীৰুভাই আম্বানী আন্তঃৰাষ্ট্ৰীয় বিদ্যালয়ত স্কুলীয়া শিক্ষা সমাপ্ত কৰাৰ পিছত তেওঁ ইংলেণ্ডৰ আৰ্ডিংলি কলেজত উচ্চ বিদ্যালয় অধ্যয়ন কৰে। সুহানাই বৰ্তমান নিউয়ৰ্ক বিশ্ববিদ্যালয়ৰ পৰা চলচ্চিত্ৰ অধ্যয়নৰ পাঠ্যক্ৰম কৰি আছে।\nFirst published: September 12, 2021, 3:10 PM IST


প্ৰগতিৰ সোণালী বাট [প্ৰশ্ন উত্তৰ] অষ্টম শ্ৰেণী অসমীয়া পাঠ 6\nপ্ৰগতিৰ সোণালী বাট Class 8 Assamese Chapter6Question Answer অষ্টম শ্ৰেণী অসমীয়া পাঠ6প্ৰশ্ন উত্তৰ\nপ্ৰগতিৰ সোণালী বাট || Class 8 Assamese Chapter6question answer || অষ্টম শ্ৰেণী অসমীয়া পাঠ6প্ৰশ্ন উত্তৰ\nপ্ৰগতিৰ সোণালী বাট Class 8\nপাঠ (Lesson) প্ৰগতিৰ সোণালী বাট (6)\nবিষয় (Subject) অসমীয়া\nপ্ৰগতিৰ সোণালী বাট\nপ্রশ্ন ২। উত্তৰ দিয়া।\n(ক) হাইস্কুলৰ প্ৰকাণ্ড খেলপথাৰখন লােকে লােকাৰণ্য হােৱাৰ কাৰণ কি?\nউত্তৰঃ হাইস্কুলৰ প্ৰকাণ্ড খেলপথাৰখন লােকে লােকাৰণ্য হােৱাৰ কাৰণ হ’ল অঞ্চলটোৰ মহিলাসকলে তাত আত্ম সহায়ক গােটৰ প্রদর্শনী পাতিছে।\n(খ) প্রদর্শনীখন কোনে পাতিছিল?\nউত্তৰঃ প্রদর্শনীখন অঞ্চলটোৰ মহিলাসকলে পাতিছিল।\n(গ) মানুহে ভিৰকৰা বিপণিখনত কি প্রদর্শন কৰা হৈছিল?\nউত্তৰঃ মানুহে ভিৰ কৰা বিপণিখনত এড়ী পলু পােহাৰপদ্ধতি প্রদর্শন কৰা হৈছিল।\n(ঘ) অঞ্চলটোৰ মহিলাসকলে সৰু সৰু গােটত ভাগ হৈ কি উদ্যোগ গঢ়ি তুলিছিল?\nউত্তৰ: অঞ্চলটোৰ মহিলাসকলে সৰু সৰু গােটত ভাগ হৈ একো একোটা ক্ষুদ্র উদ্যোগ গঢ়ি তুলিছিল।সেইবােৰেই আত্মসহায়ক গােট।\n(ঙ) স্বাবলম্বনৰ কাৰণে গঠন কৰা গােটবােৰক কি বুলি জনা যায়?\nউত্তৰঃ স্বাৱলম্বনৰ কাৰণে গঠন কৰা গােটবােৰক আত্মসহায়ক গােট বুলি জনা যায়।\n(চ) এই গােটৰবাৰে উৎপাদন কৰা সামগ্ৰীসমূহ কি কৰা হয়?\nউত্তৰ এই গােটবােৰে উৎপাদন কৰা সামগ্ৰীসমূহ সুলভ মূল্যৰ বিনিময়ত গ্রাহকৰ চাহিদা পূৰ কৰা হয়।\n(ছ) ২০০১ চনটো কি বর্ষ হিচাপে ঘােষণা কৰা হৈছিল?\nউত্তৰঃ ২০০১ চনটো আন্তর্জাতিক নাৰী সবলীকৰণ আৰু সমমর্যাদাৰ বর্ষ হিচাপে ঘােষণা কৰা হৈছিল।\n(জ) উত্তৰ-পূর্বাঞ্চলত উল্লেখযােগ্য স্থান দখল কৰা কুটীৰ শিল্পটোৰ নাম কি ?\nউত্তৰ: উত্তৰ পূৰ্বাঞ্চলত উল্লেখযােগ্য স্থান দখল কৰা কুটীৰ শিল্পটোৰ নাম হ’ল বয়ন\n(ঝ) প্রাকস্বাধীন কালতেই নাৰীক অর্থনৈতিকভাবে স্বাবলম্বী কৰাৰ বাবে কোনে চিন্তা কৰিছিল?\nউত্তৰঃ প্রাক-স্বাধীন কালতেই নাৰীক অর্থনৈতিকভাৱে স্বাৱলম্বী কৰাৰ বাবে মহাত্মা গান্ধীয়ে চিন্তা কৰিছিল।\nপ্রশ্ন ৩। চমুকৈ বর্ণনা কৰা\n(ক) আত্মসহায়ক গােটৰৰে দুখীয়া পৰিয়ালৰমহিলাসকলক কেনেকৈ সহায় কৰে?\nউত্তৰঃ আত্মসহায়ক গােটৰবাৰে স্থানীয় সহজলভ্য সম্পদ বিলাকক লৈ অতি সহজ সৰল পদ্ধতিৰে নানা আকর্ষণীয় সামগ্রী উৎপাদন কৰে আৰু সুলভ মূল্যৰ বিনিময়ত গ্রাহকৰ চাহিদা পূৰ কৰে। এই কামত দুখীয়া পৰিয়ালৰ মহিলাসকলে বিশেষ খৰচান্ত নােহােৱাকৈ সহজে জড়িত হ’ব পাৰে আৰু আর্থিক দিশত টনকিয়াল হৈ স্বাৱলম্বী হােৱাৰ পথত আগবাঢ়িব পাৰে। এই সকল দুখীয়া পৰিয়ালৰ মহিলাই ঠাইতে পােৱা ফল-মূলৰ আচাৰ, চর্বত আদি বনােৱা, পেলনীয়া বুলি ভবা বিবিধ সামগ্ৰীৰে বিবিধ নতুন নতুন সামগ্ৰী আদি হাতেৰে তৈয়াৰ কৰা আদিৰে আর্থিকভাৱে যথেষ্ট স্বাৱলম্বী হ’ব পাৰে।\n(খ) পাঠত থকা প্রাচীনকালৰ জ্ঞানৰ অধিকাৰিণী মহিলা দুগৰাকীৰ বিষয়ে চমুকৈ লিখা।\nউত্তৰঃ প্রাচীন কালৰ প্ৰচুৰ জ্ঞানৰ অধিকাৰিণী মহিলা দুগৰাকীৰ নাম উল্লেখ কৰা মতে গার্গী আৰু মৈত্রেয়ী। এই দুয়ােগৰাকী মহিলাৰ বিষয়ে তলত চমুকৈ উল্লখ কৰা হ’ল—\nগার্গী :→ প্রাচীন ভাৰতৰ এগৰাকী চিৰকুমাৰী তপস্বিনী ব্রহ্মবাদিনী বিদুষী নাৰী। এওঁ গর্গ মুনিৰ কন্যা কাৰণে তেওঁৰ নাম গার্গী। কেৱল নাৰী জগততেই নহয় সেই কালৰ পুৰুষ সমাজতাে শ্রেষ্ঠ বিদুষী আৰু শ্রেষ্ঠ ব্রহ্মবাদিনী বুলি গাৰ্গীৰ সন্মান আছিল। প্ৰচুৰ জ্ঞানৰ অধিকাৰ ব্ৰহ্মাবিদ যাজ্ঞবল্ক্য মুনিয়েও গাৰ্গীৰ ওচৰত ব্ৰহ্ম সম্বন্ধে তৰ্ক আৰু প্ৰশ্নত হাৰ মানিবলগীয়া হৈছিল। ব্রহ্মবাদিনী গার্গীৰ ঋগবেদৰ টীকাকাৰিণী বুলিও খ্যাতি আছে।\nমৈত্রেয়ী :→ এওঁ হ’ল মৈত্রেয় মুনিৰ কন্যা আৰু ব্ৰহ্মবিদ যাজ্ঞবল্ক্য ঋষিৰ জ্যেষ্ঠ পত্নী। ঋষি যাজ্ঞবল্ক্যই গৃহাশ্রম ত্যাগ কৰি সন্যাস আশ্রম গ্রহণ কৰিবলৈ ওলাই তেওঁৰ সম্পত্তিবােৰ । দুইপত্নী মৈত্রেয়ী আৰু কাত্যায়নীক ভগাই দিবলৈ ওলােৱাত সেই সম্পত্তিবােৰৰ অসার্থতা সম্পর্কে মৈত্রেয়ীয়ে কৈ আত্মসুখ কেনে, আত্মা কি, ইত্যাদি কথাৰ উত্তৰ স্বামী যাজ্ঞবল্ক্যৰ পৰা লাভ কৰিছিল। যাজ্ঞবল্ক্য মৈত্রেয়ী সংবাদ’তত্ত্বজ্ঞান পিপাসুসকলৰ পক্ষে চিৰকালেই লােভনীয় বস্তু। প্রাচীন ভাৰতৰ নাৰী যে কিমান চৰম জ্ঞানৰ অধিকাৰিণী হৈছিল তাৰ শ্রেষ্ঠ উদাহৰণ মৈত্রেয়ী।\nSee also অতীতক নাযাবা পাহৰি Class 8 Assamese Chapter 11 question answer\n(গ) মহিলাক স্বাৱলম্বী কৰাৰ ক্ষেত্ৰত মহাত্মা গান্ধীৰ প্রথম পদক্ষেপ কি আছিল?\nউত্তৰ: প্ৰাক্‌স্বাধীন কালতেই মহাত্মা গান্ধীয়ে মহিলাক অর্থনৈতিকভাৱে স্বাৱলম্বী কৰাৰ ক্ষেত্ৰত চিন্তা কৰিছিল। এই ক্ষেত্ৰত তেওঁৰ প্রথম পদক্ষেপ আছিল খাদী উদ্যোগ। যতৰত সূতা কাটি নিজহাতে কাপােৰ বৈ লােৱাৰ উদ্দেশ্যে মহিলাসকলক এই উদ্যোগত জড়িত কৰিবলৈ হাতে-কামে গান্ধীজীয়ে যত্ন কৰিছিল আৰু তেওঁ তাত ভালেখিনি সফলতাও লাভ কৰিছিল।\n(ঘ) মহাত্মাগান্ধীয়েকৰ কাৰ সহায়ত সৱৰমতী আশ্ৰমত উৎপাদনৰ পাতনি লেলিছিল?\nউত্তৰঃ মহাত্মাগান্ধীয়ে গংগাবেন মজুমদাৰনামৰ এগৰাকী বিধৱা মহিলাৰ দ্বাৰা গুজৰাটৰ সৱৰমতী আশ্ৰমত খাদী কাপােৰ উৎপাদনৰ পাতনি মেলিছিল।\nপ্রশ্ন ৪। নাৰীসৱলীকৰণৰ বিভিন্ন আঁচনিসমূহৰ নাম লিখা। তাৰে এখন আঁচনিৰ বিষয়ে বহলাই লিখা।\nউত্তৰ ভাৰত চৰকাৰে নাৰীসৱলীকৰণৰ বিভিন্ন আঁচনি হাতত লৈ নাৰীৰ হকে বিশেষভাৱে কাম কৰাৰ কিছুমান প্রতিষ্ঠান গঢ়ি তুলিছে। এইবােৰৰ ভিতৰত উত্তৰ-পূব উন্নয়ন আৰু বিত্তীয় নিগম’, ‘কেন্দ্রীয় সমাজ কল্যাণ পৰিষদ, ৰাষ্ট্ৰীয় মহিলা আয়ােগ, “ইন্দিৰা মহিলা যােজনা’আদিৰ নাম উল্লেখ কৰিব পাৰি। ইন্দিৰা মহিলা যােজনাই জিলা আৰু নিম্ন পর্যায়ৰ গােটসমূহক শক্তি প্রদান কৰি জীৱন্ত কৰি তুলিছে। এই যােজনাই মহিলাসকলক চৰকাৰে আগবঢ়োৱা ঋণ আৰু অন্যান্য সা-সুবিধা গ্রহণ কৰি সেইবােৰৰ উপযুক্ত ব্যৱহাৰৰ বাবে পৰামৰ্শ আগবঢ়ায়। এনে সুবিধা গ্রহণ কৰি অসমৰ চুকে-কোণে অনেক আত্মসহায়ক গােট গঢ়ি উঠিছে আৰু মহিলাসকলৰ মাজত স্বাৱলম্বনৰ এক অভূতপূর্ব জাগৰণৰ সৃষ্টি কৰিছে। চৰকাৰে আগবঢ়োৱা সা-সুবিধাৰ লগতে মহিলাসকলে মনস্তাত্ত্বিক বাধা আঁতৰাই নিজৰ যােগ্যতা সম্পর্কে আত্মসচেতন হােৱাটোৱেই তেওঁলােকৰ প্রাথমিক কর্তব্য।\nClass 8 Assamese Chapter6question answer\nপ্রশ্ন ৫ তলৰ শব্দবােৰৰ অর্থ লিখা\nবিপণি, ক্রেতা, সুপ্ত, অফুৰন্ত, টনকিয়াল, সমমর্যাদা, প্রদর্শন, স্বাৱলম্বী, গঠনাত্মক, পদমর্যাদা, পদক্ষেপ, আন্তর্জাতিক।\nউত্তৰঃ বিপণি – দোকান, বস্ত্র বেচা-কিনা প্রতিষ্ঠান।\nসুপ্ত – শুই থকা, নিদ্রিত।\nঅফুৰন্ত -অশেষ, শেষ নােহােৱা ।\nসমমর্যাদা- একে সমান সম্মান, একে সমান ব্যৱহাৰ।\nপ্রদর্শন – দেখুওৱা।\nস্বাৱলম্বী— নিজৰ ওপৰত নিৰ্ভৰশীল।\nগঠনাত্মক— সকলােকে সামৰি ল’ব পৰা, সৃষ্টিশীল, যােগাত্মক।\nপদমর্যাদা – পদক্ষেপ কোনাে কামৰ আঁচনি লােৱা, কোনাে কাম কৰিবলৈ উদ্যত হােৱা।\nআন্তর্জাতিক – বিভিন্ন জাতি সম্বন্ধীয়।\nপ্রশ্ন ৬। অসমীয়া শিপিনীয়ে কাপােত সপােন ৰচিব পাৰে। এই কথাষাৰ কোনে, কেতিয়া আৰু কিয় কৈছিল?\nউত্তৰ : মহাত্মাগান্ধীয়ে, এবাৰ অসমলৈ আহোঁতে শুৱালকুছিলৈ গৈ তাত অসমীয়া শিপিনীয়ে বােৱা কাপােৰ দেখি স্তম্ভিত হৈমন্তব্য কৰিছিল— “অসমৰ শিপিনীয়ে কাপােৰত সপােন ৰচিব পাৰে।\nপ্রশ্ন ৭৷ বুজাই লিখা।\n(ক) আত্মসহায়ক গােট আৰু ইয়াৰ কাম-কাজ।\nউত্তৰ: একোটা অঞ্চলৰ মহিলাসকলে একো একোটা সৰু গােটত ভাগ হৈ কিছুমান ক্ষুদ্র উদ্যোগ গঢ়ি তােলে। এই সৰু গােটবােৰকেই আত্মসহায়ক গােট বােলে।এই গােটৰবাৰে স্থানীয় সহজলভ্য সম্পদ বিলাকক লৈ অতি সহজ-সৰল পদ্ধতিৰে নানা আকর্ষণীয় আৰু প্রয়ােজনীয় সামগ্রী উৎপাদন কৰে আৰু সুলভ মূল্যৰ বিনিময়ত গ্ৰাহকৰ চাহিদা পূৰণ কৰে। ঘাইকৈ এনে উদ্যোগৰ দ্বাৰা দুখীয়া পৰিয়ালৰ মহিলাসকল আর্থিক দিশত টনকিয়াল হৈ স্বাৱলম্বী হােৱাৰ পথত আগবাঢ়িব পাৰে। এই গােটবােৰে সহজতে লাৰু, পিঠা,আচাৰ, পাপৰ, কঁহুদি, খৰিচা, খালি আদিৰ উপৰি হাতে সজা বেগ, পুতলা, মমবাতি, বাঁহ-বেতৰ\nসামগ্ৰী আৰু নিত্য ব্যবহার্য ভিন ভিন বস্তু উৎপাদন কৰিব পাৰে।\n(খ) নাৰীসকলৰ ভিন ভিন আঁচনিসমূহ আৰু ইয়াৰ কাম।\nউত্তৰ: নাৰীসৱলীকৰণৰ কাৰণে চৰকাৰে বিভিন্ন আঁচনি গ্ৰহণ কৰি কিছুমান বিশেষ প্রতিষ্ঠান গঢ়ি তুলিছে। তেনে প্রতিষ্ঠানসমূহৰ ভিতৰত “উত্তৰ-পূব উন্নয়ন আৰু বিত্তীয় নিগম’, ‘কেন্দ্রীয় সমাজ কল্যাণ পৰিষদ’, ৰাষ্ট্ৰীয় মহিলা আয়ােগ’, ইন্দিৰা মহিলা যােজনা’ আদি উল্লেখযােগ্য। এই সংস্থাসমূহে নাৰীৰ শিক্ষা, বৃত্তিমূলক প্রশিক্ষণ, আর্থ-সামাজিক উন্নয়নৰ আঁচনি আৰু নাৰীৰ অধিকাৰৰ প্রতি চকু ৰাখে।\nSee also পৰীক্ষিতৰ ব্ৰহ্মশাপ Class 8 Assamese Chapter 10 question answer\n(গ) কি কি কাম কৰি মহিলাসকল স্বাৱলম্বী হ’ব পাৰে?\nউত্তৰঃ অঞ্চলৰ মহিলাসকলে সৰু সৰু গােটত বিভক্ত হৈ একো একোটা ক্ষুদ্র উদ্যোগ গঢ়ি তুলিব পাৰে।এই গেটবিলাককে আত্মসহায়ক গােট বােলা হৈছে। এই গােটৰ জৰিয়তে মহিলাসকলে স্থানীয় সহজলভ্য সম্পদবিলাকক লৈ সেইবােৰতে অতি সহজ-সৰল পদ্ধতিৰে নানান আকর্ষণীয় আৰু লাগতিয়াল সামগ্রী উৎপাদন কৰিব পাৰে আৰু সুলভ মূল্যত সেইবােৰ গ্ৰাহকৰ ওচৰত বিক্ৰী কৰিব পাৰে। এনেদৰে সহজতে উৎপাদন কৰিব পৰা সামগ্রীবােৰ হ’ল— লাৰু, পিঠা, আচাৰ, পাপৰ, কাহুদি, খৰিচা, খালি, হাতে সজা বেগ, পুতলা, মমবাতি, বাহ-বেতৰ সামগ্রী, কাপােৰ কানি ইত্যাদি। আত্মসহায়ক গােটৰ জৰিয়তে এইবােৰ কাম কৰি মহিলাসকল স্বাবলম্বী হ’ব পাৰে।\nপ্রশ্ন ৮। অর্থ পার্থক্য দেখুৱাই বাক্য ৰচনা কৰা।\nনাৰী, নাড়ী; আচল, আঁচল; লক্ষ, লক্ষ্য; আচাৰ, আছাৰ; তাত, উত; ফাকি, ফাকি।\nউত্তৰ: নাৰী (মহিলা)→ নাৰীয়ে পুৰুষৰ সমমর্যাদা পােৱা উচিত।\nনাড়ী (পেটৰ ভিতৰৰ ভুৰু)→ পেটৰ ভিতৰত নাড়ী-ভুৰু থাকে।\nআচল (প্রকৃত, সঠিক)→ আজিৰ দিনত ভেজাল নােহােৱা আচল বস্তু নােপােৱাই।\nআঁচল (গাত লােৱা কাপােৰৰ আগ)→ ৰিহাৰ আঁচলটো দেখিবলৈ ধুনীয়া।\nলক্ষ (এশ হাজাৰ)→ কেবা লক্ষ টকা খৰচ কৰি ঘৰটো সজালে।\nলক্ষ্য (উদ্দেশ্য, নিচান)→ জীৱনত একোটা নির্দিষ্ট লক্ষ্য থকা উচিত।\nআচাৰ (নীতি-নিয়ম)→ আচাৰ-ব্যৱহাৰ সদায় মার্জিত হ’ব লাগে।\nআছাৰ (হাতেৰে ধৰি বৰকৈ জোকাৰি বা কোবাই দে)→ পুৰণা কাপােৰ বৰকৈ আছাৰি নিদিবি, ফাটি যাব।\nতাত (সিঠাইত) → কিতাপখন তাত আছে।\nতাত (কাপােৰ বােৱা শাল) → তাত বব জনা মহিলাক শিপিনী বােলে।\nফাকি (মিছা কথা কোৱা) → ফাকি নকৈ সদায় সঁচা কথা কবা।\nফাকি (গদ্যৰ বা কথাৰ অংশ) → তেওঁৰ কথাফাকি সঁচাই মানিবলগীয়া।\nপ্রশ্ন ৯। তলৰ বিপৰীত অর্থবুজোৱা শব্দবােৰ পাঠটোৰ পৰা বিচাৰি উলিয়াই লিখা।\nকঠিন, নবীন, পৰনিৰ্ভৰশীল, দুর্লভ, খৰগতি, পূর্ণিমা, অনধিকাৰ, নিন্দা, অনাবশ্যক, জাগ্রত, থংস, অসম্ভব।\nশব্দ বিপৰীত অর্থ\n(ক) যি আনৰ ওপৰত নিৰ্ভৰ কৰে।\n(খ) যি নিজৰ ওপৰত নিৰ্ভৰ কৰে।\n(গ) যন্ত্রপাতিৰ সহায় অবিহনে গঢ়ি উঠা শিল্প।\n(ঘ) যি আনক হিংসা নকৰে।\n(ঙ) যি নিজৰ স্বাৰ্থৰ কথা চিন্তা কৰে৷\n(চ) যিজনে নিজৰ ওপৰত বিশ্বাস কৰে।\nউত্তৰঃ (ক) পৰনিৰ্ভৰশীল (খ) স্বাৱলম্বী (গ) হস্তশিল্প (ঘ) অহিংসুক (ঙ) স্বাৰ্থপৰ (চ) আত্মবিশ্বাসী।\nপ্রশ্ন ১১। সন্ধি ভাঙা আৰু গঠন কৰা\n(ক) সন্ধি গঠন\nস্ব + অধীন\nউৎ + ঘাটন\nজীৱ + অন্ত\nসম + কৃত\nউৎ + নতি\nউৎ + চাৰণ\nস্ব + অৱলম্বন\nউৎ + মত্ত\nউত্তৰঃস্ব + অধীন = স্বাধীন।\nউৎ + ঘাটন = উদঘাটন\nজীৱ + অন্ত = জীৱন্ত\nসম + কৃত = সংস্কৃত\nউৎ + নতি = উন্নতি\nউৎ + চাৰণ = উচ্চাৰণ\nস্ব + অৱলম্বন + স্বাৱলম্বন।\nউৎ + মত্ত = উন্মত্ত\n(খ) সন্ধি ভাঙা\nপৰাধীন, যথেষ্ট, উন্নয়ন, অতীত, সংগীত, যথােচিত, মহাত্মা, বিদ্যোৎসাহী\nউত্তৰ: পৰাধীন = পৰ + অধীন\nউন্নয়ন = উৎ + নয়ন\nসংগীত = সম + গীত\nযথােচিত = যথা + উচিত\nমহাত্মা = মহা + আত্মা।\nবিদ্যোৎসাহী = বিদ্যা + উৎসাহী\nপ্রশ্ন ১৩ তলৰ শব্দবােৰ বহুবচনলৈ নিয়া।\nশিক্ষক, ছাত্র, মানুহ, গৰু, গ্রন্থ, গুৰু, পর্বত, মহিলা।\nউত্তৰঃ শিক্ষক – শিক্ষকবৃন্দ\nগ্রন্থ- গ্রন্থবােৰ, গ্রন্থসমূহ\nপ্রশ্ন ১৫ | বাক্য ৰচনা কৰা\nদূৰ দূৰণি, বিধে বিধে, শিপিনী, লােকে লােকাৰণ্য, সা-সুবিধা, চুকে-কোণে, আত্মবিশ্বাস, দলদোপ-হেন্দোলদোপ।\nউত্তৰঃ দূৰ-দূৰণি→ আজিকালি দূৰ-দূৰণিত মানুহৰ খা-খবৰ মূহূৰ্ততে ফোনেৰে ল’ব পাৰি।।\nবিধে-বিধে→ বিধে বিধে খােৱা বস্তু যােগাৰ কৰিলে যদিও আলহি নাহিল।\nশিপিনী → মহাত্মাগান্ধীয়ে কৈছিল— অসমীয়া শিপিনীয়ে কাপােৰত সপােন ৰচিব পাৰে।\nলােকে-লােকাৰণ্যঃ→ সভাত লােকে লােকাৰণ্য হােৱা কাৰণেই বহিবলৈ ঠায়ে নুযুৰিল।\nসাসুবিধা → সা-সুবিধা থকা যানবাহনত ফুৰি আৰাম পায়।\nচুকে-কোণে→ অসমৰ চুকে-কোণে বিহু পালন কৰা হয়।\nআত্মবিশ্বাস→ জীৱনত উন্নতি কৰিব লাগিলে আত্মবিশ্বাস বৰ প্রয়ােজন।\nদলদোপ-হেন্দোলদোপঃ→ বিয়াঘৰত মানুহৰ গােটেইখন দলদোপ-হেন্দোলদোপ হৈ পৰিছিল।\nSee also সুখ কবিতা Class 8 Assamese Chapter 12 question Answer\nপ্রশ্ন ১৬। লিংগ পৰিৱৰ্তন কৰা।\nনাৰী, যুৱক, পুৰুষ, বুঢ়ী, ছােৱালী, ডেকা, দাদা, দেউতা, আমৈ।\nউত্তৰঃ নাৰী -পুৰুষ, যুৱক-যুৱতী, পুৰুষ-নাৰী, বুঢ়ী- বুঢ়া, ছােৱালী— ল’ৰা, ডেকা— ডেকেৰী, দাদা- বৌ, দেউতা—মা, আই, আমৈ -তাৱৈ।\nপ্রশ্ন ১৬। তলৰ উপসৰ্গ লগ লগাই একোটাকৈ শব্দ গঠন কৰাঃ\nপ্র, অপ, অতি, পৰা, উপ, প্রতি\nউত্তৰঃপ্র = প্রস্থান\nঅপ = অপমান।\nঅতি = অতিশয়\nপৰা = পাৰাজিত\nউপ = উপকুল\nপ্রতি = প্রতিমূর্তি।\nপ্রশ্ন ১৭। মহিলাসকলে কম খৰচতে কি ধৰণৰ কাম কৰি নিজকে স্বাবলম্বী কৰি তুলিব পাৰে? তেনে ধৰণৰ কাম কেইপদমানৰ নাম লিখা।\nউত্তৰঃমহিলাসকলে সৰু সৰু গােটত ভাগ হৈ আত্মসহায়ক গােট গঠন কৰি সহজতে পােৱা স্থানীয় বিভিন্ন সামগ্ৰীৰে একো একোটা ক্ষুদ্র উদ্যোগ গঢ়ি নিজকে স্বাৱলম্বী কৰি তুলিব পাৰে। তেনে ধৰণৰ কাম কেইপদমানৰ নাম হ’ল— লাৰু, পিঠা, আচাৰ, পাপ, কাহুদি, খৰিচা, খালি আদিৰ উপৰিও হাতে সজা বেগ, পুতলা, মমবাতি, বাঁহ-বেতৰ সামগ্রী, কাপােৰ, নিত্য ব্যৱহার্য ভিন ভিন বস্তু তৈয়াৰ কৰা আদি।\nপ্রশ্ন ১৮। ভাব বহলাই লিখা।\n(ক) ৰাইজে নখ জোকাৰিলে নৈ বয়।\nউত্তৰঃ ৰাইজৰ নখত লাগি থকা সামান্য পানীখিনি জোকাৰি লগ কৰিলে বহুত পানী হ’ব। অর্থাৎ এটোপ দুটোপ পানী পাহাৰৰ পৰা নিগৰি আহিয়েই জান-জুৰি, নৈ আদিৰ সৃষ্টি সেইদৰে ৰাইজে দুই এটকাকৈ দানবৰঙণি আগ বঢ়ালেই সি বৃহৎ পৰিমাণৰ ধন হ’ব আৰু তাৰ দ্বাৰাই একোটা ডাঙৰ কাম কৰিব পৰা যাব।\n(খ) মন কৰিলে চন, বাকৰি মাটিতে ধন।\nউত্তৰ: মানুহৰ কাৰণেই সাধাৰণতে কোনাে কামেই অসাধ্য নহয়। চন, বাকৰি মাটি মনােযােগেৰে আৰু পৰিশ্ৰমেৰে চহাই খেতি কৰিলে তাৰ পৰা ভাল উৎপাদন পাবই, তাৰ পৰা ধন আহিবই। সেইদৰে কি হ’ব, কেনেকৈ কৰিম আদি দ্বিধাভাব মনলৈ নানি কৰিব লগীয়া কামত আগ্ৰহেৰে যত্নসহকাৰে লাগি গলেই তাৰ পৰা সুন্দৰ সফলতা লাভ কৰিব পাৰি।\nপ্রশ্ন ১৯৷ কুটীৰ শিল্পত উৎপাদিত দৈনন্দিন জীৱনত ব্যৱহাৰ হােৱা কেইপদমান সামগ্ৰীৰ নাম লিখা। লগতে প্রতিবিধ সামগ্রী উৎপাদিত হােৱা শিল্পটোৰ নাম লিখা।\nউত্তৰ: বাঁহ-বেতৰ শিল্প – ঢাৰি, ডলা, চালনি, খৰাহী, কুলা, মূঢ়া, চকি, টেবুল, আলনা, খাটিয়া, পাটি, কঠ আদি।\nবয়ন শিল্প →বিভিন্ন ধৰণৰ পিন্ধা উৰা কাপােৰ, বিচনাৰ বিভিন্ন কাপােৰ আৰু অন্যান্য ক্ষেত্ৰত ব্যৱহাৰ কৰা কাপােৰ আদি।\nকাহ-পিতলৰ শিল্প→কাহী বাতি, টৌ, পিতলকে ধৰি বিবিধ বাচন-বৰ্তন আদি।\nঘৰুৱা ক্ষুদ্র শিল্প → লাৰু, পিঠা, আচাৰ আদিকে ধৰি বিবিধ মুখৰােচক খাদ্য সামগ্রী আদি।\nপ্রশ্ন ৮| সাঁথৰ ভাঙা\nওপৰে জাপি তলে জাপি\nমাজত শলা কাঠী\nএশ পুত্রক কোলাত লৈ\nৰৈ আছে মাকজনী।\nউত্তৰ – মাহদলা যাত।\n(খ) বিধাতাৰ নিমিত ঘৰ নাহিকে দুৰাৰ\nযােগে পুষে তাতে থাকে অনাহাৰ।\nযেতিয়া পুৰুষ হয় অতি বলবান।\nবিধাতাৰ ঘৰ ভাঙি কৰে থানবান।\nপক্ষী নহয় সিটো ডালত কৰে বাস\nচন্দ্ৰ নহয়, সুর্য নহয় কৰন্ত প্রকাশ\nভ্ৰমৰ নহয় সিটো বহু ৰস পিয়ে।\nদিনত নহয় কিন্তু ৰাতি হলে জীয়ে।\nউত্তৰঃ বিজুলী বাল্ব ।\nCategories অষ্টম শ্ৰেণী অসমীয়া


এতিয়া আৰু সেই দিন ক’ত?(- হাচান উল্লাহ) - সাহিত্য ডট অৰ্গ\nসৰু থাকোতে কিছুমান কথায়ে মনত দ-কৈ সাঁচ বহুৱালে….. এতিয়া সেই কথাবিলাকে মনটোক সেমেকাই তোলে…. ভাব হয়, আমাৰ মাজত থাকিব লগা সহজাত মৰম-চেনেহ-হেঁপাহবিলাক ক’ৰবাত হেৰাই থাকিল…. সৰু থাকোতে প্ৰত্যক্ষ কৰা এটা সাধাৰণ দৃশ্য আছিল ওচৰ-চুবুৰীয়াৰ সৈতে থকা অকপত মৰম-চেনেহ তথা সঘন আহ-যাহ….. ৰবাব টেঙাৰ বল খেলি ভৰি ফুলাটোও এক স্ফুৰ্তি আছিল….. ৰজা-ৰাণীৰ খেলাই দিছিল এক অনাবিল আনন্দ….. ককাহঁত থকা অৱস্থাত প্ৰায়ে ওচৰৰ দুই-এজন সন্ধ্যা আহি আদ্দা দিয়াৰ এটা নৈমিত্তিক ধৰণ আছিল….\nসেই আদ্দাৰ কোনো প্ৰভাৱ স্কুলীয়া আমিবোৰৰ ওপৰত পৰা নাছিল, তাৰ প্ৰতি তেওঁলোক সজাগ আছিল…. আলহী অহাৰ আমেজ এটা কিন্তু আমি সদায়েই উপভোগ কৰিছিলো…. গৰমৰ দিনত আগফালৰ চোতালত বহি বিচনীৰ বা-লৈ তেওঁলোকে আদ্দা দিছিল ঘণ্টা-ঘণ্টা ধৰি….. একেদৰে ঠাণ্ডা দিনত জুইৰ উত্তাপত আদ্দা জমাইছিল….. লগতে ৰঙা চাহৰ জুতি, আৰু পিঠাপনা যি থাকে…. কেতিয়াবা কোনোবা আহিব নোৱাৰিলে ককাহঁতৰ চিন্তা হয় “অমুক আজি অহা নাই, কি বা হ’ল, গা বেয়া নেকি”……. সেই বুলিয়েই খবৰ লবলৈ বুলি দৌৰ দিছিল…. কাষৰ ঘৰত বনোৱা খাৰ বা টেঙা জোলৰ জুতি কাষৰ দুই তিনি ঘৰে নোপোৱাকৈ নাছিল…. বাৰীৰ ফল-মূলৰ সোৱাদ গাঁৱৰ কিমান ঘৰে পাইছিল, ঠিকনা নাই…. মাছ মাৰিলে তাৰে কিঞ্চিত চুবুৰীয়াই নিশ্চয়কৈ পাইছিল…. লাগে সেয়া গুলনেমুৰ পৰশত পাটত দিয়া দৰিকণাৰ পিটিকাই নহওক কিয়….. ৰাতিপুৱা কাষৰ ঘৰৰ কাৰোবাক প্ৰত্যক্ষ কৰিলে চিঞঁৰ এটা মাৰি “ভাত খালিনে, কিহেৰে খালি” আদি সহজাত আচৰণ আছিল….. কিন্তু লাহে লাহে সেই ছবি নষ্টালজিক হৈ পৰিল….. আজি সকলো ব্যস্ত…. আবেলি খেলা-ধূলা কৰাতো এতিয়া যেন নিষিদ্ধ হ’ল……স্কুলীয়া ল’ৰা-ছোৱালীৰ স্কুলৰ পৰা আহি হোমৱৰ্ক, তাৰ পাছত টি.ভি.ত কাৰ্টুন জাতীয় কিবাকিবি….. তাৰ পাছত নিয়মমাফিক পঢ়া-শুনা…. দুবৰণি দৰাত ভৰি দিয়াৰ আজৰিও নাই সিঁহতৰ….. সেয়ে সৰু-সৰু ল’ৰা-ছোৱালীৰ চকুত এতিয়া চচমা…. ওচৰ-চুবুৰীয়াৰ ঘৰলৈ যোৱাতো কিবা অস্বাভাৱিক কথা হৈ পৰিল…. কাষৰ ঘৰত কোনোবা অসুখত চটফটাই থাকিলেও খবৰ এটা লোৱাৰ আজৰি কাৰো নাই….. চাৰি বেৰৰ মাজৰ মানুহ কেইটাৰেহে ঘৰৰ মানুহৰ সংখ্যা নিৰূপিত হয়…. কাষৰ মানুহঘৰ কি অৱস্থাত আছে, কি খাইছে সেয়া জনাৰ কাৰো সময় নাই, সময় থাকিলেও জনাৰ ইচ্ছা নাই…. সকলো নিজক লৈ ব্যস্ত…. আনকি মাত এষাৰ মাতিবলৈও আজৰি নোহোৱা হ’ল….. পুৱা-গধূলীৰ চিঞঁৰি প্ৰাৰ্থনা গোৱাৰ পৰিৱেশটো কৰবাত বিলিন হ’ল….. চিঞঁৰি পদ্য পঢ়ি সিঘৰৰ সমনীয়াক পঢ়াৰ ওমান দিয়া দিন কেতিয়াবাই উকলিল….. যান্ত্ৰিকতাই সকলোকে গো-গ্ৰাসে গিলিছে…… আধুনিকতাৰ সংজ্ঞাত এতিয়া মৰম-চেনেহ-হেঁপাহ সকলো থান-বান হৈ পৰিল….. অতিস্থ হও বৰ্তমানৰ কৃত্ৰিমতাত পোত যোৱা আধুনিক প্ৰজন্মক দেখি…… তাতোকৈ আচৰিত হও এই প্ৰজন্মৰ গৰিষ্ঠ সংখ্যক অভিভাৱকক দেখি….. সন্তানৰ কথাত উঠা-বহা কৰা এইসকল অভিভাৱকে সন্তানৰ মঙ্গল কোন দিশৰপৰা দেখা পায়, সেয়া প্ৰশ্নবোধক….. সেয়ে মন যায় পুনৰ সেই দিনবোৰলৈ উভতি যাবলৈ….. নিৰূপম সেই সোণালী দিনৰ মাদকতা এতিয়া বুজোতা আৰু নাই…..\n← মোবাইল (-দিগন্ত কুমাৰ ভট্টাচাৰ্য)\nসপোনৰ ৰং (অনুবাদ:আদিত্য ৰঞ্জন দত্ত) →\nতামিলৰ খানা – আধা খাই নেৰিবা…. (ইন্দুকল্প শইকীয়া)\nহয় অমুক…সবিশেষ জনাওক (-দেবাংগ পল্ল‌ৱ শইকীয়া)\nমাই ফাৰ্ষ্ট লাভ লেটাৰ (দেৱজিৎ শইকীয়া)


সুদূৰ ভৱিষ্যতত আমি দেখিবলৈ কেনে হ’ম বাৰু ?~ফেচবুকৰ পৰা-ৰঞ্জনা দত্ত\nআমি মানৱ জাতিৰ বিৱৰ্তনৰ কথা ভূগোল বুৰঞ্জীত পঢ়িছো । বাহিৰৰ পৰা ধৰিব নোৱাৰিলেও শৰীৰৰ ভিতৰত সংগোপনে বিৱৰ্তন প্ৰক্ৰিয়া চলিয়েই আছে । মানৱ শৰীৰে ১০,০০০ বছৰ আগলৈকে গৰুৰ গাখীৰ সহ্য কৰিব পৰা নাছিল । লাহে লাহে শৰীৰৰ ভিতৰত হোৱা কিছু অনুকূলনৰ ফলত আমি গৰুৰ গাখীৰ খাব পৰা হ’লো । যোৱা ১৫০ বছৰৰ আমাৰ গঢ় উচ্চতা ১০ চে:মি: বাঢ়িল ,যোৱা ৬৫ বছৰত আমাৰ গঢ় আয়ুস ২০ বছৰলৈ বাঢ়িল... এই সকলোবোৰ মানৱ শৰীৰত হোৱা বিৱৰ্তনৰ ফল ।\nইমান কম সময়ৰ ভিতৰতে ইমান বোৰ লক্ষণীয় পৰিৱৰ্তন যদি হ’ব পাৰে অহা ১০০০ বছৰ পিছত আমাৰ শৰীৰত আৰু কেনেকুৱা পৰিৱৰ্তন হ’ব পাৰে বাৰু ? বিজ্ঞান আৰু প্ৰযুক্তিবিদ্যাৰ সহায়ত পৃথিৱীৰ বিভিন্ন দেশত ইয়াৰ ওপৰত চিন্তা চৰ্চা , আলোচনা আৰু পৰীক্ষা নিৰীক্ষা চলি আছে ।\nনেচনেল জিঅ’গ্ৰাফিক চেনেলত ২০১৭ চনত দেখুওৱা “ ইয়েৰ মিলিয়ন” নামৰ ৬ টা খণ্ডৰ ধাৰাবাহিক খনত সুদূৰ ভৱিষ্যতে মানব শৰীৰৰ সতে প্ৰযুক্তিৰ সংমিশ্ৰণ হৈ আমাৰ ভৱিষ্যত প্ৰজন্ম বোৰ চাইবৰ্গ ( cyborg) হোৱাৰ সম্ভাৱনা ব্যক্ত কৰিছিল । ইয়াৰ উপৰি অতিমাত্ৰা দৈৰ্ঘ্যৰ জীৱন কাল , মগজুৰ ঠায়ে ঠায়ে অতি ক্ষুদ্ৰ নেনো কম্পিউটাৰ চিপৰ প্ৰত্যাৰোপণ আৰু অন্য গ্ৰহত মানৱ সভ্যতাৰ বিকাশ আদিৰ সম্ভাৱনাৰ কথাও ধাৰাবাহিক খনৰ বিভিন্ন খণ্ডত দেখুওৱা হৈছিল ।\nতাত্বিক পদাৰ্থ বিজ্ঞানী প্ৰফেচাৰ ব্ৰীয়ান গ্ৰীণৰ মতে এতিয়াৰ পৰা এক লাখ বছৰৰ পাছত মানুহ বোৰ দেখিবলৈ একেবাৰে বেলেগ হ’ব । তেওঁলোকৰ জীৱন যাপন প্ৰণালী কোনো কাল্পনিক কাহিনীৰ দৰে ইমানেই বেলেগ হৈ পৰিব যে আজিৰ মানুহে তেওঁলোকক অন্য গ্ৰহৰ পৰা অহা এলিয়েন বুলিহে ভাবিব।\nআজিৰ পৰা এক লক্ষ বছৰৰ আগৰ মানুহৰ জীৱন শৈলী একেবাৰে বেলেগ আছিল । তেওঁলোকৰ নতুন আৱিষ্কাৰৰ ভিতৰত আছিল কেৱল জুই আৰু পাথৰৰ কিছু সঁজুলি । সেই সময়ৰ মানুহে আধুনিক মানৱ জাতিৰ কল্পনা কৰিব পৰা নাছিল যিদৰে আমিও নোৱাৰো এক লাখ বছৰৰ পিছত হ’ব পৰা বিবৰ্তনৰ কথা । ভৱিষ্যতৰ মানৱ শৰীৰ সৰু সৰু কম্পিউটাৰ আৰু মেচিনৰ সতে মিলি পৰাৰ সম্ভাৱনা অনেক বেছি ।\nআমাৰ ভৱিষ্যত বংশধৰ সকল শৰীৰত উচ্চ মানবিশিষ্ট বৈজ্ঞানিক যন্ত্ৰ পাতি লগোৱা, চকুত উচ্চ ক্ষমতা সম্পন্ন কম্পিউটাৰ যুক্ত কেমেৰা লেন্স লগোৱা , তেজত ৰোগ প্ৰতিষেধক ইলেকট্ৰনিক নেন’ কেপছুল সংৰোপিত কৰা বা মূৰত এন্টিনা লগোৱা কোনো কল্প বিজ্ঞানৰ চৰিত্ৰৰ দৰে হ”ব পাৰে নেকি ? মানৱ শৰীৰৰ সতে অন্য জীৱৰ অপ্ৰাকৃতিক সংযোজন ঘটাই সৃষ্টি কৰা কোনো জীৱ হ’ব পাৰে নেকি? আমি ওখ বা শকত হৈ গৈ থাকিম নেকি ? আমাৰ চকু, নাক, মুখ বা শৰীৰৰ ৰং কিবা সলনি হ’ব পাৰে নেকি ?\nইয়াৰ কোনো সঠিক উত্তৰ নাই যদিও বিজ্ঞানী সকলে কেইবালাখ বছৰৰ আগৰ পৰা মানুহৰ ক্ৰমবিকাশৰ অধ্যয়ন চলাই বহুতো ভাবিব নোৱাৰা ধৰণৰ সিদ্ধান্তত উপনীত হৈছে ।\nবিগত ১০, ০০০ বছৰৰ মানৱ সভ্যতাৰ ক্ৰমবিকাশৰ ওপৰত চকু ফুৰালে আমি দেখিবলৈ পাওঁ যে সলনি হৈ অহা প্ৰতিকুল পৰিবেশৰ সতে খাপ খুৱাই ল’বৰ বাবে মানুহৰ শাৰিৰীক গঠন আদিৰ ক্ৰমান্বয়ে সলনি হৈ আহি আছে । জনসংখ্যা বঢ়াৰ লগে লগে নতুন নতুন ৰোগ আৰম্ভ হৈছে সেইবোৰ প্ৰতিৰোধৰ বাবে শৰীৰৰ বাহিৰ আৰু ভিতৰত যথেষ্ট পৰিৱৰ্তন হৈছে । কোনো ঠাইত মানুহ বোৰ ওখ হৈ গৈছে বা কৰবাত শকত হৈ গৈছে ।\nঅতি পুৰণি কালত মানুহ কম আছিল। মানুহবোৰ অল্পাহাৰী আছিল । হাবিয়ে বননিয়ে ঘূৰি চিকাৰৰ পৰা সংগ্ৰহ কৰা মাংসজাত সামগ্ৰী আৰু ফলমূল খোৱা মানুহবোৰ চুটি চাপৰ আছিল । নানা ধৰণৰ কৃত্ৰিম ভাৱে প্ৰস্তুত কৰা প্ৰোটিন আদি খোৱা আৰু অন্যান্য দৈনন্দিন কাৰ্য্যৰ ফলত মানুহৰ উচ্চতা কমকৈ হ’লেও বৃদ্ধি হৈ আছে ।\nনেডাৰলেণ্ডৰ আৱাসী ডাট্ছ সকল পৃথিৱীৰ ভিতৰত সকলোতকৈ ওখ জাতি । তেওঁলোকৰ গড় উচ্চতা প্ৰায় ৬ ফুট । কিন্তু ১৫০ বছৰৰ আগেয়ে তেওঁলোকৰ গড় উচ্চতা আছিল কেৱল ৫ ফুট ৪ ইঞ্চি । যোৱা ১৫০ বছৰত তেওঁলোকৰ গড় উচ্চতা ৭.৮৭ ইঞ্চি বাঢ়িছে । কিন্তু মানুহৰ উচ্চতা এইদৰে অনিৰ্দিষ্ট কাললৈ বাঢ়ি গৈ থাকিব নোৱাৰে ।\nবিজ্ঞানী সকলৰ মতে বাঢ়ি অহা জনসংখ্যা আৰু খাদ্যৰ নাটনিৰ বাবে শৰীৰত পৰিবৰ্তন হ’ব আৰু ১০,০০০ বছৰৰ পিছৰ মানুহ বোৰ কম শক্তিৰ প্ৰয়োজন হোৱাকৈ এতিয়াতকৈ যথেষ্ট চুটি চাপৰ হ’ব ।\nমানুহৰ মগজুৰ ব্যৱহাৰ আগতকৈ বহু বেছি হৈ পৰিছে । মগজুৰ আয়তন সাত লাখ বছৰত তিনিগুণ বৃদ্ধি পাইছে । ইয়াৰ সকলোতকৈ বেছি বৃদ্ধি হোৱা সময় যোৱা দুই লাখ বছৰৰ ভিতৰত । এইদৰে মগজুৰ আয়তনৰ বৃদ্ধি হৈয়ে থাকিব আৰু আমাৰ মূৰৰ খোলাৰ আয়তন এতিয়াতকৈ যথেষ্ট বৃদ্ধি পাব । হয়তো মগজুৰ বিভিন্ন অংশত কম্পিউটাৰ চিপ বহুৱাই মানুহৰ মগজুৰ ক্ষমতা কৃত্ৰিম ভাবে বৃদ্ধি কৰিবলৈ চেষ্টা কৰা হ’ব বা পৰীক্ষাগাৰত উন্নত মানৰ জিন তৈয়াৰ কৰি সেইবোৰ মগজুৰ কোষত সংৰোপিত কৰা হ’ব ।\nচকু, কান ,নাক, মুখগহ্বৰ আদি :\nওৱাছিংটন ইউনিভাৰচিটিৰ এনথ্ৰোপলজিৰ প্ৰফেছৰ এৰিক ট্ৰিনকাছৰ মতে মানৱ প্ৰজাতিৰ মুখৰ আকৃতি তৈয়াৰ হৈছিল প্ৰায় ২০ লাখ বছৰৰ আগতে । সেই আকৃতিৰ সময়ৰ লগে লগে পৰিবৰ্তন হৈ আহিয়েই আছে । আদিম মানৱৰ মুখাবয়বৰ ঢাপে ঢাপে হোৱা পৰিৱৰ্তন বোৰ আমি কিতাপৰ ছবিত দেখিছোঁ । বৈজ্ঞানিক সকলৰ মতে যদি এনেকুৱা ধৰণৰেই পৰিৱৰ্তন হৈ থাকে তেন্তে মানুহৰ মাজত 'neotemy ‘ দেখিবলৈ পোৱা যাব যাৰ ফলত মানুহবোৰ বয়সতকৈ বহুত সৰু যেন ভাব হ’ব । ডঃ ট্ৰিনকাছৰ মতে ডাঙৰ লাওখোলা, সৰু মুখ ,সৰু থুতৰি আৰু ডাঙৰ ডাঙৰ চকুৰ সতে জন্ম লাভ কৰিব ভবিষ্যতৰ মানুহবোৰ ।\nভৱিষ্যতক চাবলৈ হ’লে আমি সম্পূৰ্ণ ভাবে বিজ্ঞানৰ ওপৰতে ভৰষা কৰিব লাগিব । জিনতত্ব, বিবৰ্তনমূলক জীৱবিজ্ঞান আৰু আধুনিক প্ৰযুক্তিৰ সহায়ত বিজ্ঞানী সকলে ভৱিষ্যত মানবৰ মুখাবয়বৰ ছবি আঁকিবলৈও সক্ষম হৈছে।\nমুখাবয়বৰ পৰিৱৰ্তনৰ কাৰণ আমাৰ খাদ্যাভ্যাস আৰু বিভিন্ন মুখভঙ্গী :\nঅতীজৰ পৰা আজিৰ আধুনিক যুগলৈকে মানুহৰ খাদ্যাভ্যাস পৰিৱৰ্তন হৈয়ে আছে । চেন্ট এন্ড্ৰুজ বিশ্ববিদ্যালয়ৰ গবেষক অধ্যাপক ডেভিড পেৰেটৰ মতে আমাৰ পূৰ্বজ সকলৰ লগত আমাৰ মুখাবয়বৰ পৰিৱৰ্তনৰ মুখ্য কাৰণ হৈছে আমাৰ খাদ্যাভ্যাসৰ পৰিৱৰ্তন ।\nপৰিৱৰ্তিত পৃথিৱীত মানুহে সহজে খাব পৰা খাদ্যৰ ওপৰত ভৰষা কৰিব লগা হৈছে, মানুহৰ খোৱাৰ ধৰণ সলনি হৈছে । আগতে চিকাৰ কৰি মাংস খোৱা আদি মানবৰ হিচাবত আজিকালি ফাষ্টফুড বা অন্যান্য প্ৰক্ৰিয়া জাত খাদ্য বোৰ খোৱাৰ ফলত মানুহৰ মুখগহ্বৰ আয়তনত বহুত সৰু হৈ গৈছে । বিজ্ঞানী সকলৰ মতে নাকটো সৰু হৈ গ’লেও নাকৰ ছিদ্ৰ দুটা এতিয়াতকৈ হয়তো কিছু ডাঙৰ হ’ব । পৃথিৱীত কমি অহা অক্সিজেন বেছি জোৰে টানিবলৈ ইয়াৰ প্ৰয়োজন হ’ব ।\nঅতীজৰ পৃথিৱীত মানুহৰ জনসংখ্যা নগন্য আছিল । বৰ্দ্ধিত জনসংখ্যাৰ লগে লগে মানুহৰ পৰস্পৰৰ লগত ভাৱ বিনিময়ৰ মাত্ৰা বাঢ়িবলৈ ল’লে । খং, ৰাগ ,দুখ ,আনন্দ, ভয় শংকা আদি বিভিন্ন অনুভূতিৰ প্ৰকাশৰ লগে লগে মুখৰ মাংসপেশী বোৰৰ কিছু সলনি হ’বলৈ আৰম্ভ কৰে । এই অভিব্যক্তি সমূহৰ ফলত হোৱা মুখৰ মাংশপেশী বোৰৰ সঘন সংকোচনৰ বাবে অদূৰ ভৱিষ্যতে মুখাবয়বৰ আকাৰ আৰু আকৃতিৰ লক্ষণীয় পৰিবৰ্তন হ’ব । বাঢ়ি অহা অতি বেঙুনী ৰশ্মিৰ প্ৰভাৱত গাৰ ছালৰ ৰঙ এতিয়াতকৈ কিছু গাঢ় হ'ব বুলি বিজ্ঞানী সকলে মত পোষণ কৰিছে।\nপৃথিৱীৰ কিছুমান জাতিৰ মাজত জনসংখ্যা দ্ৰুত ভাৱে বৃদ্ধি পায় । সমীক্ষা অনুযায়ী আফ্ৰিকাৰ দেশ সমূহৰ জনসংখ্যা বৃদ্ধিৰ হাৰ অন্য ইউৰোপীয় দেশবোৰৰ তুলনাত অনেক গুণ বেছি । সেইবাবে ক’লা ছালৰ মানুহৰ সংখ্যা বগা ছালতকৈ বহুগুণে বৃদ্ধি পাই আছে আৰু কেইবাহাজাৰ বছৰৰ পিছত পৃথিৱী ক’লা ছালৰ মানুহেৰে ভৰি পৰিব।\nভৱিষ্যতৰ মুখ :\nভবিষ্যত সদায় অজানা বিশেষকৈ সুদূৰ ভৱিষ্যত । কিন্তু শিক্ষা জ্ঞান আৰু প্ৰযুক্তিৰ সহায়ত মানুহে বহুতো কথা প্ৰায় শুদ্ধকৈ কব পৰা হৈছেগৈ। ভৱিষ্যতৰ মানুহৰ মুখ কেনেকুৱা হ’ব জানিবলৈ বিশ্ববাসী অধীৰ আছিল । ৱাশ্বিংটন ইউনিভাৰচিটিৰ গৱেষক শিল্পী নিকোলে লাম এদল জিনতত্ববিদৰ সতে জড়িত হৈ ভবিষ্যত মানৱৰ শৈল্পিক ৰূপ দিয়াৰ চেষ্টা চলাই গৈছিল । জিনতত্ববিদ ডঃ আলান কোৱানৰ গৱেষণা আৰু সুন্দৰ বাখ্যাৰে তেওঁ অণুপ্ৰাণিত হৈ পৰিছিল আৰু অত্যাধুনিক বৈজ্ঞানিক প্ৰযুক্তিৰ সহায়ত আঁকি পেলাইছিল আজিৰ পৰা ২০,০০০, ৬০,০০০ আৰু ১০০,০০০ বছৰৰ পিছৰ মানুহৰ মুখাবয়বৰ কিছুমান ফটো । এই ফটোসমূহে বিশ্বৰ বিজ্ঞানী সকলৰ মাজত যথেষ্ট আলোচনাৰ সৃষ্টি কৰিছিল । লামে প্ৰত্যেকখন ফটোৰ লগত সুন্দৰ বৈজ্ঞানিক বাখ্যা ডাঙি ধৰিছিল । নিকোলাই লামে অঁকা ফটোবোৰত দেখা মানুহৰ মুখবোৰেই যে ভৱিষ্যত প্ৰজন্মৰ মানুহৰ মুখ তাক বহুতে বিশ্বাস কৰিলেও আন বহুতে বিশ্বাস কৰা নাছিল ।\nঅনাগত দিনত জলবায়ু পৰিবৰ্তন, মানুহ বাচি থকাৰ পৰিৱেশৰ অৱনতি , প্ৰযুক্তিৰ অগ্ৰগতি আদি সকলো দিশ সামৰি লৈ তেওঁ আগবঢ়োৱা মতবাদ অনুসৰি একলাখ বছৰ পিছৰ মানুহৰ কপাল আৰু মূৰ বহুত ডাঙৰ হ’ব আৰু চকুদুটা এতিয়াৰ তুলনান যথেষ্ট ডাঙৰ হ’ব । তেওঁৰ মতে ১৪ৰ পৰা ১৬ শতিকাৰ পৰাই মানুহৰ কপাল আৰু মূৰৰ খোলা ডাঙৰ হোৱা আৰম্ভ হৈছে। আদিম মানৱৰ অৱশিষ্ট সমূহৰ বৈজ্ঞানিক পৰীক্ষাৰ পিছত কেতিয়াও নেদেখা আদিম মানুহৰ ছবিবোৰ যেতিয়া আমি মনেৰে গ্ৰহণ কৰিছো নানা পৰীক্ষা নিৰীক্ষা কৰি বৈজ্ঞানিক যুক্তিৰে অঁকা ভৱিষ্যত মানবৰ এই ছবিবোৰ মানি নোলোৱাৰ যুক্তি ক’ত?\nকল্প বিজ্ঞান, চাইবৰ্গ, আৰু ভবিষ্যতৰ মানুহ ::::\nকল্প বিজ্ঞান ভিত্তিক বিভিন্ন কাহিনীত বা চিনেমাত বিভিন্ন ৰূপত মানুহক আমি প্ৰত্যক্ষ কৰিছো । মূৰত এন্টিনা লগোৱা বা মগজুৰ এফালে ক্ষুদ্ৰ কম্পিউটাৰ যুক্ত মানুহৰ গল্প পঢ়িছো আৰু বিভিন্ন ধৰণৰ চাইবৰ্গ বোৰৰ কথাৰে নিৰ্মাণ কৰা চিনেমা চাইছো । দেহৰ যিকোনো কোনো অংশত অত্যাধুনিক ইলেট্ৰনিক চিপ বা অন্য উপকৰণ লগোৱা চাইবৰ্গ বৰ্তমান পৃথিৱীত কেইবাজনো আছে । এইক্ষেত্ৰত বৃটিছ শিল্পী পৃথিবীৰ প্ৰথম চাইবৰ্গ মানৱ নীল হাৰ্বিছনৰ নাম উল্লেখ কৰিব লাগিব । বৰ্ণান্ধ শিল্পী হাৰ্বিছনৰ মূৰত লগোৱা এন্টিনা ডাল মগজুৰ সতে সংযোজিত কৰা আছে আৰু ইয়াৰ সহায়ত তেওঁ দৃশ্যমান আৰু অদৃশ্য ৰশ্মি সমূহ শব্দ তৰংগৰ সহায়ত দেখিবলৈ সক্ষম হৈছে । বৃটিছ চৰকাৰে ২০০৪ চনত তেওঁক প্ৰথম মানৱ চাইবৰ্গ হিচাপে স্বীকৃতি দিয়ে । বৰ্তমান পৃথিৱীত থকা আন কেইজনমান চাইবৰ্গে তেওঁলোকে চকু ,হাত আৰু আঙুলি আদিত নিজৰ প্ৰয়োজন অনুসাৰে কম্পিউটাৰ যুক্ত উপকৰণ লগাই লৈছে । এই যন্ত্ৰ বা চিপবোৰ মস্তিষ্কৰ সতে সংলগ্ন থাকে আৰু মগজুৰ ক্ষমতা বঢ়াই তোলাত সহায় কৰে ।\nএয়া আজিৰ কথা । এক লাখ বছৰৰ পিছত কি হ’ব পাৰে বাৰু ? এনেকুৱাও হ’ব পাৰে নেকি যে সকলো মানুহেই চাইবৰ্গ হৈ পৰিব ! ফলত প্ৰতিজন লোকৰে মগজুৰ ক্ষমতা অসাধাৰণ ভাবে বৃদ্ধি পাব । লেবৰেটৰীত ডিজাইনাৰ বেবী বনোৱা প্ৰক্ৰিয়াটো একেবাৰে সাধাৰণ হৈ পৰিব ! বিভিন্ন প্ৰয়োগশালাত জিনৰ উন্নীতকৰণ প্ৰক্ৰিয়া চলিআছে । কৃত্ৰিম ভাবে মানব জিন তৈয়াৰ কৰাত ব্যস্ত বিজ্ঞানী সকল । জন্মৰ সময়তে মাক বাপেকৰ ইচ্ছানুসৰি শিশুটোৰ মস্তিষ্ক, চকু, হাত ভৰি আদিত কম্পিউটাৰ চিপ লগাই নিজৰ সন্তানক গঢ়ি তুলিব অসাধাৰণ ভাৱে । কোনে জানে বিজ্ঞানে কোন দিশে গতি কৰে !\nযদি আমি মঙ্গল বা অন্য কোনো গ্ৰহত থাকিবলৈ লওঁ কেনে হ’ব আমাৰ শৰীৰৰ গঠন?\nঅতি কম মাধ্যাকৰ্ষণ শক্তিৰ মঙ্গল গ্ৰহত যদি বসবাস কৰিবলৈ লওঁ আমাৰ শৰীৰৰ মাংসপেশী বোৰৰ ওপৰত পৰা নিম্নগামী চাপ একেবাৰে কমি যাব । ফলত আমাৰ হাতভৰি বোৰ দীঘল হৈ পৰিব । হয়তো আমি বহুত ওখ হৈ পৰিম। আমাৰ মূৰটো দিঘলীয়া হৈ পৰিব । যদি তাত আমি বৰফ ঠান্ডা বতৰত থাকিব লগীয়া হয় আমাৰ শৰীৰ হয়তো বেছি চৰ্বিযুক্ত হৈ পৰিব ! হয়তো গোটেই গা নোমেৰে ঢাক খাই পৰিব ! এইবোৰ কেবল বৈজ্ঞানিক ভিত্তিত অনুমান কৰি লোৱা কথাহে । এক লাখ বছৰৰ পিছৰ কথা আমি কেৱল ভাবিবহে পাৰো ।\n✍ ৰঞ্জনা দত্ত\nLabels#ফেচবুকৰ পৰা, #ৰঞ্জনা দত্ত


Trimethoprim - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Trimethoprim in Assamese\nTrimethoprim की जानकारी\nTrimethoprim ৰ লাভ আৰু ব্যৱহাৰসমূহ- Trimethoprim Benefits & Uses in Assamese- Trimethoprim ar laabh aaru byavaharsamuh\nTrimethoprim ৰ পালি আৰু সেয়া কেনেদৰে ল'ব- Trimethoprim Dosage & How to Take in Assamese - Trimethoprim ar paali aaru xeya kenedore lobo\nTrimethoprim ৰ পাৰ্শ্চক্ৰিয়াসমূহ- Trimethoprim Side Effects in Assamese- Trimethoprim ar parshwakriyasamuh\nTrimethoprim সংক্ৰান্ত সতৰ্কতাবাণীসমূহ- Trimethoprim Related Warnings in Assamese- Trimethoprim xonkranta xatarkatabanisamuh\nঅইন দৰৱৰ সৈতে Trimethoprimৰ গুৰুতৰ ক্ৰিয়া-প্ৰতিক্ৰিয়া- Severe Interaction of Trimethoprim with Other Drugs in Assamese- Oinor xoite Trimethoprim ar gurutor kriya-pratikriya\nTrimethoprim মতভেদসমূহ- Trimethoprim Contraindications in Assamese- Trimethoprim nishedhsamuh\nTrimethoprim ৰ বিষয়ে সততে সোধা প্ৰশ্নসমূহ- Frequently asked Questions about Trimethoprim in Assamese- Trimethoprim ar bikhoye satate xodha prashnasamuh\nখাদ্য আৰু মদৰ সৈতে Trimethoprim ক্ৰিয়া-প্ৰতিক্ৰিয়া- Trimethoprim Interactions with Food and Alcohol in Assamese- khadya aaru modor xoite Trimethoprim kriya-pratikriya\nTrimethoprim ৰ লাভ আৰু ব্যৱহাৰসমূহ - Trimethoprim Benefits & Uses in Assamese - Trimethoprim ar laabh aaru byavaharsamuh\nTrimethoprim তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTrimethoprim ৰ পালি আৰু সেয়া কেনেদৰে ল'ব - Trimethoprim Dosage & How to Take in Assamese - Trimethoprim ar paali aaru xeya kenedore lobo\nबीमारी चुनें कान में संक्रमण (ओटाइटिस मीडिया) यूरिन इन्फेक्शन (मूत्र मार्ग संक्रमण)\nउम्र चुनें Geriatric2- 12 years (Child) Adult 13 - 18 years (Adolescent) Infant (1 month to2years)\nTrimethoprim-ৰ উপাদানসমূহ - Trimethoprim Active Ingredients in Assamese - Trimethoprim-ar upadaansamuh\nTrimethoprim ৰ পাৰ্শ্চক্ৰিয়াসমূহ - Trimethoprim Side Effects in Assamese - Trimethoprim ar parshwakriyasamuh\nগৱেষণাৰ ভিত্তিত, Trimethoprim ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTrimethoprim সংক্ৰান্ত সতৰ্কতাবাণীসমূহ - Trimethoprim Related Warnings in Assamese - Trimethoprim xonkranta xatarkatabanisamuh\nTrimethoprim-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Trimethoprimএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Trimethoprim পুনৰাই গ্ৰহণ নকৰিব।\nTrimethoprim-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Trimethoprim ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Trimethoprim গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Trimethoprim কি প্ৰভাৱ দেখা গৈছে?\nবৃক্ক ৰ বাবে Trimethoprim কেতিয়াবাহে ক্ষতিকাৰক।\nযকৃতত Trimethoprim কি প্ৰভাৱ দেখা গৈছে?\nকলিজা ৰ বাবে Trimethoprim কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Trimethoprim ৰ কি প্ৰভাৱ দেখা গৈছে?\nহৃদয় ৰ বাবে Trimethoprim সম্পূৰ্ণৰূপে সুৰক্ষিত।\nঅইন দৰৱৰ সৈতে Trimethoprimৰ গুৰুতৰ ক্ৰিয়া-প্ৰতিক্ৰিয়া - Severe Interaction of Trimethoprim with Other Drugs in Assamese - Oinor xoite Trimethoprim ar gurutor kriya-pratikriya\nTrimethoprim তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTrimethoprim মতভেদসমূহ - Trimethoprim Contraindications in Assamese - Trimethoprim nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Trimethoprim লোৱা অনুচিত যাতে -\nTrimethoprim ৰ বিষয়ে সততে সোধা প্ৰশ্নসমূহ - Frequently asked Questions about Trimethoprim in Assamese - Trimethoprim ar bikhoye satate xodha prashnasamuh\nএই Trimethoprim-এ অভ্য়াস বা নিচাৰ সৃষ্টি কৰে নেকি?\nনহয়, Trimethoprimয়ে অভ্যাসৰ সৃষ্টি নকৰে।\nহয়, Trimethoprim লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু Trimethoprim লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত Trimethoprim ব্যৱহৃত নহয়।\nখাদ্য আৰু মদৰ সৈতে Trimethoprim ক্ৰিয়া-প্ৰতিক্ৰিয়া - Trimethoprim Interactions with Food and Alcohol in Assamese - khadya aaru modor xoite Trimethoprim kriya-pratikriya\nখাদ্য আৰু Trimethoprimৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Trimethoprim ল'ব পাৰে।\nমদ আৰু Trimethoprimৰ মাজৰ প্ৰতিক্ৰিয়া\nTrimethoprimৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nআপুনি বা আপোনাৰ পৰিয়ালৰ কোনোবাই Trimethoprim লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Trimethoprim ব্যৱহাৰ কৰিছিল নেকি?\nআপুনি কিমান পৰিমাণে Trimethoprim সেৱন কৰিছিল?\nআপুনি Trimethoprim ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Trimethoprim সেৱন কৰে?


লাইট, কেমেৰা, একশ্যন (ঈশানজ্যোতি বৰা) - সাহিত্য ডট অৰ্গ\nলাইট, কেমেৰা, একশ্যন (ঈশানজ্যোতি বৰা)\nApril 14, 2013 March 10, 20210Comments\n“….গিৰিণে ফুলস্পীডত বাইক চলাই আহি থাকিব, কঁপালত তাৰ ঘাম বিৰিঙি থাকিব…কেমেৰাৰ লেন্সত বাইকৰ চকা, পাঁচ চেকেণ্ডসময় আগ আৰু পিচ চকাকেইটা অলটাৰনেটিভলি দেখুওৱাৰ পিছত কেমেৰা ঘূৰিব পশ্চিম আকাশৰ মাৰ যাব ধৰা বেলিটোৰ ফালে৷ যদি বেলি ৰঙা নহয়,তেন্তে কেমেৰামেনে লেন্সৰ আগত এখন ৰঙা কাগজ দি দিব৷ ন’ প্ৰবলেম এট অল৷ সূৰ্যটোক ‘ঝুম’ কৰি দেখোৱাৰ তিনিছেকেণ্ডৰ পিছতেই নায়িকাই মেখেলা-চাদৰ পিন্ধি ফ্ৰেমত ধৰা দিব৷ নায়িকাই দৌৰি দৌৰি আহি থাকিব নায়কৰ ফালে….পিছে পিছে হাতত এটা বেগ লৈ দৌৰি আহিব নায়িকাৰ বান্ধৱী চম্পা৷ দৌৰি থকা নায়িকাৰ টপ ভিউ, ছাইদ ভিউ, ফ্ৰণ্ট ভিউ সকলো দেখুৱাব লাগিব৷ নায়িকা দৌৰি আহি থাকিব, নায়কৰ বাইক চলি থাকিব…নায়ক গৈ থাকিব, নায়িকা আহি থাকিব…আহি থাকিব…গৈ থাকিব….গৈ থাকিব…আহি থাকিব৷ এণ্ড ডেন…আফটাৰ ছেভেন্টি চেকেণ্ডছ,নায়কৰ বাইক ঠিক ৰ’বগৈ নায়িকাৰ সমুখত৷ নায়ক বাইকৰ পৰা লাহে লাহে নামিব…নায়িকাৰ কঁপি থকা ৰঙা ওঁঠত কেমেৰা ঝুমম…ন’ ছাউণ্ড..কমপ্লিট চাইলেঞ্চ..মাৰ যোৱা বেলিৰ চকা-মকা পোহৰৰ ৰেঙণি পৰিব নায়িকাৰ বগা গালত…নায়কে কিবা ক’ব খুজিব…কিন্তু আৱেগবিহ্বল নায়কৰ মুখৰ পৰা কোনো শব্দ নোলাব..চম্পাৰ চকুত চকুপানী…নায়িকাই কান্দিব….নায়কে বুজাব….সংলাপ মাতিব.. .নায়িকাই খৰধৰকৈ চম্পাৰ হাতৰপৰা বেগটো লৈ নায়কৰ বাইকত উঠিবগৈ…ধৰি থকা চম্পাৰ হাতখন লাহে লাহে এৰিব নায়িকাই…বাইক এইবাৰ চলিব বিপৰীত দিশলৈ…নায়িকাই পিচলৈ ঘূৰি চাব..চম্পাই আৱেগিক হাঁহি এটা মাৰিব…হাত জোকাৰি বিদায় দিব নায়িকাক…কেমেৰা ঘূৰিব পুনৰ পশ্চিম আকাশলৈ…আৰু ফাইনেলি মই ‘কাট’ বুলি কৈ চিনেমাৰ শেষ ছিনটো অ’কে কৰি দিম…….৷ বুজিলানে সকলোৱে? এনি দাউট??”\nউজনি অসমৰ ভিতৰুৱা গাঁও এখনত পূৰ্ণগতিত চলি আছে পূৰ্ণদৈৰ্ঘ্যৰ অসমীয়া ভিচিডি ছবি ‘ব’হাগত ব’হাগীৰ বিয়া’ৰ দৃশ্যগ্ৰহণৰ কাম ৷ পথাৰৰ মাজেৰে যোৱা মূলপথটোৰ কাষৰ আঁহতজোপাৰ তলত চিনেমাৰ অন্তিমটো দৃশ্য সম্বন্ধে চিনেমাৰ কলা-কুশলীক শিকাই-বুজাই নতুন ডেকা-পৰিচালক তথা নিৰ্দেশক মুকুটমনি দিহিঙীয়াই এটা দীঘল নিশ্বাস এৰিলে৷ উফফ! চিনেমা বনোৱাটোও কম ধেমালিৰ কথা নহয় দেই! তাতে অসমীয়া চিনেমা৷ এলা-পেচা কথা নহয়৷মাত ভাঙি গৈছেগে মানুহটোৰ! তথাপিও ভাগি পৰা বিধৰ মানুহ নহয় তেখেত৷ ব’হাগ মাহতে ভিচিদিখন ৰিলিজ যেনেতেনে দিবই লাগিব৷ কথাবোৰ ভাবি বেগৰপৰা পানী এবটল উলিয়াই গলাধ:কৰণ কৰিলে দিহিঙীয়াই ৷\nচিনেমা বনোৱাৰ হেঁপাহ এটা সৰুৰেপৰাই আছিল দিহিঙীয়াৰ৷ বিহুৰ চিজনতে চিডি এখন বনাম বনাম বুলি যোৱাটো বিহুলৈকে দৌৰি ফুৰিছিল৷ কাহিনী-সংলাপ,নায়ক-নায়িকা সকলো মজুত আছিল৷ নাছিল কেৱল মূলধন৷ কিন্তু যোৱা এটা বছৰে বিভিন্নজনৰ লগত যোগাযোগ কৰি কৰি শেষত গৈ মঙলদৈ ফালৰ এজন ধনী ব্যৱসায়ীক সৈমান কৰালে৷ তেখেতৰ সদিচ্ছা আৰু সহযোগিতাৰ ফলতেই দিহিঙীয়াৰ জীৱনৰ এটা লক্ষ্য আজি পূৰণ হোৱাৰ পথত৷ শ্বুটিঙৰ আজিৰ ছিনটো শেষ হ’লেই দৃশ্যগ্ৰহণৰ কামো শেষ হ’ব৷ অভিনেতা-অভিনেত্ৰীৰ সৰহসংখ্যকেই তেওঁৰ গাঁৱখনৰে৷ কম খৰচত অধিক লাভৰ আশা কৰিয়েই তেওঁ এইটো ভাবিলে৷ অৱশ্যে সকলোৱে ভালদৰেই অভিনয় কৰি আছে৷ নায়কৰ চৰিত্ৰ ৰূপায়ন কৰা তেখেতৰ চুবুৰীৰ গিৰীনৰ অভিনয় সকলোতকৈ পৈনত৷নায়িকা ৰাধা আৰু তাইৰ বান্ধৱী চম্পায়ো তেখেতক হতাশ কৰা নাই৷\n‘বুজি পাইছানে নাই তোমালোকে?’-পানীৰ বটলটো খালী কৰি মুকুটে গিৰীণহঁতক উদ্দেশ্যি আকৌ সুধিলে৷\n‘দাদা,বুজিছো,বুজিছো৷মানে এইৰহে অলপ খেলিমেলি আছে’-গাঁৱৰ চফল ডেকা তথা ‘ব’হাগত ব’হাগীৰ বিয়া’ৰ নায়ক গিৰীণে তাৰ কাষতে থিয় হৈ থকা চম্পালৈ আঙুলিয়ালে৷\n‘ইছ ৰাম চম্পা ! কিহৰ খেলিমেলি কোৱা! ভয় নাখাবা৷ কৈ দিয়া৷ মোক কৈ দিয়া’-চম্পাক উৎসাহ দিয়াৰ উদ্দেশ্যৰে চকীৰপৰা উঠি দিহিঙীয়া গাঁৱৰ ধুনীয়া গাভৰু চম্পাৰ কাষ পালেহি৷ হাতদুখন অলপ আগবঢ়াই চম্পাৰ দুবাহুত কোমলকৈ স্পৰ্শ কৰিবলৈ যো-জা চলাইছিলেই,তেনেতে গিৰীণে দুটা কৃত্ৰিম কাহ মাৰিলে৷ তৎক্ষনাৎ হাতদুখন পিছুৱাই আনি নিজকে যেনিবা চম্ভালিলে দিহিঙিয়াই৷\n‘দাদা,মই কি পিন্ধিম বাৰু?’- চকুহাল ডাঙৰ কৰি চম্পাই বিৰাট উৎসুকতাৰে দিহিঙীয়ালৈ চালে৷\n‘অ’ আচ্ছা,তুমি হেৰি পিন্ধিবা৷ মানে জিনছ্ আৰু টপ এটা৷ বুজিলা?’-দিহিঙীয়াই বুজালে৷\n‘ আজিলৈকে জিনছ পিন্ধিয়েই পোৱা নাই যে’-মুখখন ফুলালুচিৰ দৰে ফুলাই চম্পাই নিজৰ অসন্তুষ্টি প্ৰকাশ কৰিলে৷\n‘ন’ প্ৰবলেম৷ জীৱনত বহুত কাম প্ৰথমবাৰৰ বাবেই কৰিব লগা হয়৷ব্ৰেকিং নিউজত থাকিব হ’লে এইবোৰ সৰু-সুৰা কাম কৰিবই লাগিব৷ বুজিলা?যোৱা,যোৱা,ৰেডি হোৱা৷ সাধাৰণ জিনছ এটা পিন্ধিবলৈ টান পালে,মল্লিকা শ্বেৰাৱতৰ দৰে একট্ৰেছ কেনেকৈ হ’বা হে তোমালোক!’-দিহিঙীয়াৰ কাঢ়া নিৰ্দেশ৷ লগে লগে চম্পা মেক-আপ মেন জনৰ কাষ পালেগৈ৷\n‘গিৰীণ,তুমি তোমাৰ এই আওপুৰণি নামটো সলাব লাগিব৷ মানে তোমাৰ নামটো হিৰ’ৰ দৰে লগা নাই৷ আৰু নামটো ঠিক কৰিছোঁ মই৷ তোমাৰ নাম শেখৰ হ’ব,মানে শেখৰ নন্দন৷কোৱাচোন,কেনে লাগিছে নামটো!-গিৰীণক কাষলৈ মাতি আনি প্ৰস্তাৱটো দিলে দিহিঙীয়াই৷\n‘নামটো নসলালে নহ’ব নেকি ছাৰ!মানে আই-বোপায়ে দিয়া নাম যে!’\n‘জেঙটো সেইখিনিতেই ন! তোমালোকে ছেন্টি বিৰাট ফালা৷ এনেকৈ হ’লে নহ’বতো! ফিল্মৰ লাইনত এইবোৰ ছেন্টি দি লাভ নাই৷কিয়,আজিকালি তুমি দেখা নাই জানো,সৰু-সৰু ল’ৰা-ছোৱালীৰ নামবোৰ কেনেকুৱা ষ্টাইলিছ! এই ধৰা তনুজা প্ৰিয়ম,ৰাহুল বিকাশ,কুমাৰ কিৰণ ইত্যাদি ইত্যাদি.. দেখিছা কেনে ম’ডাৰ্ণ নাম! উপাধি-চুপাধি নাই,কোন ল’ৰা,কোন ছোৱালী তুমি নাম চাই ক’বয়েই নোৱাৰিবা৷নামৰ লগত বহুত কথা থাকে৷নামটো শুনিলেই গম পোৱা যায় কোন কিমান পানীৰ মাছ!মোৰ পৰামৰ্শ লোৱা,নামটো সলাবই লাগিব ৷ গোটেই জীৱনৰ বাবে নহ’লেও,এই চিনেমাখনৰ খাতিৰত৷ মোৰ ষ্টেটাছৰ কথা আছে ভাই…বুজিলা? এতিয়া,যোৱা লাষ্ট শ্বটটোৰ বাবে ৰেডি হোৱাগৈ৷ এণ্ড বি প্ৰফেচ’নেল মাই বয়!’- গিৰীণক একে উশাহে কেইবাটাও পৰামৰ্শ দি দিহিঙীয়া বহাৰ পৰা উঠিল৷ গিৰীণেও উপায়ন্তৰ হৈ দিহিঙীয়াৰ কথাত সহমত দিলে৷ পিন্ধি থকা বগা ফুটুকীয়া চোলাটোৰ খুলি যোৱা বুটামকেইটা মাৰি দিহিঙীয়া এইবাৰ কেমেৰামেন ধৰণীৰ কাষ পালেগৈ৷\n‘ধৰণী,শ্বট ল’ব লাগে৷ কেমেৰা ৰেডি কৰা৷কুইক,কুইক..’\n‘হয় দাদা,মই পুৰা ৰেডি হৈয়েই আছো৷ হিৰ’ আৰু হিৰ’ইন ওলালেই মোৰ কাম ষ্টাৰ্ট দিম আৰু..’-কেমেৰাটোৰ লেন্সখন বগা কাপোৰ এখনৰে মচি মচি ধৰণীয়ে সঁহাৰি জনালে৷\nপৰিচালকৰ পৰামৰ্শমতে চিনেমাৰ কলা-কুশলী সকলো পুনৰ আঁহতজোপাৰ তলত থিয় দিলেহি ৷নায়িকাও সাজি-কাচি ওলাই আহিল৷ জীৱনত প্ৰথমবাৰৰ বাবে জিনছ্ পিন্ধা চম্পাকহে অলপ অসন্তুষ্ট যেন লাগিল পৰিচালকৰ৷ভৰিহালত লিপিট খাই ধৰা জিনছটো তাই যেন চম্ভালিব পৰা নাই ৷ ইপিনে,দিহিঙীয়াৰ নতুন পালছাৰ বাইকখনৰ সৈতে গিৰীণক ৰখাই থোৱা হ’ল অলপ আঁতৰত৷ পৰিচালকৰ আদেশ পালেই সি তাৰপৰা বাইক চলাই আহিব৷ হাতত বেগ লৈ ৰাধাৰ কাষত ইপিনে চম্পাও সাজু হ’ল৷\n‘চম্পা,তুমি নায়িকাৰ পৰা তিনিখোজ নিলগত থাকিবা৷ মনত ৰাখিবা,তুমি যাতে তাইতকৈ আগবাঢ়ি নোযোৱা৷ ৰাধাতকৈ অলপ লাহে লাহে দৌৰিবা৷ আৰু ৰাধা,অলপ ইম’শ্বনেল হোৱা৷ আৱেগ আৰু অনুভূতি লাগিব এই ছিনটোত৷ মুখৰ এক্সপ্ৰেছন বাৰে বাৰে সলনি কৰিব লাগিব৷ শিকাই দিয়া মতে কৰি যাবা৷বুজিলাতো?’-ৰাধা আৰু চম্পাক উদ্দেশ্যি ক’লে দিহিঙীয়াই৷\n‘থিক আছে দাদা৷’-হয়ভৰ দিলে দুয়োজনীয়ে৷ সিহঁত গৈ থিয় হ’লগৈ দিহিঙীয়াৰ পৰা কিছুদূৰৈত৷ এতিয়া দিহিঙীয়াৰ সোঁফালে আছে গিৰীণ আৰু বাওঁফালে অলপ দূৰৈত আছে চম্পা আৰু ৰাধা৷\nসকলো সাজু৷ গিৰীণে আঁতৰৰপৰাই সোঁহাতৰ বুঢ়া আঙুলিটো দিহিঙীয়াক দেখুৱাই ‘অ’কে’ সংকেত দিলে৷\nপৰিচালকে সেই একেই সংকেত পঠিয়ালে কেমেৰামেনলৈ৷দিহিঙীয়াৰ সহায়ককেইজনমানে দৃশ্যগ্ৰহণস্থলীৰ পৰিসীমাৰ ভিতৰত থিয় হৈ থকা দৰ্শকজনক অলপ আঁতৰলৈ যাবলৈ অনুৰোধ কৰিলে৷বিনাদ্বিধাই তেওঁলোক পিচুৱাই গ’ল৷\n‘অ’কে.ৰেডি নে?গিৰীণ,চম্পা,ৰাধা ৰেডি নে?’-শেষবাৰৰ কাৰণে দিহিঙীয়াই চিঞৰিলে৷ উপস্থিত সকলোৱে অ’কে বুলি ইতিবাচক সঁহাৰি দিলে৷দিহিঙীয়াই অন্তিমবাৰৰ বাবে সকলোৰে ওপৰত চকু ফুৰালে৷ঠিকেই আছে,সকলো ঠিকেই আছে৷\nগিৰিণ,বাইকখন ষ্টাৰ্ট দিয়া৷-দিহিঙীয়াৰ আদেশমৰ্মে গিৰীণে বাইক ষ্টাৰ্ট দিলে৷\nখৰখোজেৰে দিহিঙীয়া এইবাৰ কেমেৰামেনৰ কাষলৈ গ’ল৷\nধৰণীৰ কেমেৰাৰ সন্মুখৰপৰাই পৰিচালক মুকুটমণি দিহিঙীয়াই জোৰদাৰ কণ্ঠেৰে চিঞৰিলে:\nলগে লগে ধৰণীয়ে কেমেৰাৰ লেন্স ঘূৰালে আৰু আৰম্ভ হ’ল ‘ব’হাগত ব’হাগীৰ বিয়া’ৰ শেষ দৃশ্যৰ দৃশ্যগ্ৰহণ৷\nগিৰীণে বাইক চলাই আহিল৷বিপৰীত দিশৰ পৰা নায়িকাৰ সাজত থকা ৰাধা আৰু তাইৰ বান্ধৱী চম্পা দৌৰি আহিল৷\nৰাধাহঁতৰ গতি ক্ৰমাৎ কমি আহিল৷ বাইকৰ আসনত নায়কক দেখি নায়িকাৰ চকু উজ্জ্বল হৈ উঠিছে৷ সিফালৰপৰা নায়কেও বাইক চলাই আহি আছে৷নায়কৰ মুখতো হাঁহি বিদ্যমান৷\nনায়কৰ বাইকখন আহি ৰাধাহঁতৰ ওচৰ পাও-পাও হৈছেহি,তেনেতে সকলোৰে চকুৰ সমুখতে ঘটিল অঘটনতো৷\nৰাধাৰ পিছে পিছে ধীৰগতিত আহি থকা চম্পাই নিজৰ খোজৰ গতি হঠাৎ বঢ়াই দিলে৷ চিনেমাৰ কাহিনীমতে বাইক আহি ৰ’বহি লাগিছিল ৰাধাৰ সমুখত৷ পিছে,বাইক আৰোহী নায়ক গিৰীণে বাইকখন সিহঁতৰ কাষেদিয়েই জোৰেৰে পাৰ কৰাই নিলে৷তাৰপিছত জোৰেৰে ব্ৰেক মাৰি বাইকখন ৰখালেগৈ সিহঁতৰপৰা পোন্ধৰফুটমান দূৰৈত৷ নায়িকাই একো বুজিব নোৱাৰি চম্পালৈ ঘূৰি চালে৷ কিন্তু নায়িকাৰ বান্ধৱী চম্পা ইতিমধ্যে সেইস্থান এৰি দৌৰিবলৈ আৰম্ভ কৰিছিল ওলোটা দিশত,অৰ্থাৎ বাইকৰ ওচৰলৈ৷ গিৰীণৰ ওচৰ পাই চম্পাই জাঁপ মাৰি বাইকৰ পিছফালে বহিল৷হাতত আছে বেগটো,যিটো বেগ তাইক নিৰ্দেশ দিয়া হৈছিল নায়িকাক বিদায়ক্ষণত দিবলৈ ৷ পিচত বহা চম্পালৈ এটা ধুনীয়া হাঁহি মাৰি ,পৰিচালকৰ অনুমতিলৈ অপেক্ষা নকৰি নায়ক গিৰীণে এইবাৰ বাইক ষ্টাৰ্ট দিলে৷ মুহূৰ্ততে ধূলি উৰুৱাই বাইকে তীব্ৰগতি ল’লে৷ লাহে লাহে বাইকে গাঁৱৰ সীমা অতিক্ৰমি কোনোবা অজান ঠাইলৈ গতি ল’লে৷\nএই গোটেই অঘটনটো দৃশ্যগ্ৰহণস্থলীত উপবিষ্ট সমূহ ৰাইজে মুখ মেলি চাই থাকিল৷ কাহিনীৰ ক্লাইমেক্স সলনি কৰি গিৰীণে বাইকখন চম্পাৰ পিচফালে ৰখোৱাৰ পৰা আৰম্ভ কৰি চম্পাক বাইকত উঠাই কোনোবা অজান ঠাইলৈ লৈ যোৱাৰ এই সম্পূৰ্ণ দৃশ্যটো সকলোৰে চকুৰ সমুখতে ঘটি গ’ল৷পৰিচালক,কেমেৰামেন,কলা-কুশলী,ৰাধা কোনেও একো তৰ্কিবই নোৱাৰিলে৷\nকিছু সময় পাৰ হ’ল৷ গিৰীণে বাইকখন চলাই নিয়াৰ পাঁচ-দহমিনিটৰ পাছৰ ঘটনা৷ ভাইব্ৰেছন মুদত থৈ দিয়া দিহিঙীয়াৰ ম’বাইলটো ভো-ভো শব্দৰে গৰ্জি উঠিল৷ দিহিঙীয়াই ম’বাইলটো উলিয়াই হাতত ল’লে৷ এটা মেচেজ আহিছে৷ পঠোৱাজনৰ নাম ওলোৱা নাই৷ ম’বাইলৰ স্কীণত এটা অচিনাকি নাম্বাৰহে৷দিহিঙীয়াই মেজেছটো খুলিলে আৰু এফালৰপৰা পঢ়ি গ’ল…\n“নমস্কাৰ দাদা৷ আমি বুজিছো,আমাৰ ওপৰত আপোনাৰ সাংঘাটিক খং উঠি আছে৷খং উঠাটো স্বাভাৱিক৷ আমিও বহু ভাবি-চিন্তিহে এই কামটো কৰিবলৈ বাধ্য হ’লো৷ দাদা,আমি দুয়ো-দুয়োকে ভাল পাওঁ৷ যোৱা তিনিবছৰ ধৰি চলি আছে আমাৰ প্ৰেম৷ আমি ঘৰত কৈছিলো আমাৰ বিয়াৰ কথা৷ কিন্তু নিষ্ঠুৰ মা-দেউতাই এই সম্পৰ্কত সমৰ্থন নকৰিলে৷ যিদিনা আপুনি মোক কৈছিল, চিনেমাৰ লাষ্ট চিনটোত বাইকৰ ব্যৱহাৰ হ’ব,তেতিয়াই মই এই কামটো কৰিম বুলি মনে মনে খাটাং কৰি পেলাইছিলো৷চম্পায়ো সন্মতি দিছিল এক উশাহে৷ সেয়ে সকলো কথা ছালি-জাৰি চাই আজি চম্পাক মই নিজৰ কৰি ল’লো৷ দাদা,আপুনি ক্ষমা কৰি দিব আমাক৷ আৰু আমাক আৰ্শীবাদ দিব দাদা৷আপোনাৰ কৃপাতেই আমাৰ এই মিলন সম্ভৱ হ’ল৷ আপুনি মহান,দাদা৷ আপুনি মহান৷আপোনাক কেতিয়াও নাপাহৰো৷ বাইকখন মই কৰ্দৈগাঁও তিনিআলিৰ বিপীনৰ দোকানতে থৈ আহিছো৷ আপুনি লৈ যাবহি৷ সেইখিনিয়েই কথা৷ ধন্যবাদ দাদা৷বহুত বহুত ধন্যবাদ৷ আপোনাৰ চিনেমা হৈ নুঠিলগৈ৷ তাৰ বাবে দু:খিত৷ পাৰিলে আমাক ক্ষমা কৰি দিব৷ ইতি-গিৰীণ আৰু চম্পা৷”\nসূদীৰ্ঘ মেছেজটো পঢ়ি উঠি দিহিঙীয়া ধৰণীৰ কাষতে থকা চকীখনত ধপকৈ বহি পৰিল৷ কাষতে থকা ধৰণীলৈ চাই ক’লে-হেৰা ,ধৰণী, এটা কাম কৰিবা!\n‘কি দাদা কওক’ধৰণী কাষ চাপি আহি সুধিলে৷\n‘মোৰ মূৰত তিনিলিটাৰমান ঠাণ্ডা পানী ঢ়ালি দিব পাৰিবা’-এইবুলি কৈ দিহিঙীয়াই নিজৰ দুয়োখন হাতেৰে তেওঁৰ বহল কপালখনত জোৰেৰে চপৰিয়াবলৈ ধৰিলে৷\nপৰিচালকৰ ‘হয়’ৰ লগত সদায় ‘হয়’ মিলাই থকা কেমেৰামেন ধৰণীয়ে পিছে এইবাৰ দিহিঙীয়াৰ অনুৰোধ ৰক্ষা কৰিবলৈ আগবাঢ়ি নাহিল৷\nতেওঁ দিহিঙীয়াৰ কাষতে থিয় হৈ ৰ’ল৷\nঅনুজ্জ্বল পোহৰত তেওঁ চকামকাকৈ দেখিলে-‘ব’হাগত ব’হাগী বিয়া’ৰ পৰিচালক মুকুটমণি দিহিঙীয়াৰ চকুহালৰ পৰা তেতিয়া বাগৰি আহিছে বাৰিষাৰ বৰষুনৰ দৰে\n← শিক্ষকতা জীৱনৰ কিছু অনুভৱ-১৩\nচহৰীয়া জীৱন, "চিৰ-চেনেহী মোৰ ভাষা জননী" আৰু অলপ ভাষিক সচেতনতা (ৰক্তিম গোস্বামী) →\nচক্ৰ – প্লাৱন চেতিয়া\nJuly 14, 2016 March 10, 2021 0\nঅসভ্য (বি জে ৰঞ্জন)\nMarch 14, 2015 March 10, 2021 0\nগাঁৱৰ মহিলা আৰু ডাকৰবচন (দুলাল বৰুৱা)


ডেকাচাং Archives - বৌদ্ধিক বিচাৰ\nচ’ৰাঘৰ / ডেকাচাং\nআমি বিচৰা সময়বোৰ…( হিমাক্ষী বৰা )\nAdmin April 1, 2017\tডেকাচাং0396\nমানুহবোৰ একেই..। চেহেৰাবোৰত খাঁজ খাই থকা মুখবোৰো চিনাকি। কণমাণিহঁতৰ একেই সলাজ চাৱনি। ‘তোলৈ লাজ কৰিছো মই’ বুলি দ্বিতীয় মানৰ ল’ৰাটোৱে কৈছে৷ কথাবোৰ সন্ধিয়া বাৰে বাৰে উজুতি খোৱা গাঁৱৰ ওখোৰা-মোখোৰা বাটটোৰ দৰে চিনাকি। চিনাকি আইতাজনীৰ মাতত …\nব্ৰাহ্মণ সংবাদ, নাৰী অধ্যয়ন আৰু ইয়াৰ গুৰুত্ব ( দিতিমণি গোস্বামী )\nAdmin January 1, 2017\tডেকাচাং0331\n‘ব্ৰাহ্মণ’ বুলিলে সাধাৰণতে পূজা-পাতল কৰা মানুহৰ শ্ৰেণীকে বুজায়। এক কথাত ক’বলৈ গ’লে পুৰোহিত শ্ৰেণী। ইতিহাসৰ বিভিন্ন স্তৰত ব্ৰাহ্মণ বা বিপ্ৰ সম্পৰ্কে আখ্যান শুনিবলৈ বা পঢ়িবলৈ পোৱা যায়৷ কিন্তু, জাতিত উচ্চ বংশ বুলি পৰিচিত এগৰাকী ব্ৰাহ্মণ নাৰীৰ …\nকাহিনীৰ কথকতা ( প্ৰতীক্ষা বৰা )\nAdmin December 1, 2016\tডেকাচাং0173\nচহৰলৈ শীত আহিছে বুলি অনুভৱ কৰাৰ পাছৰ পৰাই সন্ধিয়া পৰত বাহিৰলৈ ওলাই যোৱাটো এটা অভ‍্যাসত পৰিণত হ’ল। কাম বন বিশেষ নাথাকেই, পৰীক্ষাৰ আগদিনা ভাটৌ পঢ়ন দি পিছদিনা পৰীক্ষা বহীত বমি কৰা মানুহ মই। ভালো নাপাওঁ …\nনীহাৰিকা (সংগীতা বৰা)\nAdmin November 27, 2016\tডেকাচাং0186\n(পাতনিতে… “যিকোনো বাতৰিকাকতৰেই এটা অতিকৈ চিনাকি বিজ্ঞাপন হ’ল ‘পদখালী/ আৱশ্যক/ পোনপটীয়া নিযুক্তি ‘। লোভনীয় সা-সুবিধাৰে পৰিপূৰ্ণ এই চাকৰিৰ বিজ্ঞাপনবোৰ পঢ়ি এনে লাগে যেন কৰ্মসংস্থাপন তেনেই সুলভ বিষয় । নিবনুৱা সমস্যাকেই যেন নুই কৰি দিব খোজে …\nগণ আন্দোলন আৰু কৰ্ম সংস্কৃতি ( হিমাক্ষী বৰা )\nAdmin October 29, 2016\tডেকাচাং0177\nঅহিংস আৰু অসহযোগ নীতিৰে ভাৰতবৰ্ষই স্বাধীনতা লাভ কৰিলেও স্বজাতিৰ স্বৰাজ লাভৰ আন্দোলন আৰু তাৰ হিংসাত্মক প্ৰভাৱে অহিংস ধাৰণাক সম্পূৰ্ণৰূপে ধূসৰ কৰি পেলাইছিল। অহিংস নীতিৰ মূল উদ্দেশ্যেই হৈছে স্বভাৱসুলভ লালসাক প্ৰতিৰোধ কৰি শান্তিকামী ৰাষ্ট্ৰ প্ৰতিষ্ঠা কৰা। …\nভূপেন হাজৰিকাৰ গীতত সম্প্ৰীতিৰ বোল ( হেমাংগ বৰা)\nAdmin October 29, 2016\tডেকাচাং0243\nসাগৰৰ দৰে সুগভীৰ, আকাশৰ দৰে বিশাল ব্যক্তিত্বৰ অধিকাৰী জীৱন যুঁজৰ অক্লান্ত ৰণুৱা ড° ভূপেন হাজৰিকা কেৱল অসমীয়া জাতিটোৰ বাবেই নহয় ; অসমৰ সংগীত জগতখনৰ বাবেও এক প্ৰকৃত মহাৰথী। সুৰুযৰ উপস্থিতিত বিশ্ব চৰাচৰ উদ্ভাসি উঠাৰ দৰেই …\nপেটাৰি Select Month October 2017 (15) September 2017 (21) August 2017 (14) July 2017 (20) June 2017 (29) May 2017 (31) April 2017 (22) March 2017 (20) February 2017 (20) January 2017 (36) December 2016 (32) November 2016 (22) October 2016 (34) September 2016 (20)\nহেমাংগ কুমাৰ দত্তৰ দুটি কবিতা\nঅক্টোবৰ বিপ্লৱৰ আন্তৰ্জাতিক পৰিণাম ( ডঃ অপূৰ্ব কুমাৰ বৰুৱা)\nসনন্ত তাঁতিৰ তিনিটি কবিতা\nঅক্টোবৰ বিপ্লৱ আৰু লেনিনৰ চিঠি ( হেমেন দাস )\nজুবিন গাৰ্গ ক’ত হেৰাই গ’ল? ( সমুদ্ৰ কাজল শইকীয়া )\nJanuary 31, 2017\t10,281\nমৌনতাৰ ওৰণিয়ে ঢাকি ৰখা যৌনতা বিপজ্জনক ( ময়ূৰ বৰা )\nJanuary 1, 2017\t6,770\nJanuary 1, 2017\t6,246\nApril 9, 2017\t4,572\nManash Pratim Dihingia: মন্তৱ্য দিবলৈ ভাষা নাই । কবিজনাৰ কলম আৰু ইচ্ছা শক্তি ত যি প্ৰচণ্ড শক্তি আছে, সেই...\nSatyendra Bordoloi.: তাঁতীৰ হৃদয়স্পৰ্শী কবিতা তিনিটা পঢ়ি মৌন হৈ পৰিলোঁ ৷ তেখেতৰ এই প্ৰগতিবাদী কণ্ঠ অব...\nমনোজ মহন্ত: 👍...\nদীপাংকৰ বৰুৱা: ভাল লাগিল পঢ়ি।...\nবিষ্ণু প্ৰসাদ ৰাভা কমৰেড ফিডেল কবিতা Women Study Assamese Poem ভীমবৰ দেউৰী Alternative Media বিষ্ণুপ্ৰসাদ ৰাভা আৰ এছ এছ গল্প ভূপেন হাজৰিকা Assamese short story Assamese Article Story যৌনতা হিন্দুত্ববাদ বিষ্ণু ৰাভা বিজেপি অখিল গগৈ অমূল্য বৰুৱা ঢোলবাদ্য কমৰেড প্ৰবন্ধ স্বাধীন অসম Poetry\nআপোনাৰ পাছৱৰ্ড হেৰাইছে\nসম্পাদকঃ টুনুজ্যোতি গগৈ\nঅতিথি সম্পাদকঃ কোকিল শইকীয়া


Reliclam Sf in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Reliclam Sf ar byavahar, ppali, parshwakriya, upkaar, kriya-pratikriya aaru satarkatabani\nReliclam Sf ৰ লাভ আৰু ব্যৱহাৰসমূহ- Reliclam Sf Benefits & Uses in Assamese- Reliclam Sf ar laabh aaru byavaharsamuh\nReliclam Sf ৰ পালি আৰু সেয়া কেনেদৰে ল'ব- Reliclam Sf Dosage & How to Take in Assamese - Reliclam Sf ar paali aaru xeya kenedore lobo\nReliclam Sf ৰ পাৰ্শ্চক্ৰিয়াসমূহ- Reliclam Sf Side Effects in Assamese- Reliclam Sf ar parshwakriyasamuh\nReliclam Sf সংক্ৰান্ত সতৰ্কতাবাণীসমূহ- Reliclam Sf Related Warnings in Assamese- Reliclam Sf xonkranta xatarkatabanisamuh\nঅইন দৰৱৰ সৈতে Reliclam Sfৰ গুৰুতৰ ক্ৰিয়া-প্ৰতিক্ৰিয়া- Severe Interaction of Reliclam Sf with Other Drugs in Assamese- Oinor xoite Reliclam Sf ar gurutor kriya-pratikriya\nReliclam Sf মতভেদসমূহ- Reliclam Sf Contraindications in Assamese- Reliclam Sf nishedhsamuh\nReliclam Sf ৰ বিষয়ে সততে সোধা প্ৰশ্নসমূহ- Frequently asked Questions about Reliclam Sf in Assamese- Reliclam Sf ar bikhoye satate xodha prashnasamuh\nখাদ্য আৰু মদৰ সৈতে Reliclam Sf ক্ৰিয়া-প্ৰতিক্ৰিয়া- Reliclam Sf Interactions with Food and Alcohol in Assamese- khadya aaru modor xoite Reliclam Sf kriya-pratikriya\nReliclam Sf ৰ লাভ আৰু ব্যৱহাৰসমূহ - Reliclam Sf Benefits & Uses in Assamese - Reliclam Sf ar laabh aaru byavaharsamuh\nReliclam Sf তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nReliclam Sf ৰ পালি আৰু সেয়া কেনেদৰে ল'ব - Reliclam Sf Dosage & How to Take in Assamese - Reliclam Sf ar paali aaru xeya kenedore lobo\nReliclam Sf-ৰ উপাদানসমূহ - Reliclam Sf Active Ingredients in Assamese - Reliclam Sf-ar upadaansamuh\nReliclam Sf ৰ পাৰ্শ্চক্ৰিয়াসমূহ - Reliclam Sf Side Effects in Assamese - Reliclam Sf ar parshwakriyasamuh\nগৱেষণাৰ ভিত্তিত, Reliclam Sf ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nReliclam Sf সংক্ৰান্ত সতৰ্কতাবাণীসমূহ - Reliclam Sf Related Warnings in Assamese - Reliclam Sf xonkranta xatarkatabanisamuh\nReliclam Sf-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Reliclam Sfৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nReliclam Sf-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nReliclam Sf গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Reliclam Sf কি প্ৰভাৱ দেখা গৈছে?\nবৃক্ক ত Reliclam Sfৰ প্ৰভাৱৰ বিষয়ে কোনো বৈজ্ঞানিক গৱেষনা নথকাত, Reliclam Sfৰ [Organ]ৰ ওপৰত সুৰক্ষাৰ তথ্য উপলব্ধ নহয়।\nযকৃতত Reliclam Sf কি প্ৰভাৱ দেখা গৈছে?\nকলিজা ত Reliclam Sfৰ প্ৰভাৱৰ বিষয়ে কোনো বৈজ্ঞানিক গৱেষনা নথকাত, Reliclam Sfৰ [Organ]ৰ ওপৰত সুৰক্ষাৰ তথ্য উপলব্ধ নহয়।\nহৃদযন্ত্ৰৰ ক্ষেত্ৰত Reliclam Sf ৰ কি প্ৰভাৱ দেখা গৈছে?\nReliclam Sfৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Reliclam Sfৰ গুৰুতৰ ক্ৰিয়া-প্ৰতিক্ৰিয়া - Severe Interaction of Reliclam Sf with Other Drugs in Assamese - Oinor xoite Reliclam Sf ar gurutor kriya-pratikriya\nReliclam Sf তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nReliclam Sf মতভেদসমূহ - Reliclam Sf Contraindications in Assamese - Reliclam Sf nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Reliclam Sf লোৱা অনুচিত যাতে -\nReliclam Sf ৰ বিষয়ে সততে সোধা প্ৰশ্নসমূহ - Frequently asked Questions about Reliclam Sf in Assamese - Reliclam Sf ar bikhoye satate xodha prashnasamuh\nএই Reliclam Sf-এ অভ্য়াস বা নিচাৰ সৃষ্টি কৰে নেকি?\nনহয়, Reliclam Sfয়ে অভ্যাসৰ সৃষ্টি নকৰে।\nReliclam Sf লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু ডাক্তৰৰ পৰামৰ্শ মতেহে Reliclam Sf লওক।\nহয়, Reliclam Sf লৈ মানসিক বিসংগতিৰ চিকিত্সা কৰিব পাৰি।\nখাদ্য আৰু মদৰ সৈতে Reliclam Sf ক্ৰিয়া-প্ৰতিক্ৰিয়া - Reliclam Sf Interactions with Food and Alcohol in Assamese - khadya aaru modor xoite Reliclam Sf kriya-pratikriya\nখাদ্য আৰু Reliclam Sfৰ ক্ৰিয়া-প্ৰতিক্ৰিয়া\nখাদ্যৰ সৈতে Reliclam Sf লোৱাটোৱে একো সমস্যাৰ সৃষ্টি নকৰে।\nমদ আৰু Reliclam Sfৰ মাজৰ প্ৰতিক্ৰিয়া\nমদ আৰু Reliclam Sf একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nReliclam Sf ৰ অনুকল্প - Substitutes for Reliclam Sf in Assamese\nআপুনি বা আপোনাৰ পৰিয়ালৰ কোনোবাই Reliclam Sf লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Reliclam Sf ব্যৱহাৰ কৰিছিল নেকি?\nআপুনি কিমান পৰিমাণে Reliclam Sf সেৱন কৰিছিল?\nআপুনি Reliclam Sf ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Reliclam Sf সেৱন কৰে?